Manréza imakönyv

Útmutató a lelkigyakorlat minden ájtatosságához és 12 elmélkedés a havi számadásra

mű a Pázmány Péter Elektronikus Könyvtár (PPEK)

– a magyarnyelvű keresztény irodalom tárháza – állományában.

Bővebb felvilágosításért és a könyvtárral kapcsolatos legfrissebb hírekért

látogassa meg a http://www.ppek.hu internetes címet.

Impresszum

Manréza imakönyv

Útmutató a lelkigyakorlat minden ájtatosságához és 12 elmélkedés a havi számadásra

No. 12. Imprimi potest.

Budapestini, die 2. Junii, 1935.

Franciscus Bíró S. J.

Praep. Prov. Hungariae.

Nihil obstat.

Joannes Hemm S. J.

censor dioecesanus.

No. 1896. Imprimatur.

Strígonii, die 21. Junii, 1935.

Dr. Julius Machovich

vicarius generalis.

____________________

A könyv elektronikus változata

Ez a publikáció az azonos című imakönyv második kiadása alapján készült elektronikus változat. Az imakönyv Budapesten, a Manréza kiadásában jelent meg 1936-ben. Az elektronikus változat a Jézus Társaság engedélyével készült. Lelkipásztori célokra a Pázmány Péter Elektronikus Könyvtár szabályai szerint lehet használni. Minden más jog a Jézus Társaság tulajdonában van.

Tartalomjegyzék

Impresszum

Tartalomjegyzék

Előszó

A lelkigyakorlatok nagy értéke, lényege

Mi a lelkigyakorlat?

Előszó a II. kiadáshoz

Jó tanácsok a lelkigyakorlat sikeres végzéséhez

Ima Loyolai Szent Ignáchoz a jó lelkigyakorlatok végzéséért

Az elmélkedésről

Bővebb magyarázat az elmélkedő imamódokról

1. Az elmélkedés módja

Bevezetés

1. ima

vagy 2. ima

vagy 3. ima

Két előgyakorlat

I. Hogyan elmélkedjünk elvont igazságról?

II. Hogyan elmélkedjünk történetről?

Az elmélkedést befejező imák:

I. Krisztus lelke

II. Szent Ignác felajánló imája

Visszapillantás (reflexió) módozata részletesen:

Három imamód

Öt érzékünk lelki alkalmazása

Ájtatosságok

Első este

Veni sancte

Szentségkitétel alatti ének

Letenye Jézus Szent Szívéről

Tantum ergo

Első nap

Reggeli imák

Az Úr imája. Oratio Dominica

Az angyali üdvözlet. Salutatio Angelica

Az apostoli hitvallás. Symbolum Apostolorum

A dicsőség. Gloria

Az Isten tíz parancsa

Az anyaszentegyház öt parancsa

A hat főigazság

A két legfőbb parancs

Az irgalmasság testi cselekedetei

Az irgalmasság lelki cselekedetei

A nyolc boldogság

A hét szentség

Az isteni erények

A fő, vagy sarkalatos erények

A Szentlélek hét ajándéka

Erkölcsi erények

Evangéliumi tanácsok

A hét főbűn

A kilenc idegen bűn

A négy égbekiáltó bűn

A Szentlélek elleni hat bűn

A szent őrangyalhoz

A hit, remény és szeretet felkeltése

Bánat és erős fogadás

Reggeli imádság

A Jézus Szíve Szövetség fölajánló imája

Szentmise imák

I. Lépcső imák

II. Bevezetőtől szentleckéig

1. Glóriára. Dicsőségre

2. Szentlecke

3. Graduale

III. Evangéliumtól a Kánonig

1. Evangéliumra

2. Krédóra (Hitvallás)

3. Offertóriumra, Fölajánlásra

4. Praefáció. (Előszózat)

IV. Kánon. (Csendes mise)

2. Élőkről való megemlékezés

5. A consecratio. (Átváltoztatás)

6. Úrfölmutatás után

9. A Miatyánk

10. Isten Báránya

V. Kánon után

1. Communio. Áldozás után

2. Postcommunio

3. A pap végső áldása után

4. Utolsó evangéliumra

5. Ima szentmise után

Délelőtti Szentségimádás

Délben Úrangyala és szentolvasó

1. Úrangyala, illetőleg Húsvéttól Szentháromság vasárnapjáig a Mennynek Királyné-Asszonya.

2. A szentolvasó imádkozásának módja

A szentolvasó titkok

A lelkiismeretvizsgálás módja

A kétfajta lelkiismeretvizsgálás

1. Az általános lelkiismeretvizsgálat lényege

2. Az általános lelkiismeretvizsgálás módja és imái

2. A részletes lelkiismeretvizsgálás

A hibairtás

A részletes lelkiismeretvizsgálás módja

Szent keresztúti ájtatosság

Első állomás: Jézust halálra ítélik

Második állomás: Jézus a keresztet vállára veszi

Harmadik állomás: Jézus elesik a kereszttel

Negyedik állomás: Jézus szent anyjával találkozik

Ötödik állomás: Cirenei Simon segíti Jézusnak a keresztet vinni

Hatodik állomás: Jézusnak Veronika kendőt nyújt

Hetedik állomás: Jézus másodszor esik el a kereszttel

Nyolcadik állomás: Jézus vigasztalja a siránkozó asszonyokat

Kilencedik állomás: Jézus harmadszor esik el a kereszt súlya alatt

Tizedik állomás: Jézust megfosztják ruháitól és epével itatják

Tizenegyedik állomás: Jézust rászegezik a keresztre

Tizenkettedik állomás: Jézus meghal a kereszten

Tizenharmadik állomás: Jézus testét leveszik a keresztről s Anyja ölébe fektetik

Tizennegyedik állomás: Jézust sírba teszik

Befejező ima

Délutáni szentséglátogatás

Mindenszentek litániája

Esti szentségáldás

Lorettói letenye

Antifónák, karversek. Adventtől február 2-ig

Gyertyaszentelő Boldogasszony napjától húsvétig

Húsvéttól Szentháromság vasárnapjáig

Szentháromság vasárnapjától Adventig

Tantum ergo

Esti imák

Könyörgés segélyért és hálaadás a vett jótéteményekért

Ima a haldoklókért

Ima a megholtakért

Második nap

Délutáni szentséglátogatás

Ima a jó halálért

Fölajánlás Jézus szentséges Szívéhez

Esti szentségáldás

Letenye Szent Józsefről

Búcsúimák Szent Józsefhez

Antifóna

Tantum ergo

Harmadik nap

A gyónás

A gyónás végzéséhez egy-két gyakorlati megjegyzés

Gyónási lelkitükör

Bánat és erősfogadás

A gyónás módja

Hálaadás a gyónás után

Délutáni szentséglátogatás

Hazánk felajánlása Jézus Szent Szívének

II. Rákóczi Ferenc imája a hazáért nehéz időben

Hitvestársak imája egymásért

Ima szüleinkért

Ima a mindvégig való állhatatosság kegyelméért

Esti szentségáldás

Ünnepélyes felajánlás a Szent Szívnek

Te Deum. Hálaének

Ó nagy Isten

Tantum ergo

Pápai áldás

Negyedik nap

Közös és magán szentmiseimák

1. Lépcsőima kezdetén

2. Glória. Dicsőség

3. Evangéliumra

4. Krédó. Hitvallás

5. Fölajánlásra

6. Prefáció. Előszózat

7. Úrfelmutatás előtt

8. Mindjárt a szent vér felmutatása után

9. Memento

10. A pap áldozása előtt

11. Ima a szentáldozás előtt

12. Confiteor

13. Közös szentáldozás után

14. A Megfeszítetthez

15. Teljes búcsú a halál óráján

16. Aquinói Szent Tamás imája

17. Utolsó evangéliumra

Búcsúfohászok minden napra

Vasárnap

Hétfő

Kedd

Szerda

Csütörtök

Péntek

Szombat

Jézus Krisztus imádása

Letenye Jézus szentséges nevéről

Letenye az Oltáriszentségről

Búcsú-imádság az Oltáriszentséghez

Szent Ágoston imája

Jézus Szent Szívének ígéretei, melyeket Szent Alacoque Mária Margitnak tett azok számára, kik az ő szent Szívét tisztelik

Az emberi nem felajánlása Jézus Szent Szívének

Engesztelő ima a Szent Szívhez

Jézus Szentséges Szívének nyilvános megkövetése

Szűz Mária tisztelete

Nagyasszonyunk üdvözlete

Emlékezzél

Kongreganisták felajánló imája

Fölajánló ima a Szent Szűzhöz

Oltalmad alá futunk

Magyarország Védasszonyához

Ima a magyarok Nagyasszonyához hazánkért

Ima Szűz Mária jó Anyánkhoz, minden szükségben Segítőnkhöz

Magasztalja az én lelkem …

Szent József tisztelete. Istenes életért, boldog kimúlásért

Mindennapi fölajánlás

Védőszentjeinkhez

Szent István királyhoz (A hit egységéért hazánkban)

Szent Imréhez

Szent Lászlóhoz

Xavéri Szent Ferenchez

Szűz Szent Alajoshoz (Ima a tisztaság erényéért)

Páduai Szent Antalhoz (Minden bajban)

Védőszentemhez

Imák a katolikus anyaszentegyházért és az egyházirendekért

Ima az Egyházért

A pápáért

Ima a megyés püspökért

Lelkipásztoromért, gyóntatómért

Papi hivatásokért

A világi hatóságokért, elöljárókért

Alkalmi imák

Szülők imája a gyermekekért

Jegyesért, boldog házaséletért

Testvérekért

Elhunyt családtagokért

Munkáink előtt

Minden munka után

Napi fölajánlás Jézus Szent Szívéhez

A jó pályaválasztásért

A Boldogságos Szűzhöz jó életpálya választásért

Betegségben

Liguori Szent Alfonz imája (Bajban és szenvedésben)

A missziókért (Xavéri Szent Ferenc imádsága a hitetlenek megtéréséért)

A Keresztrefeszítetthez jó halálért

Az Úr Jézushoz jó halálért

Az életpálya helyes megválasztásának módja

A jóban való állhatatosság főbb segédeszközeiről

Keresztény életszabályok

A lelkigyakorlatos jó feltételek tíz parancsa

A havi magábaszállás mivoltáról és fontosságáról

Miben áll a havi magábaszállás?

A havi magábaszállás fontossága

Hogyan végezzük havonta a lelkimagábaszállást?

Elmélkedési pontok a havi magábaszállásra

1. Hármas kötelességeinkről: Isten, felebarátunk, magunk iránt

2. Halhatatlan lelkedről

3. A lanyhaság veszélyes voltáról

4. A súlyos bűnről

5. A halálról

6. Az Úr igéjének hallásáról és olvasásáról

7. Az imáról

8. A munkáról

9. A megfeszített Üdvözítő hét szaváról

10. Az Úr Jézus szent Szíve szeretetéről

11. A szentáldozásról

12. Szűz Mária 12 ágú erénykoronájáról

Gondolj sűrűn a Manrézára és évenkint térj vissza hozzá!

Mi a Manréza Liga?

Mi a Liga tagjának kötelessége?

A Jézus Szíve Szövetség ismertetése

Mi a kötelességük a Szövetség tagjainak?

Napi felajánlás

A felajánlás fontos!

Fokozatok

Szervezet

Miképpen alapítsuk meg a Jézus Szíve Szövetséget?

Ki lehet a Szövetség tagja?

Haviszándék-lapocska.

Énekek

Mise énekek

Szentségi énekek

Jézus Szent Szívéről

Mária énekek

Bűnbánati énekek

Előszó

A lelkigyakorlatok nagy értéke, lényege

Egy nagy szent mondotta: „A lelkigyakorlatok könyve annyi szentet nevelt az égnek, ahány betűje van.” XI. Pius pápa 1922. július 25-én kiadott apostoli körlevelében így ír a lelkigyakorlatokról: „Fölötte óhajtom, hogy Loyolai Szt. Ignác lelkigyakorlatai mentől jobban elterjedjenek, és a lelkigyakorlatos házak, a keresztény tökéletes életnek e főiskolái, mentől nagyobb számban keletkezzenek és mentől inkább viruljanak!” Dicsően uralkodó Szentatyánknak ez az égő vágya teljesült hazánkban, mikor az első férfi lelkigyakorlatos ház Budapesten, I., Labanc út 57. létesült a katolikus hívek, főleg a Szív-gárdisták és a kongreganisták buzgólkodására és áldozatkészségére. A neve Manréza. E nevét attól a spanyol városkától kapta, ahol Loyolai Szt. Ignác a legelső lelkigyakorlatát végezte. Manréza az öntudatos katolikus hit- és erény-élet főiskolája, egyeteme, az Úr mennyei kaptára, ahol a lelkek az örök igazságok és evangéliumi életelvek színmézét gyűjtik, magukba beimádkozzák, hogy Krisztus országát önmagukban és embertársaikban kialakítsák, hogy a Krisztus-király uralkodjék a lelkeken és a világon.

Mi a lelkigyakorlat?

Mint már neve is mondja, a lélek nagy fegyver- és hadgyakorlata, amelyben a lélek megtanulja szent hitünk fegyvereit forgatni, az ima meg az erényes, krisztusi élet legkiválóbb harci eszközeit ügyesen használni. Itt sajátítja el a szent keresztségben Krisztus katonájává lett és a bérmálás szentségében Krisztus lovagjává avatott katolikus, hogyan kell harcolni Isten harcait, hogy Krisztus országa mind jobban felviruljon önlelkében és másokban, hogyan kell győznie önmagán és a hármas főellenünkön: a romlott testen, a bűnös világon, a furfangos sátánon.

Világító torony is a lelkigyakorlat, bevilágít a múltba s jelenbe, Isten mindentudó szeméből egy-egy szikrát sorra lövell a lelkekbe, hogy tisztán lássák, milyen a lelki állapotuk, és ami bennük visszás, hibás, bűnös, azt a bánat könnyárjával megtisztítsák, eltávolítsák. Bevilágít ez az égi világosság a jövőbe is, megmutatja, hogy kell azt ragyogóvá, ékessé tenni az Úr názáreti élete nyomán, a mindennapi mindenféle kötelességeinek hű végzése által, Krisztus szellemében. Rávilágít a legbiztosabban, legegyenesebben és leggyorsabban égbe vezető útra, a Megfeszített királyi keresztútjára, az önmegtagadás, lemondás, önfékezés, az alázat, a szenvedés tövises, de égi rózsás, szent ösvényére.

Lelkiszanatóriumhoz is hasonlíthatjuk a Manrézát, mert itt a lelki bajokra orvosságot kaphatni, mely megszünteti vagy enyhíti a bajt.

Javítóműhelynek is mondják a Manrézát, amelyben az élet által elkoptatott lelkitehetségek javítás alá kerülnek és megerősbödnek a jóban.

Így ismeri meg az ember jobban hitét és vallását. Apostoli lelkületet nevel, mely őt Isten országáért való munkára serkenti.

Az isteni és felebaráti, tetterős szeretet édenkertje is a lelkigyakorlat, mert megtanít a nagy titokra, hogy kell visszaszerezni, visszaállítani bennünk és embertársaink lelkében az elvesztett paradicsomot, hogy kell e siralomvölgyéből földi édenkertet létesíteni, Istennel a tökéletes isteni és igaz felebaráti szeretet által legbensőségesebben egyesülni. A lelkigyakorlatnak hármas az útja: a megtisztulás (via purgativa), a felvilágosítás (via illuminativa) és az Istennel való legbensőségesebb egyesülés útja (via unitiva). Először is megtisztítja a lelkigyakorlat a lelket rozsdáitól, szennyfoltjaitól, a világ porától az ember és a teremtmények rendeltetéséről, a bűnről, továbbá az utolsó dolgokról szóló elmélkedéseknek, az örök igazságoknak égi fürdőjében. Ez a via purgativa, a megtisztulás útja.

Az így megújhodott, megtisztult lelket Krisztus Urunk hű másává, második Krisztussá igyekszik átalakítani az ifjú és férfiú Jézus hű utánzására sarkallva; majd meg a szenvedő Jézussal a Golgotáig vezeti fel, hogy a kereszt királyi útján a szenvedve-szeretés és szeretve-szenvedés erényére szert tegyen, ez a via illuminativa, a felvilágosítás útja.

A Krisztus hű követésében megedzett lélek végül a legtökéletesebben és legbensőségesebben egyesül az Isten iránti mindenekfelett való önzetlen szeretet által Alkotójával, Jézusával: ez a via unitiva, az egyesülés útja.

A Manréza-Imakönyv a lelkigyakorlat e hármas útján útjelzőként, útmutatóként kíván szolgálni. A lelkigyakorlat mindennemű ájtatosságát megmagyarázza. A lelkigyakorlat sikerét leghathatósabban biztosító havi magábaszállást is megkönnyíti azzal, hogy minden hónapra egy-egy elmélkedés pontjait is megadja. Élő kis manrézákat akar az Úrnak alkotni és kiépíteni. Az imaszövegeket és énekeket többnyire a közkéznél levő, már nagyobbára megszokott és közkinccsé vált imakönyvekből állítottam össze.

Legyen mentől több nemes léleknek vezérkönyve, kalauza az örök igazságok szent titkaiba, legyen az elmélkedő és imádságos élet mennyei kulcsa!

Előszó a II. kiadáshoz

Örömmel bocsátjuk útra a Manréza-Imakönyv II. kiadását. Bizonysága ez annak, hogy katolikus férfivilágunknak nagy érzéke van a lelkiélet nemesítése iránt. A gyakorlat megmutatta, minő változtatásokat kell eszközölnünk ezen az imakönyvön, mely főleg a lelkigyakorlatok jó végzésében van hivatva olvasóit támogatni. Ez a vörös fonál, mely imakönyvünkön keresztül húzódik. A könyvben eszközölt változtatások és hozzáadások ezt a célt szolgálják. A szentírási idézeteket a szentírásnak legújabb, a Szent István Társulat által kiadott fordítása szerint adjuk.

Jó tanácsok a lelkigyakorlat sikeres végzéséhez

Nyíltszívűen, nagylelkűen lépj a Manréza szent magányába: „Szólj, Uram, hallja a te szolgád!” Nagy kegyelmek záloga, biztosítéka a minden áldozatra kész bátor lelkület, ezt kívánja tőled az Úr az egész lelkigyakorlat alatt; „Akkor meglátod a bővelkedést, és csodálkozik és kitágul szíved!” (Iz 60,4)

„Meghallom, mit szól az Úristen.” (Zsolt 84,9) Azért mindvégig érzékeny lelkiismeretességgel tartsd meg a szent hallgatást, mert az Úr csendben és halkan szól a lélekhez, hogy annál hallhatóbb legyen minden szent sugallata a mély csendben! Tarts magadtól távol minden ügyes-bajos gondot, szórakozást, ne olvass olyat, ami elszórakoztat! „Isten és a te lelked és semmi más!” Ez legyen most a legnagyobb gondod!

A napirendet tartsd meg a legnagyobb pontossággal! Az elmélkedési pontok adásánál csak a tulajdon lelked hasznára gondolj! De nem a puszta hallgatás, hanem csak a komoly, tevékeny elmélkedés elégítheti ki lelked éhségét Isten és az örök dolgok után. A közreműködő elmélkedés a jó lelkigyakorlat fő biztosítéka. Meg kell rágni, le kell nyelni, hogy hússá és vérré váljék benned minden igazság! Kövesd hűen az elmélkedés végzésére adott útbaigazításokat! Nap közben is itasd át jól lelkedet az elmélkedésre nyújtott szent örök igazságokkal! Váltsd aprópénzzé azokat folyton, imádkozd be lelkedbe, gyakorold is mindjárt a tett jó feltételeket! Hálásan írd fel a megkapóbb gondolatokat! Keresd fel kételyeidben és nehézségeidben, szabad idődben a lelkivezetőt és tárd fel őszintén neki minden nehézségedet! Ha kislelkűség vagy lelkiszárazság, unalom lepne meg, ezért ne rövidítsd meg elmélkedéseidet, áhítatgyakorlataidat ne hagyd abba! Ajánld fel jóakaratodat és önmegtagadásaidat az Úrnak, még kitartóbban s még nagyobb bizalommal imádkozzál! Próba, tűzpróba ez; tarts ki, és az Úr eláraszt még nagyobb kegyelmével!

A lelkigyakorlat koronája a rendezett, igaz katolikus hitélet, erényélet, a bátor, hitvalló és meggyőződéses, jellemes, jámbor élet. Mint drága égi magvakat, öntözd sűrű röpimákkal, fohászokkal a te jó feltételeidet, Istentől nyert felvilágosításaidat és elhatározásaidat: „Nem, aki ültet valamit, sem aki öntöz, hanem aki növekedést ád az Isten.” (1Kor 3,7)

Ha a lelkigyakorlatnak vége, mondd magadnak: Most az életbe lépve, otthon és a munkateremben, a családi és nyilvános életben kezdődik a lelkigyakorlat második fele, a lelkigyakorlatos jó föltételek megvalósítása. Isten szolgálatára és dicsőségére, lelkem és mások lelke üdvére kell mindent tennem, irányítanom. „Nunc coepi!” „Még ma akarom ezt megkezdeni.” (Zsolt 76,11)

Ima Loyolai Szent Ignáchoz a jó lelkigyakorlatok végzéséért

Isten, ki szentséges neved nagyobb dicsőségének terjesztésére vitézkedő Anyaszentegyházadnak Szent Ignácban új segítséget adtál, engedd, hogy az ő támogatása és követése által jó lelkigyakorlatot végezhessünk, és úgy harcoljunk itt e földön, hogy vele együtt méltók legyünk győzelmünk koronáját a mennyben elnyerni, a mi urunk Jézus Krisztus által, amen!

Az elmélkedésről

A lelkigyakorlatoknak akkor van igazán lelket, életkedvet és erőt nyújtó hatása, ha mindenki lelkiismeretesen s maga végzi. Többet épít lelkünkön a saját fáradságunkkal megértett és átérzett igazság, mint bármely kitűnő szónoklat művészi hatása. Helytelen, amikor maga a lelkigyakorlatok vezetője végzi a lelkigyakorlatokat: ő elmélkedik, ő vizsgálja a lelkiismeretet, beszédeivel törekszik hatást gyakorolni a hallgatókra, akik csak megfigyelő és passzív állásba helyezkednek. Így nem csoda, ha a lelkigyakorlatoknak nem mutatkozik maradandó jótékony hatása. A lelkigyakorlatok vezetőjének az a feladata, hogy a résztvevők számára megjelölje logikus rendben az elmélkedés tárgyát és megadja az irányítást; szóval, hogy munkát adjon a résztvevőknek; de a lélekjavító, mélyen szántó, egész életre üdvösen kiható gyakorlatokat magunknak kell végeznünk, különben minden lehet a háromnapi összejövetel, csak lelkigyakorlat nem.

Bővebb magyarázat az elmélkedő imamódokról

Elmélkedni tehát nem annyit tesz, mint valamely előadást meghallgatni vagy valamit olvasni, hanem annyit tesz, hogy a hallottakról vagy olvasottakról elmélyedve gondolkodol, a kifejtett igazságokat szívedbe vésve, meggyőződéseddé érleled s belőlük erős elhatározásokat fakasztasz életed, viseleted szabályozására. Loyolai Szent Ignác (élt 1491–1556) lelkigyakorlatos könyvében az elmélkedés többféle módjára tanít meg.

Minden elmélkedéshez szükséges távolabbi készület: uralkodni szemed és képzeleted kíváncsiságán s távol tartani a szándékos elszórakozást; továbbá kell még az alázatos lelkület. A közvetlen készület pedig abban áll, hogy figyelemmel és jóakarattal meghallgatod vagy elolvasod s röviden átgondolod végzendő elmélkedésed tárgyát, más gondolatokat és hullámzó indulatokat félretéve, Istenbe vetett bizalommal fogsz az imádsághoz.

Otthon naponkint estefelé elolvassuk a másnapi elmélkedés anyagát. Ezzel foglalkozunk lefekvéskor és felkeléskor.

1. Az elmélkedés módja

Bevezetés

Megállunk a hely (térdeplő) előtt, ahol elmélkedni akarunk. Röviden a jelenlevő Istenre gondolunk, jelenlétébe helyezkedünk, jóságára, irgalmára gondolunk, bűneinket megbánjuk, javulást ígérünk, atyai gondviselésére bízzuk magunkat, imádására térdet hajtunk és letérdelve elvégezzük a bevezető imádságot.

a.) Kérjük Istent, fogadjon szent színe elé, tűrjön ott meg és adjon kegyelmet, hogy haszonnal töltsük el az elmélkedés idejét;

1. ima

Istenem, add kegyelmedet, hogy minden szándékom, cselekedetem és működésem kizárólag a Te isteni Felségednek szolgálatára és dicsőítésére irányuljon.

vagy 2. ima

Kegyelmeknek Ura, Istene, végtelen irgalmadra kérlek, add nekem malasztodat; esedezem a kellő lelki haszonért; erősítsd emlékezetemet, gyullaszd fel akaratomat, ó Atya, ó Fiú, ó Szentlélek! Engedd, ó Istenem, tudnom, akarnom és cselekednem, ami Neked szeretetre legméltóbb, egyedüli legfőbb Jóm tetszik, bármi legyen az, bármikor, bárhogyan, bármi okból kívánod is azt tőlem. És te, ó szeplőtelen szűz Anya, szent Őrzőangyalom, Szent Ignác járjatok közbe érettem, amen!

vagy 3. ima

Kegyelmes Atyám, Fiad Jézus Krisztus érdemei által adj nekem bőséges malasztot, hogy segélyével mindenkor és mindenütt, de főképpen ebben az elmélkedésben, összes cselekedetemet, lelki erőmet és tehetségemet kizárólagosan és őszintén isteni Fölséged tiszteletére és dicsőségére, saját magam és felebarátaim üdvére és tökéletesítésére irányíthassam.

Két előgyakorlat

b.) röviden, de elevenen elénk állítjuk az elmélkedés tárgyát, az igazságot, a történetet, vagy a tárgyat, helyet, melyről elmélkedni fogunk, lekötjük figyelmünket hozzá és

c.) elgondoljuk, mit kellene ennek az elmélkedésnek létrehoznia (pl. Isten szeretetét, a bűntől való undort, az igazság megismerését stb.) és ezt kérjük Istentől teljes buzgósággal! Ezután megkezdjük az elmélkedést.

I. Hogyan elmélkedjünk elvont igazságról?

Az igazságot három legfőbb tehetségünkkel: az emlékezettel, értelemmel és akarattal feldolgozzuk.

a.) Emlékezőtehetségünkkel az igazságot elevenen, minden oldalról beállítjuk értelmi világunkba, vagyis az igazságot, mint szellemi táplálékot kezeljük, melyet magunkba felszívni, megemészteni törekszünk. Először tehát megrágjuk hét fogas kérdéssel: mit, ki, miképp, hol, miért, mikor és mily eszközök által. Ha például a fölött elmélkedem, hogy Istentől való vagyok, elgondolom, mit kaptam a teremtőtől. Testet, lelket érzékeivel, tehetségeivel együtt. Értük köszönetet mondok. A hiányok tudatában megalázom magamat, ezeknek pótlását kérem.

Ki vagyok? Magamtól semmi. Mindent Istentől kaptam. Sorra veszem, megköszönöm.

Miképp kaptam létezésemet? Isten erejével, ki lelkemet semmiből teremtette, vele öröktől fogva foglalkozott, világra jövetelem idejét, helyét, körülményeit előre meghatározta. Atyailag érzett irántam. Most is ilyen. Szeret. Viszont szeretem.

Hol? Először Isten szívében elgondolásában éltem. Azután a földre kerültem. Mily helyeken éltem? Mindenütt velem volt. Hogyan tapasztaltam jelenlétét?

Miért? A földi és örökéletért. Hívott, hogy neki ebben az állapotban szolgáljak. Ez az én hivatásom, Istentől rendelt kötelességem a pályámon, családi állapotomban az ő törvényei szerint élni. Mindenben az ő akaratát akarom teljesíteni, hogy végső rendeltetésemet elérjem. Érte élek, a Vele való egyesülés lesz örök boldogságom.

Mikor? Mindent elkészített az én fogadtatásomra. Apám, anyám szeretettel vártak. Fogantatásom ideje Isten örök végzésével esik össze. Ebben a korban, ennek feladatait kell megoldanom. Megfigyelem, megvalósítani szándékozom Isten terveit, melyeknek kivitelében munkatársává méltatott.

Mily eszközök által? Szüleim, családom, közvetlen eszközök Isten kezében. Atyám foglalkozása, lakásunk, szülőhelyem, hazám a közvetett eszközök. Mind szeretem. Isten ajándékai. Atyai jóságát imádom bennük.

A fentiek eléggé megvilágították Istentől való származásomat. Istentől való vagyok.

b.) Az elmélkedés akkor tökéletes, ha eszem a megismert igazságból gyakorlati következtetést von le. Kinek-kinek egyénisége szerint tág tere nyílik arra, hogy az igazságot magára alkalmazza. A megrágott táplálékot a száj mirigyei nedvesítik meg, hogy a megemésztésre alkalmassá tegyék.

A fenti igazságból például egyik azt a következtetést vonja le magának: büszke leszek magas származásomra, tehát ma ügyelek arra, hogy aljasságra még gondolatban se vetemedjem. Más: élvezni akarom Isten gyermeki voltomat. Víg akarok ma lenni. Más: édesatyám gyanánt bizalommal, vagy szeretettel akarok ma többször Istenre gondolni. Vagy hitvesem, vagy rosszakaróm, vagy hivataltársaim, vagy a hozzám jövők iránt nagy szeretetet akarok tanúsítani, hiszen ezek testvéreim is.

Elhatározásom kivitelét megkönnyíteni, előmozdítani akarom annak megfontolásával, hogy illik így cselekednem, hiszen előkelő a származásom. (A többi elhatározásomnál indító okként szerepelhet az, hogy Atyámat terheli a gond, én csak gyermeke vagyok; vagy kit szeressek, ha nem Őt? vagy az emberek Isten akaratából testvéreim.)

Igazságos dolog így élnem, az ellenkezője helytelen felfogása volna helyzetemnek.

Hasznos ez az elhatározásom. Így élhetek csak értékes földi életet. Erényes lesz minden cselekedetem.

Ily felfogásnak tettekbe való átvitele teszi kellemessé az életet. Hisz mindenben Istent látom, tisztelem, szeretem, imádom.

Így könnyű az élet terheit, keresztjeit viselnem. Állandó kapcsolatban vagyok Istennel, tehát érzem is a segítségét.

Így szükséges élnem, ez felel meg Isten főparancsának, Isten kötelező szeretetének.

Lehet ilyenkor az észmunkát tovább még abban az irányban is folytatni: eddig hogyan viselkedtem? Büszke voltam-e isteni származásomra? (Isten gyermekének tekintettem-e magamat? Víg voltam-e? Bizalommal, szeretettel voltam-e mennyei Atyám iránt? a hozzám tartozókhoz?)

Mi akadályozott a helyes életmód választásában? Mily akadályt kell eltávolítanom? Talán Istenre, magas származásomra nem gondoltam? A földi teendők nagyon lekötöttek? A földieknek éltem? (Ugyanezek a kérdések, vagy mások vethetők fel a többi elhatározásnál is, például: talán mást Istennél is jobban szerettem, másnak inkább szolgáltam, benne nagyobb örömöt kerestem?) Különösen mit kell tehát ma tennem, hogy elhatározásomat minél tökéletesebben, vagy kis részben legalább megvalósítsam? Például összeszedettségem támogatása végett ma erre a dologra, személyre ritkábban, vagy egyáltalán nem nézek, vagy beszédemet bizonyos tárgyban fékezni fogom, vagy a visszatetszést kifejezésre nem juttatom. A szeretetet keltem fel Isten, vagy a hozzám jövők iránt.

Ezzel az elhatározással – mert csak egyet tegyek, hogy könnyen megvalósíthassam, – a szellemi táplálékot magamba felszívtam, így töltekezik a lélek.

c) A testi táplálkozás következménye a test felmelegedése. A lelket is felhevíti a lélek táplálkozása. Isten iránt való szeretetre gyullasztja. Az elmélkedés az Isten felé irányuló, lángoló érzelmekben gyullad ki. Ilyenkor, ha más helyzetben voltunk előbb, letérdelni szokás. Isten magasztalásának, hálaadás, bűnbánat, megkérlelés, odaadás, szeretet érzelmeit gerjesszük fel magunkban. Ajánljuk magunkat védőszentjeink, őrangyalunk, a szent Szűz pártfogásába; az Úr Jézussal, a mennyei Atyával társalogjunk az elmélkedés tárgyának és elhatározásunknak megfelelően. Mondjunk el néhány rövid imát.

Az elmélkedés alatt kapott egyik-másik jó gondolatot írjuk fel. Vizsgáljuk meg, helyesen használtuk-e fel az elmélkedésre szánt időt.

II. Hogyan elmélkedjünk történetről?

Ezt szemlélődésnek nevezzük. A lelkigyakorlat 2., 3. és 4. hetét főleg szemlélődésben töltjük. Az Úr Jézus életének egyes szakaszai fölött gondolkozunk.

a) Ilyenkor képzelő tehetségünkkel a helyet jelenítjük meg, melyen az esemény lejátszódott. Kegyeletes cselekedet ez, akárcsak szüleink sírjának látogatása. A lélekre a szent helyeken való időzés felemelő hatást gyakorol.

b) Utána szemügyre vesszük a történetben szereplő személyeket, szavaikat és viselkedésüket. Ez a szemlélődés gerince. Például, ha az Úr Jézus feltámadása felett szemlélődve elmélkedünk, akkor elgondoljuk, minő volt az Úr Jézus sírja a valóságban. Volt kis előcsarnoka, ezen belül volt az üreg, egy sziklába vájt kis szoba, ennek hosszában egy kőpad, melyre az Úr szent testét helyezték.

Figyeljük az Úr szent testét. Tele van sebekkel, vértelen, sápadt. Arcáról isteni fönség árad szét. Mozdulatlan, mintha tehetetlen volna, pedig a második isteni személy van vele egyesülve. Csak az emberi lélek hiányzik belőle. Halott, mert az Istenember egyik lényeges alkotó részének híjával van. Tudna élni, hisz az élő Istennel egyesült. Mégis holt, mert ember is, ki lelke nélkül holt. Imádom ezt a titokzatos, isteni testet. Köszönöm megváltó szenvedését, kiengesztelő halálát.

Lehet az őrt álló katonákat, a közeledő asszonyokat is megfigyelni.

c) Figyelek a szavakra. A szótlan Jézus azt mondja: mindezt érted szenvedtem, szeretlek, boldogítani akarlak, így engeszteltem ki mennyei Atyám méltó haragját. Belátod-e mily borzasztó következményei vannak a bűnnek? Akarsz-e viszont szeretni? Mivel mutatod meg?

Vagy miről beszélnek a katonák? Eszük, szívük mily távol jár az Úrtól! Mit beszélnek a sírhoz közeledő asszonyok? Hogyan szoktam az Oltáriszentség közelében viselkedni? Mit akarok tenni az Úr titokzatos teste, az egyház, a hívek lelki, testi bajainak enyhítésére? Ma milyen sebre tudnék fájdalomenyhítő balzsamot csepegtetni? Ami most eszembe jut és kivihető, azt ma megtenni törekszem.

d) Mit tesznek? Az Úr szent testét mutatja mennyei Atyjának és szent sebeit ajánlja fel bűneinkért. A mennyei Atya ezt a felajánlást az egész világ minden bűnéért elfogadja és kijelenti, hogy engesztelésének jeléül a szentségek által fogja bűnbocsátó, szent életre képesítő kegyelmeit a hívekre árasztani.

Megfigyelem, hogyan jelenik meg az Úr megdicsőült s a második isten személlyel egyesült, imádandó emberi lelke az Ószövetség szentjeinek társaságában, akik csodálkozva nézik bűneik szörnyű váltságát, erényeik, kegyelmeik egyik okozóját, az Úr halálra kínzott szent testét és megértik szent lelkének, a másik megváltási tényezőnek sok keservét. Élvezem hálájukat, szeretetüket. Magamban hasonló érzelmeket keltek.

Az angyalok mily készségesen viselkednek. Egyik a nagy sírkövet hengeríti el, mások a sírüregben várják és felvilágosítják az asszonyokat. Én is a Feltámadott szolgálatában állok, a Hozzá vezető úton hengerítem el az emberek akadályait, az evangélium jóhírét terjeszteni akarom szavaimmal, példámmal.

Hogy megijedtek a vitéz pogány katonák az angyaltól! Pedig örülniük kellett volna. Az igazság győzelme fáj a nem igaz úton járóknak. Az igazságot akarom szolgálni.

A szemlélődés befejezésekor érzelmeket, elhatározásokat keltek fel magamban és rövid imát végzek. Egy-két jó gondolatot feljegyzek. Megvizsgálom, hogyan használtam fel a szemlélődésre fordított időt.

Az elmélkedést befejező imák:

I. Krisztus lelke

Krisztus lelke, szentelj meg engem! Krisztus teste, üdvözíts engem! Krisztus vére, ittasíts engem! Krisztus oldalából kifolyt víz, tisztíts meg engem! Krisztus kínszenvedése, erősíts meg engem! Ó édes Jézus, hallgass meg engem! A Te sebeidbe rejts el engem! Tőled elszakadni ne engedj soha engem! A gonosz ellenségtől oltalmazz engem! Halálom óráján szólíts magadhoz engem! Színed elé hadd járuljak! Szenteiddel hadd áldjalak mindörökké, amen! (300 n. b.)

II. Szent Ignác felajánló imája

Fogadd, Uram, összes szabadságomat, fogadd emlékezetemet, értelmemet és teljes akaratomat! Mindenem, amim van s amivel bírok, a Te ajándékod: mindezt viszont Neked ajánlom fel s egészen a Te szentakaratodra s rendelkezésedre bocsátom! Egyedül a Te szeretetedet add nekem szent malasztoddal, s akkor elég gazdag leszek és ezenkívül egyebet sem kívánok, amen. (300 n. b. egyszer naponta.)

Visszapillantás (reflexió) módozata részletesen:

1. Önvizsgálat: Kiterjed az előkészületre: elvégeztem-e a szokásos előimát? Isten létébe való helyezést és a két előgyakorlatot? lekötöttem-e emlékezetemet, eszemet, akaratomat? arra az igazságra irányítottam-e, amely a legjobban meghatott? Felindítottam-e megfelelő érzelmeket magamban? Tettem-e gyakorlati, most mindjárt végrehajtandó jó feltételt? Elimádkoztam-e a végén a befejező imát (colloquiumot)? Sikerült-e az elmélkedés? Ha igen, adj hálát! Ha nem, keresd okát és kerüld is a jövőben, de bánd is meg hanyagságodat: Mea culpa … –

2. Rövid megfontolás: Újra ismételd meg a csokorba szedett jó feltételeidet, kérj fohásszal kegyelmet, hogy mindjárt meg is tedd! Jelöld meg az időpontokat, melyekben napközben végrehajtod jó feltételeidet!

3. Kalászát. A nyert felvilágosításokat (lumina) Isten iránt hálából írd fel lelki naplódba röviden és otthon olvasd át többször.

Három imamód

bevezető gyakorlatul az elmélkedő imádság megtanulására.

I. imamód: az önvizsgálat gyakorlata.

Bevezetésül: 1. elgondolod röviden: kihez járulsz most s mit akarsz tenni? Isten előtt állsz. – Azután 2. kegyelmet kérsz, hogy megismerd, miben hibáztál a parancsok … ellen, s erőt kérsz, hogy megjavulj.

Ezután egyenként sorra veszed az Isten tízparancsolatát …, az Egyház parancsait…, állapotbeli kötelességeidet …, a hét főbűnt…, az ember főképességeit (emlékezet, értelem, akarat, képzelet…) és érzékeit (látás, hallás, szaglás, ízlés, tapintás)…, az isteni erényeket (hit, remény, szeretet), a sarkalatos erényeket (okosság, igazságosság, bátorság, önmérséklés) stb.

A parancsoknál, kötelességeknél megfontolod egyenként mindegyiknél: Mit, miket parancsol és tilt ebben az Isten …, az Egyház? … Mily jogos, szent, üdvös, jó e parancs? … Mily példát ad rá az Úr Jézus, Szűz Mária? … Hogyan tartottam meg eddig? … Miben hibáztam?…

A bűnöknél: Mily rút? … veszedelmes? … mily más bűnök forrása bennem is? … Nem vagyok-e rabja? …

A tehetségeknél, érzékeknél: Mire adta Isten? … mily jótétemény tőle? … Hogyan használtam eddig? …

Az erényeknél: Mily szépek? … szükségesek? … Megvannak-e bennem? … Mit kell tennem hogy megszerezzem?…

Mindegyiknél addig időzz, míg valami megfontolni valót találsz benne, azután megbánod fölismert hibáidat, mulasztásaidat, – bocsánatot kérsz Istentől – eltökéled, hogy felveszed ezekkel szemben a küzdelmet, s erőt kérsz hozzá, Aztán minden parancs stb. ilyen megfontolása után egy Miatyánkot és Üdvözlégyet mondasz el s áttérsz a következő parancsra…

A következő nap ugyanily módon ott folytatod a megfontolást, ahol elhagytad.

II. imamód: szóbeli imádság fontolgatása.

Célja: hogy mélyebb megértéssel és ezért bensőségesebb lelkülettel imádkozzuk gyakori imáinkat.

Bevezetőül: Ki előtt állsz és mit akarsz tenni? – Segítséget kérsz imádra attól, akihez megfontolandó imád szól.

Ezután valamely szóbeli ima (pl. a Miatyánk, Üdvözlégy, Hiszekegy, stb.) minden egyes szavát, vagy legalább mondatát részletesen megfontolod: a) Mit jelent? … mit mondunk vele? … kiről mondjuk? … miért? … mi következik belőle? … mily rokonértelmű szavakkal mondhatod még? … b) Mihez hasonlítható? (a Szentírás alapján… a természetben – saját életemben …) c) Mily vigasztalás, kedvesség, jóság … rejlik e szóban? (pl. Atyánk … Mária stb.)

Ha többet nem találsz már az egyik vagy másik szónál, nyugodtan a következőre mégy át, s ha az idő elmúlt, az ima hátralévő részét egyszerűen elmondod s máskor ott folytatod, ahol elhagytad. Aztán más imádságot kezdesz így fontolgatni, pl. Salve Reginá-t.

Megfontolásunk végén kérjük azokat a kegyelmeket s erényeket, amelyeknek szükségét tapasztaljuk s ebben az imában fölismertük!

III. imamód: lassan végzett szóbeli ima.

Bekezdése ugyanolyan, mint az előbbié.

Módja abban áll, hogy valamely szóbeli imának (pl. a Miatyánknak, Üdvözlégynek, Hiszekegynek …) minden egyes szavánál egy lélegzetvételnyi időre megállunk és a szó jelentésére vagy arra a szent személyre gondolunk, akihez az ima szól; – így egészen lassan, figyelmesen s lelki örömmel mondjuk el az imának egyik szavát a másik után. Az idő elteltével a hátralevő részt s a többi imát szokott módon mondjuk el s máskor ezeket vesszük sorra.

Öt érzékünk lelki alkalmazása

(applicatio sensuum)

Tárgya: mint a szemlélődésé, amelytől abban különbözik, hogy az értelem és akarat kevésbé erőltető foglalkoztatásával olyképp szakaszt és köt csokorba innen is, onnan is erényvirágokat, mint aki egy virágos kertben vagy a mezőn járva, itt is, ott is megpillant és fölszed valami szép virágot, hogy vele otthonát – lelkét – felékesítse. Az alázatos, egyszerű, hitből élő lelkek kedves imamódja ez. Legalkalmasabbak erre Betlehem, az egyiptomi futás, Názáret történetei s Krisztus szenvedésének s feltámadásának egy-egy részlete.

I. Bevezetés: három előgyakorlattal, mint a szemlélődésnél.

II. A megfontolás maga mintegy öt érzékünket végigjártatja – képzeletben – az eseményen s mindegyikkel észrevétet valami vonzót s követendőt. Pl. Jézus rejtett életénél Názáretben:

1. a látás odafigyel – mintha jelen volnék a szent család házában – Szent Józsefre … a Szent Szűzre… a gyermek, az ifjú Jézusra … mikor imádkoznak … dolgoznak … pihennek … az emberekkel érintkeznek …, az angyalokra, akik szerető csodálattal tekintenek a szent családra …, a mennyei Atyára, akinek kedve telik szent Fiában … Arcukról, a szent személyeknek minden mozdulatából tanulhatok valamit. Nem akarok-e én is ilyen lenni? … Mit, hogyan fogok tenni ezentúl?

2. Hallásommal mintha édes szavaikat hallanám …, Szent Józsefét, mikor rendelkezik, oktat… Szűz Máriáét, mikor tanít, imádkozik … Jézusét, mikor készséggel engedelmeskedik …; társalgásukat, amelyből alázatosság, szerénység, szeretet, a lelkek üdvének vágya, stb. sugárzik ki… Hallgatásukból, csöndes imájuk és példájuk általi apostolkodásukból is tanulok…

3. A szaglóképesség mintha erényeik jóillatát szívná be: engedelmességük-, alázatosságuk-, … szeretetük-,… megelégedettségüket… Krisztus jóillatának kell nekem is lennem Szent Pál szerint (2Kor 2,15); mint a virágokkal telt mező illata, melyet az Úr megáldott (Ter 27,27): az imádság, mint a tömjénillat, száll föl (Jel 5,8) … Mit kell tehát tennem s kerülnöm?

4. Ízlésemmel mintha érezném, mily édes az Úr (Zsolt 33, 9) … ízlelem édes lelki békéjüket, belső örömüket, mely Istennel való egyesülésük, gondviselésében való megnyugvásuk, indulataik fölötti uralmuk gyümölcse … ízlelem fájdalmuk keserűségét is, amelyet szívüknek az emberek, a magam vétkei, hálátlansága, érzéketlensége, kevélysége … okoznak. Mit kell tehát tennem s kerülnöm? …

5. Tapintásommal – leborulva nyomdokaik után, – tisztelettel megcsókolom lélekben a földet, a házat, az eszközöket, amelyek erényeik tanúi és eszközei…, amelyeket érintésükkel, szenvedésükkel megszenteltek (pl. Jézus keresztjét)… Ebből is tanulok: mily tisztelettel kell a szentáldozásban az Úr szent Testét érintenem, mikor hozzám jön.

III. Befejezés. Csokorba fűzöm a leszakasztott erényvirágokat, elhatározásaimat, s bemutatom Jézusnak, Szűz Máriának …, áldásukat kérem …

Ájtatosságok

Első este

Veni sancte

Veni, sancte Spiritus, – Et emitte coelitus – Lucis tuae radium!

Veni, Pater pauperum, – Veni, dator munerum, – Veni, lumen cordium!

Consolator optime, – Dulcis hospes animae, – Dulce refrigerium!

In labore requies, – In aestu temperies, – In fletu solatium!

O lux beatissima, – Reple cordis intima – Tuorum fidelium!

Sine tuo Numine – Nihil est in homine, – Nihil est innoxium.

Lava, quod est sordidum, – Riga, quod est aridum, – Sana, quod est saucium!

Flecte, quod est rigidum, – Fove, quod est frigidum, – Rege, quod est devium!

Da tuis fídelibus – In te confidentibus, – Sacrum septenarium!

Da virtutis meritum, – Da salutis exitum, – Da perenne gaudium, amen!

V. Emitte spirítum tuum et creabuntur!

R. Et renovabis faciem terrae.

Oremus! Deus, qui corda fídelium Sancti Spiritus íllustratione docuisti; da nobis in eodem Spiritu recta sapere et de eius semper consolatione gaudere. Per Christum Dominum nostrum, amen!

(Ének a bevezető Véni Szanktéra.)

Jöjj el, Szentlélek Isten! – Ereszd reánk teljesen – mennyből fényességedet; – jöjj el, jöjj el, – jöjj el, jöjj el, – jöjj el Szentlélek Isten!

Jöjj el, árvák gyámola! – Jöjj el, szívünk orvosa! – Oszd ki égi kincsedet; – jöjj el, jöjj el stb.

Ó kegyes vigasztalónk, – testi, lelki táplálónk, – érezzük bőségedet; – Jöjj el, jöjj el stb.

Szentségkitétel alatti ének

1. Szent vagy Uram, szent vagy, szenteknél szentebb vagy, Jézus kenyér színében, az Oltáriszentségben.

2. Térdet s fejet hajtok, Neked áldást mondok, mert hiszem, hogy valóban vagy e Szakramentomban.

3. Te benned reménylek, szívemből szeretlek, készebb vagyok meghalni, mint ellened véteni.

Letenye Jézus Szent Szívéről

Uram, irgalmazz nekünk!

Krisztus, kegyelmezz nekünk!

Krisztus, hallgass minket!

Krisztus, hallgass meg minket!

Mennybéli Atyaisten![1]

Megváltó Fiúisten!

Szentlélek Úristen!

Szentháromság egy Isten!

Jézus Szíve, az örökkévaló Atya-Fiának Szíve,

Jézus Szíve, a Szűzanya méhében a Szentlélektől alkotott Szív,

Jézus Szíve, az Isten megtestesült Igéjével egyesült Szív,

Jézus Szíve, végtelen fölségű Szív,

Jézus Szíve, Istennek szent temploma,

Jézus Szíve, a Magasságbelinek frigyszekrénye,

Jézus Szíve, Isten háza és a mennyország kapuja,

Jézus Szíve, a szeretetnek lángoló tűzhelye,

Jézus Szíve, az igazságosság és szeretetnek kincses háza,

Jézus Szíve, jósággal és szeretettel teljes Szív,

Jézus Szíve, minden erények mélysége,

Jézus Szíve, minden dicséretre legméltóbb Szív,

Jézus Szíve, minden szív királya és központja,

Jézus Szíve, mely magában foglalja a bölcsesség és tudomány összes kincseit,

Jézus Szíve, melyben az Istenségnek egész teljessége lakozik,

Jézus Szíve, melyben a mennyei Atyának kedve telt,

Jézus Szíve, melynek teljességében mindnyájan részesültünk,

Jézus Szíve, az örök halmok kívánsága,

Jézus Szíve, béketűrő és nagyirgalmú Szív,

Jézus Szíve, dúsgazdag mindazok iránt, kik hozzád folyamodnak,

Jézus Szíve, az élet és szentség forrása,

Jézus Szíve, vétkeinkért engesztelő áldozat,

Jézus Szíve, szidalmakkal tetézett Szív,

Jézus Szíve, bűneinkért megsanyargatott Szív,

Jézus Szíve, mindhalálig engedelmes Szív,

Jézus Szíve, lándzsával átdöfött Szív,

Jézus Szíve, minden vigasztalás kútfeje,

Jézus Szíve, a mi életünk és feltámadásunk,

Jézus Szíve, békességünk és kiengesztelődésünk,

Jézus Szívé, bűneinkért való áldozat,

Jézus Szíve, benned bízók üdvössége,

Jézus Szíve, benned kimúlók reménye,

Jézus Szíve, minden szentek gyönyörűsége,

Isten Báránya, ki elveszed a világ bűneit, – Kegyelmezz nekünk!

Isten Báránya, ki elveszed a világ bűneit, – Hallgass meg minket!

Isten Báránya, ki elveszed a világ bűneit, – Irgalmazz nekünk!

V. Szelíd és alázatos Szívű Jézus!

F. Alakítsad Szíved szerint szívünket!

Könyörögjünk.

Isten, ki irgalmasságodban Szent Fiadnak bűneink által halálra sebzett Szívében nekünk szeretetednek véghetetlen kincseit nyújtani méltóztatol: engedd, könyörgünk, hogy míg áldozatunk hódoló tiszteletét neki bemutatjuk, ugyanakkor méltó elégtételünk adóját is lerójuk. Ugyanazon Jézus Krisztus által. Amen.

Tantum ergo

Tantum ergo Sacramentum – Veneremur cernui. – Et antiquum documentum – Novo cedat ritui! – Praestet fides supplementum – Sensuum defectui!

Genitori Genitoque – Laus et jubilatio, – Salus honor, virtus quoque – Sit et benedictio; – Procedenti ab utroque – Compar sit laudatio, – amen!

Azért ezt a nagy Szentséget – Leborulva imádjuk; – Teste s vére a Krisztusnak – Mert itt vagyon, jól tudjuk,– Ha elménkkel meg nem fogjuk – Hitünkkel megfoghatjuk.

Az Atyának és Fiúnak – Dicséret és tisztesség, – Szentlélekkel egyetemben – Áldás, örök dicsőség! – Háromságban egy szent Istent – áldjon minden nemzetség, – amen!

V. Panem de coelo praestítisti eis.[2]

R. Omne delectamentum in se habentem.2

Oremus! Deus, qui nobis sub Sacramento mirabili passionis tuae memoriam reliquisti, tribue quaesumus, ita nos corporis et Sanguinis tui sacra mysteria venerari, ut redemptionis tuae fructum in nobis jugiter sentiamus! Qui vivis et regnas in saecula saeculorum. R. A.

E. Kenyeret adtál mennyekből nekik.2

F. Mely teljes minden gyönyörűséggel.2

Könyörögjünk! Isten, ki nekünk e csodálatos Szentségben kínszenvedésed emlékét hagytad, engedd, kérünk, Tested és Véred szentséges titkait úgy tisztelnünk, hogy megváltásod gyümölcsét magunkon szüntelen tapasztalhassuk. Ki élsz és uralkodol mindörökkön-örökké, amen.

V. Divinum auxilium maneat semper nobiscum!

R. Amen.

Isten segítsége legyen mindig velünk, amen!

Első nap

Reggeli imák

Angelus Domini nunciávít Mariae.

R. Et concépit de Spiritu Sancto.

Az Úr angyala köszönté Szűz Máriát és ez méhébe fogadá a Szentlélektől szent Fiát.

Ave María, etc.

Üdvözlégy…

V. Ecce ancilla Dómini,

R. Fiat mihi secúndum verbum tuum.

V. Ecce ancilla Dómini,

R. Fiat mihi secúndum verbum tuum.

Ave María, etc.

Üdvözlégy…

V. Et verbum caro factum est.

R. Et habitávit in nobis.

És az ige testté lőn és mi köztünk lakozék.

Ave María, etc.

Üdvözlégy…

V. Ora pro nobis, sancta Dei Génitrix.

R. Ut digni efficiámur promissiónibus Christi.

Imádkozzál érettünk Istennek szent Szülője. Hogy méltók lehessünk a Krisztus ígéreteire.

Húsvét vasárnaptól Szentháromság vasárnapjáig a Mennynek királyné Asszonya című antifónát mondjuk Úrangyala helyett.

(Lásd az antifónák között.)

Az Úr imája. Oratio Dominica

Páter noster, qui es in caelis; sanctificétur nomen tuum; advéniat regnum tuum: fiat volúntas tua, sicut in caelo et in terra. Panem nostrum quotidiánum da nobis hódie; et dimitte nobis débita nostra, sicut et nos dimittimus debitóribus nostris; et ne nos indúcas in tentatiónem; sed libera nos a malo. Amen.

Mi atyánk, ki vagy a mennyekben, szenteltessék meg a te neved: jöjjön el a te országod, legyen meg a te akaratod, miképpen mennyben, azonképpen itt a földön is. Mindennapi kenyerünket add meg nekünk ma, és bocsásd meg a mi vétkeinket, miképpen mi is megbocsátunk az ellenünk vétkezőknek, és ne vígy minket a kísértésbe, de szabadíts meg a gonosztól. Amen.

Az angyali üdvözlet. Salutatio Angelica

Ave, Maria, grátia plena, Dóminus tecum, benedicta tu in muliéribus, et benedictus fructus ventris tui, Iésus.

Üdvözlégy Mária, malaszttal vagy teljes, az Úr vagyon teveled, áldott vagy te az asszonyok között, és áldott a te méhednek gyümölcse, Jézus.

Sancta Maria, mater Dei, ora pro nobis peccatóribus, nunc et in hora mortis nostrae. Amen.

Asszonyunk Szűz Mária, Istennek szent anyja, imádkozzál érettünk bűnösökért, most és halálunk óráján. Amen.

Az apostoli hitvallás. Symbolum Apostolorum

V. Credo in Deum, Patrem omnipotentem, creatorem coeli et terrae; et in Jesum Christum, Filium eius unicum, Dominum nostrum, qui conceptus est de Spiritu sancto, natus ex Maria virgine, passus sub Pontio Pilato, crucifixus, mortuus et sepultus; descendit ad inferos, tertia die resurrexit a mortuis, ascendit ad coelos, sedet ad dexteram Dei Patris omnipotentis, inde venturus est iudicare vivos et mortuos.

E. Hiszek egy Istenben, Mindenható Atyában, mennynek és földnek teremtőjében; és a Jézus Krisztusban, ő egy Fiában, a mi Urunkban, ki fogantaték Szentlélektől, szülétek Szűz Máriától, kínzaték Poncius Pilátus alatt, megfeszítteték, meghala és eltemetteték; alászálla poklokra, harmadnapon halottaiból feltámada. Fölméne mennyekbe, ül a mindenható Atya Istennek jobbja felől. Onnan leszen eljövendő ítélni eleveneket és holtakat.

R. Credo in Spiritum sanctum; sanctam Ecclesiam catholicam, Sanctorum communionem, remissionem peccatorum, carnis resurrectionem, vitam aeternam. Amen.

F. Hiszek Szentlélekben: egy katolikus keresztény Anyaszentegyházat, szenteknek egyességét, bűnöknek bocsánatát, testnek föltámadását és az örök életet. Amen.

A dicsőség. Gloria

Gloria Patri et Filio et Spiritui Sancto, sicut erat in principio et nunc et semper, et in saecula saeculorum. Amen.

Dicsőség az Atyának és Fiúnak és Szentléleknek, miképpen kezdetben vala, most és mindenkor és mindörökké. Amen.

Az Isten tíz parancsa

1. Én vagyok Urad Istened! Idegen isteneid ne legyenek előttem, faragott képet ne csinálj magadnak, hogy azt imádjad.

2. Isten nevét hiába ne vedd.

3. Megemlékezzél róla, hogy ünnepeket szentelj.

4. Atyádat és anyádat tiszteld, hogy hosszú életű légy a földön, melyet Istened ad neked.

5. Ne ölj.

6. Ne paráználkodjál.

7. Ne orozz.

8. Hamis tanúságot ne szólj felebarátod ellen.

9. Felebarátod feleségét bűnre ne kívánd.

10. Se házát, se mezejét, se szolgáját, se szolgálóleányát, se ökrét, se szamarát, se egyébnemű jószágát ne kívánd. Amen.

Az anyaszentegyház öt parancsa

1. Az anyaszentegyház szokott ünnepeit megüld.

2. Ünnepen szentmisét becsületesen hallgass.

3. Bizonyos napokon a parancsolt böjtöket megtartsd, és némely eledeltől magadat megtartóztasd.

4. Bűneidet minden esztendőben a keresztény anyaszentegyház törvénye szerint való áldozópapnak meggyónd és legalább húsvét táján az Oltáriszentséget magadhoz vedd.

5. Tiltott napokon menyegzőt ne tarts.

A hat főigazság

Hiszem: 1. hogy egy Isten van, 2. hogy egy istenben három személy van, Atya, Fiú és Szentlélek, 3. hogy a Fiú Isten emberré lett, hogy minket megváltson és üdvözítsen, 4. hogy Isten igazságos bíró, aki megjutalmazza a jókat és megbünteti a gonoszakat, 5. hogy az ember lelke halhatatlan, 6. hogy Isten kegyelme az üdvösségre szükséges.

A két legfőbb parancs

1. Szeresd Uradat Istenedet, teljes szívedből, teljes lelkedből, teljes elmédből és minden erődből. 2. Szeresd felebarátodat, mint tenmagadat.

Az irgalmasság testi cselekedetei

l. Az éhezőknek ételt adni. 2. A szomjúhozóknak italt adni. 3. A mezíteleneket ruházni. 4. A fogságban levőket vigasztalni. 5. A betegeket látogatni. 6. Az utasoknak szállást adni. 7. A halottakat eltemetni.

Az irgalmasság lelki cselekedetei

1. A bűnösöket megmenteni. 2. A tudatlanokat tanítani. 3. A kételkedőknek jótanácsot adni. 4. Az élőkért és holtakért imádkozni. 5. A szomorúakat vigasztalni. 6. Az igazságtalanságokat békével tűrni. 7. Az ellenünk vétkezőknek megbocsátani.

A nyolc boldogság

1. Boldogok a lelki szegények, mert övék a mennyek országa. 2. Boldogok a szelídek, mert bírják a földet. 3. Boldogok, akik sírnak, mert megvigasztaltatnak. 4. Boldogok, akik éhezik és szomjúhozzák az igazságot, mert megelégíttetnek. 5. Boldogok az irgalmasok, mert irgalmasságot nyernek. 6. Boldogok a tiszta szívűek, mert meglátják az Istent. 7. Boldogok a békességesek, mert Isten fiainak neveztetnek. 8. Boldogok, akik üldözést szenvednek az igazságért, mert övék a mennyek országa.

A hét szentség

1. A keresztség. 2. A bérmálás. 3. Az Oltáriszentség. 4. A bűnbánat. 5. Az utolsó kenet. 6. Az egyházi rend. 7. A házasság.

Az isteni erények

l. A hit. 2. A remény. 3. A szeretet.

A fő, vagy sarkalatos erények

1. Okosság. 2. Mértékletesség. 3. Igazságosság. 5. Lelkierősség.

A Szentlélek hét ajándéka

1. Bölcsesség. 2. Értelem. 3. Tanács. 4. Erősség. 5. Tudomány. 6. Jámborság. 7. Istenfélelem.

Erkölcsi erények

Szeretet, öröm, béke, türelem, kegyesség, jámborság, szelídség, hit, mértékletesség, önmegtagadás, lelki tisztaság.

Evangéliumi tanácsok

1. Önkéntes szegénység. 2. Örökös tisztaság. 3. Tökéletes engedelmesség.

A hét főbűn

1. A kevélység. 2. A fösvénység. 3. A bujaság. 4. Az irigység. 5. A harag. 6. A jóra való restség. 7. A torkosság.

A kilenc idegen bűn

1. Vétkes dolgot parancsolni. 2. Bűnre tanácsot adni. 3. A bűnben mással egyetérteni. 4. Mást bűnre ingerelni. 5. Másnak bűnét oltalmazni. 6. Másnak bűnében közreműködni. 7. Másnak bűnét elhallgatni. 8. Másnak a bűnben segíteni. 9. Más bűnét fel nem fedezni.

A négy égbekiáltó bűn

1. Szándékos gyilkosság. 2. Természetellenes testi bűn. 3. A szegények, özvegyek és árvák nyomorgatása. 4. A szolgák és munkások bérének elvonása.

A Szentlélek elleni hat bűn

1. Vakmerő bizakodás Isten irgalmában. 2. Kétségbeesés Isten kegyelméről. 3. Tusakodás a megismert igazság ellen. 4. Isten kegyelmének irigylése mástól. 5. Megátalkodás a bűnökben. 7. A végső penitenciátlanság.

A szent őrangyalhoz

Isten szent angyala, kire Isten jósága bízott, világosíts, őrizz, igazgass és kormányozz. Amen.

A hit, remény és szeretet felkeltése

Ó édes Istenem! erősen hiszem mindazt, amit katolikus anyaszentegyházad, hogy higgyünk, elénk ad; mert azt te jelentetted ki, aki csalhatatlan örök igazság vagy.

Ó édes Istenem! Jézus Krisztus érdemeiért remélem tőled az örök boldogságot és az ennek elnyerésére szükséges malasztot; mert te megígérted ezt, aki mindenható, jó és hűséges vagy.

Ó édes Istenem! szeretlek teljes szívemből, minden fölött, mert legjobb atyám, szeretetre legméltóbb, legfőbb és legnagyobb jóság vagy. Éretted szeretem minden embertársamat, barátomat és ellenségemet egyaránt, mint magamat. (A hit, remény és szeretet felkeltéséért, ha az indító okokat is belefoglaljuk, mindannyiszor hét évi és 7-szer negyvennapi búcsú).

Bánat és erős fogadás

Teljes szívemből bánom, ó édes Istenem! hogy oly sokszor és oly nagyon megbántottalak; mert ezáltal méltatlanná lettem kegyelmedre, kedvedből kiestem és mind ideig, mind örökkévaló büntetésedet megérdemeltem. Kiváltképpen pedig azért bánom bűneimet, mert téged, legfőbb jót, legjobb Atyámat s legnagyobb jótevőmet, megbántottalak.

Ó édes Istenem! erősen fölteszem magamban, hogy kegyelmeddel téged, szeretetre legméltóbb Istenemet, többé semmi bűnnel meg nem bántalak és a bűnre szolgáló alkalmat elkerülöm. Amen.

Reggeli imádság

Teljes Szentháromság, Atya, Fiú, Szentlélek, leborulva Fölséged előtt s egyesülve a boldogságos Szűz Máriával, minden angyalokkal és szentekkel, imádlak mint Uramat és Istenemet; ontsd belém szent félelmedet és buzgóságot tiszteletedben.

Hálát adok neked Istenem, számtalan jótéteményeidért, különösen, hogy képedre és hasonlatosságodra teremtettél, Fiad drága vérén megváltottál, azt a nagy kegyelmet megadtad, hogy a katolikus anyaszentegyházban születtem, a szent keresztségben fiadnak fogadtál; annyi hűtlenségem mellett is új meg új malasztoddal tetézesz s nekem örök boldogságot ígérsz jutalmul, íme az éjjel is őrködtél fölöttem s a mai napra ébresztettél, hogy Neked szolgáljak s lelki üdvömön munkálkodjam; óh gerjeszd mindinkább őszinte hálára szívemet s add, hogy jóra használjam nagy jótéteményeidet.

Feláldozom magamat egészen Neked, Istenem! Atyai gondviselésedre bízom lelkemet minden tehetségével, testemet minden érzékével és minden ügyemet; áraszd rám a Szentlélek hét ajándékát; add, hogy szent akaratodat mindenben megismerjem és kövessem; igazítsd minden gondolatomat, beszédemet és cselekedetemet nagyobb dicsőségedre és engedd, hogy minden ma megnyerhető búcsút elnyerjek. Édes Istenem! kegyeidbe ajánlom szüleimet, rokonaimat, elöljáróimat, barátaimat és ellenségeimet. Atyai irgalmadba ajánlom a purgatóriumi lelkeket, főleg azokat, akikért imádkozni tartozom és akikről senki különösen meg nem emlékezik. Enyhítsd kínjaikat és engedd, hogy mennél előbb meglássák égi dicsőséged örökké boldogító napját. Szelíd és alázatos Szívű Jézus, alakítsd szívemet Szíved szerint. (300 n. b. mindannyiszor. X. Pius 1905.)

A Jézus Szíve Szövetség fölajánló imája

Jézus isteni Szíve, Szűz Mária szeplőtelen Szívével fölajánlom neked mai imádságaimat, cselekedeteimet és szenvedéseimet egyetemben azon szándékkal, amelyért Te szüntelen imádkozol és oltárainkon magadat fölajánlod, főleg szent Egyházadért, szentséges Atyánk, a római pápáért és minden szándékért, mely e hónapban és a mai napra az imaapostolság igazgatója által a tagok imáiba van ajánlva. Amen.

„Jézusom édes Szíve, add, hogy Téged mindig jobban szeresselek.”

(Minden ízben 300 napi, naponkénti mondásáért havonkint teljes búcsú.)

Szentmise imák

(Főbb részletek a Szentháromság vasárnapi miséből.)

I. Lépcső imák

Légy bírám, Uram, s válaszd el ügyemet az istentelenek ügyétől; őrizz meg engem minden gonosztól és cselvetőtől! Mert te vagy erősségem, Uram; miért késlekedel tehát s miért hagysz magamra szomorúságomban, midőn lelkem ellensége szorongat? Bocsásd rám világosságodat, igazságodat, hogy ez irányítson engem s vezessen el a te szent hegyedre és a te sátraid elé! Hadd megyek be az Úr oltárához: Istenhez, ki ifjúkoromtól fogva örömöm. Citerák hangján engedd dicséretedet zengenem, én Uram és Istenem! Miért szomorkodol én lelkem és miért háborogsz? Bízzál az Úrban s csakhamar hálásan zengheted: én Istenem, én üdvösségem s vigaszom! Dicsőség az Atyának, Fiúnak és Szentléleknek! Miként kezdetben volt, most és mindenkor és mindörökkön-örökké. Amen.

II. Bevezetőtől szentleckéig

(A lecke oldalán misekezdetre.)

Áldott legyen a Szentháromság és a szétválaszthatatlan Egység! Mondjunk hálát az Úrnak, mert irgalmasságot cselekedett velünk! Uram, mi Urunk, mily csodálatos a neved az egész világon. Dicsőség az Atyának.

1. Glóriára. Dicsőségre

(Ha violában vagy feketében van a mise, Adventben és hetvenedvasárnaptól húsvétig, hacsak ünnep nem esik közbe – a Glória elmarad.)

Dicsőség a magasságban Istennek! S béke a földön az embernek, akin Isten jóindulata nyugszik! Dicsérünk téged, áldunk téged, imádunk téged, magasztalunk téged s hálát adunk neked végtelen nagyságodért! Urunk, Istenünk, mennyei Király, mindenható Atyaisten! Egyszülött Fíúisten, Jézus Krisztus, Urunk és Istenünk, Isten Báránya, az Atya örök Fia, ki elveszed a világ bűneit, irgalmazz nekünk! Ki elveszed a világ bűneit, fogadd el könyörgésünket! Ki az Atya jobbján ülsz, könyörülj rajtunk! Mert egyedül te vagy szent, te vagy úr, végtelen fölség: Jézus Krisztus a Szentlélekkel együtt az Atya dicsőségében. Amen.

(A pap a leckeoldalon imádkozza.)

Könyörögjünk! Mindenható örök Isten, ki szolgáidnak megadtad a kegyelmet, hogy az igaz hit megvallásával az örök Szentháromság dicsőségét megismerjék s a fönséges hatalomban az egységet imádják: kérünk, hogy ez az erős hitünk mindig megőrizzen minket minden bajtól! A mi Urunk Jézus Krisztus által, ki veled él, és uralkodik a Szentlélekkel egyetemben, mindörökkön-örökké. Amen.

2. Szentlecke

(Olvasmány Szent Pál apostolnak a rómaiakhoz írt leveléből. (9,33–36)

Mekkora a mélysége az Isten gazdagságának, bölcsességének és tudásának! Mennyire megfoghatatlanok az ő ítéletei és felkutathatatlanok az ő útjai! Mert ki ismerte meg az Úr gondolatát? Vagy ki volt az ő tanácsadója? Vagy ki adott elébb neki visszafizetés fejében? Mert minden belőle, általa és érte van. Dicsőség néki örökre. Amen.

3. Graduale

Áldott vagy Uram, ki átlátod a mélységeket és a kerubokon ülsz. Áldott vagy, Uram, az ég erősségében, dicséretes és dicsőséges mindörökké. Alleluja, alleluja. Áldott vagy, Uram, atyáink Istene és dicséretes mindörökké. Alleluja.

III. Evangéliumtól a Kánonig

1. Evangéliumra

(Máté 28,18–20)

Az időben mondá Jézus az ő tanítványainak: Minden hatalom nekem adatott mennyben és a földön. Elmenvén tehát, tanítsatok minden népet, megkeresztelvén őket az Atya és Fiú és Szentlélek nevében; tanítván őket megtartani mind, amiket parancsoltam nektek. És íme én veletek vagyok minden nap a világ végezetéig.

2. Krédóra (Hitvallás)

(Ha gyász- és violaszínben van a mise, elmarad. Vasárnap mindig mondatik.)

Erre a pap az oltár közepén elmondja a nagyobb, ún. niceai hitvallást.

Hiszek egy Istenben, mindenható Atyában, a látható és láthatatlan világnak teremtőjében. Hiszek az egy Úr Jézus Krisztusban, Isten egyszülött Fiában, ki az Atyától őröktől fogva született: Isten az Istentől, Világosság a Világosságtól, igaz Isten az igaz Istentől; kit az Atya nem alkotott, hanem mint vele egylényegűt nemzett, s ki által teremtette mindazt, ami van. Ki értünk, emberekért leszállt az égből, hogy minket üdvözítsen, testet vett fel Szűz Máriából a Szentlélek által s emberré lett. Poncius Pilátus alatt értünk szenvedett, keresztre feszítették s eltemették; harmadnap pedig feltámadt az írás jövendölései szerint. Felment a mennybe s ott ül most az Atyja jobbján, s ismét el fog jönni nagy dicsőségben, hogy ítéletet tartson élők és holtak felett; s uralmának nem lesz vége. Hiszem a Szentlelket, az életosztó Istent, ki az Atyától és Fiútól ered s kit az Atyával és Fiúval egyképpen imádunk és dicsőítünk. Ő volt az, aki a próféták által szólt. Hiszem az egy, szent, egyetemes és apostoli Egyházat. Vallom az egy keresztséget bűneink bocsánatára. Bízva várom a halottak feltámadását és a jövendő életet. Amen.

3. Offertóriumra, Fölajánlásra

Könyörögjünk! Áldott legyen az Atyaisten, az Atyának egyszülött Fia és a Szentlélek, mivel irgalmasságot cselekedett velünk!

(A pap most szétbontja a kelyhet és a kenyér fölajánlásakor mondja:)

Fogadd el, szent Atya, mindenható, örök Isten, e szeplőtelen ostyát, melyet mi, méltatlan szolgáid, neked, élő s igaz Istennek fölajánlunk, számtalan bűnünkért, ellened elkövetett bántásainkért és hanyagságunkért! Fölajánljuk az összes itt jelenlevőkért, sőt minden keresztény hívőért, élőkért és holtakért, hogy nekem és nekik üdvösségünkre váljék az örök életre. Amen.

Ima: Szenteld meg, kérünk, Urunk Istenünk, szent neved segítségül hívása által ez áldozati adományokat és általuk tégy bennünket előtted tökéletes, örök áldozattá. A mi Urunk Jézus Krisztus által. Amen.

4. Praefáció. (Előszózat)

Valóban méltó és igazságos, illő és üdvös, hogy neked mindenkor és mindenütt hálát adjunk, Szentséges Urunk, mindenható Atya, örök Isten! Ki egyszülött Fiaddal és a Szentlélekkel egyetemben egy Isten, egyazon Úr vagy. Nem személyi egységben, hanem egy állagnak háromságában. Mert amit dicsőségedről kinyilatkoztatásod alapján hiszünk, ugyanazt érezzük Fiadról, ugyanazt a Szentlélekről elválasztó különbség nélkül. Hogy az igaz és örök Istenséget, a személyek különbözőségét, a természet egy voltát és a lények egységét vallva, imádjuk az egyenlőséget a fölségben. Ezt dicsérik az angyalok és arkangyalok, kerubok és szeráfok, kik nem szűnnek mindennap kiáltani, egy szóval mondván: Szent, szent, szent a seregek Ura, Istene! Telve az ég és föld dicsőségeddel! Hozsanna a magasságban! Áldott, ki az Úr nevében jő! Hozsanna a magasságban.

IV. Kánon. (Csendes mise)

(A pap kiterjeszti karját, azután mélyen meghajol s halkan megkezdi a csendes miserészt.)

1. Esedezve kérünk tehát, kegyelmes Atyánk, az Úr Jézus Krisztus, a te Fiad által, (megcsókolja a pap az oltárt, s három keresztjelet von az adományok fölé) fogadd kegyesen és áldd meg ez adományokat és ajándékokat, a szent és sértetlen áldozatot! (Kitárt karral folytatja:) Felajánljuk azt katolikus Szentegyházadért, hogy őrizd meg békében, tartsd meg benne az egységet s kormányozd kegyesen az egész földkerekségen; vedd pártfogásodba szolgádat: N. pápát, püspökünket N-t, apostoli királyunkat s az igaz katolikus és apostoli hit minden őrzőjét!

2. Élőkről való megemlékezés

Emlékezzél meg Uram, N. N. szolgáidról és szolgálóidról és minden itt körülállókról, kiknek hite ismeretes és áhítata tudva van előtted, kikért neked bemutatjuk, vagy akik neked bemutatják a dicséretnek ez áldozatát, magukért és minden hozzájuk tartozókért, lelkük váltságára, üdvösségük, jólétük reményében és beváltják fogadalmaikat, amelyeket neked, örökélő, igaz-Istennek tettek!

3. Communicantes: Ugyanakkor résztvéve a szentek egyességében, mindenekelőtt tiszteljük emlékét a dicsőséges, mindenkoron szeplőtelen Szűz Máriának, Istenünk és Urunk Jézus Krisztus Szülőanyjának. Tiszteljük egyúttal boldog apostolaid és vértanúid emlékét, ú. m. Péternek és Pálnak, András, Jakab, János, Tamás, Jakab, Fülöp, Bertalan, Máté, Simon és Tádénak; Linusznak, Klétus, Kelemen, Xistus, Kornél, Ciprián, Lőrinc, Krizogonus, János és Pálnak, Kozma és Damjánnak és minden szentnek emlékét, kiknek érdemeire és esedezéseire add, hogy mindenben megerősítsen minket pártfogó segítséged, ugyanazon Krisztus, a mi Urunk által. Amen.

Kérünk Uram, vedd kegyesen ez áldozatot tőlünk, szolgáidtól, de egyszersmind egész családodtól, és napjainkat intézd a te békédben! Ragadj ki minket az örök kárhozatból és sorozz választottaid nyájába, a mi Urunk Jézus Krisztus által. Amen.

4. Kérünk Isten, tedd felajánlásunkat mindenképp megáldottá, nálad elfogadottá, jóváhagyottá, hozzád méltóvá és előtted kedvessé, hogy testévé és vérévé váljék szeretett Fiadnak, a mi Urunknak, Jézus Krisztusnak!

5. A consecratio. (Átváltoztatás)

(Most a pap kezébe veszi a szentostyát és mélyen meghajolva mondja:)

Aki szenvedéseinek előestéjén tiszteletreméltó, szent kezeibe vette a kenyeret s szemét az ég felé emelvén, tehozzád mindenható Atyaisten, hálát mondott neked (megáldja az ostyát) s megáldva azt megtörte s tanítványainak nyújtotta e szavakkal: Vegyétek s egyetek ebből mindnyájan: Mert ez az én testem!

(Térdrehullva imádja a Szentséget, majd magasra emelve imádásra nyújtja a híveknek; leteszi s újra térdet hajt. Ezután lefödi a kelyhet s így szól:)

A kenyér vétele után hasonlóképpen imádandó szent kezébe vette e fölséges kelyhet és miután neked hálát adott, megáldotta és tanítványainak nyújtotta e szavakkal: Vegyétek és igyatok ebből mindnyájan: Mert ez az én véremnek kelyhe, az új és örök szövetség, a hit titka, mely értetek és sokakért kiontatik a bűnök bocsánatára!

(Leteszi a kelyhet és azt mondja:)

Valahányszor ezt teszitek, az én emlékezetemre tegyétek!

6. Úrfölmutatás után

Azért megemlékezünk Uram, mi a te szolgáid, de egyszersmind a te szent néped is, ugyanazon Krisztusnak, a te Fiadnak, a mi Urunknak, áldott szenvedéséről és halottaiból való föltámadásáról, valamint dicsőséges menybemeneteléről is. És bemutatjuk legmagasabb fölségednek saját ajándékaidból és adományaidból e tiszta áldozatot, az örökéletnek szent kenyerét és az örök üdvösségnek kelyhét.

Fogadd kegyes tekintettel, fogadd oly atyai kegyességgel, amilyennel fogadtad igaz szolgádnak, Ábelnek adományait, vagy Ábrahám pátriárka áldozatát és Melkizedek főpapod szent áldozatát, tiszta adományát!

(Mélyen meghajolva mondja a pap:)

Alázattal kérünk, mindenható Isten, szálljon fel ez áldozat szent angyalod keze által mennyei oltárodra isteni fölséged elé, és add, hogy valahányan ez oltár (megcsókolja a pap az oltárt) áldozatában részt veszünk és szentséges Fiad drága testét és vérét vesszük, mindannyian elteljünk minden mennyei áldással és kegyelemmel! Ugyanazon a mi Urunk Jézus Krisztus által. Amen.

7. Halottakról való megemlékezés

Emlékezzél meg, Uram, N. N. szolgáidról és szolgálóidról is, kik bennünket megelőzve költöztek el a hit jelével és a béke álmát alusszák! Esedezünk Uram, add meg nekik és mindazoknak, kik Krisztusban nyugszanak, az enyhülés, világosság és béke honát, ugyanazon Krisztus, a mi Urunk által. Amen.

Nekünk is, bűnös szolgáidnak, akik irgalmasságod sokaságában bízunk, juttass némi részt és közösséget szent apostolaiddal és vértanúiddal: Szent Jánossal, Istvánnal, Mátyás, Barnabás, Ignác, Sándor, Marcellinus, Péter, Szent Felicitász, Perpétua, Ágota, Luca, Ágnes, Cicelle, Anasztázia s többi szented társaságában: végy fel közéjük, kérünk, nem mintha megérdemelnék, hanem megbocsátó irgalomból, Krisztus Urunk által. Amen.

8. Ki által Uram, mind eme jókat mindig teremted, megszenteled, élteted, megáldod és nekünk nyújtod.

(A pap térdet hajt, a szent ostyával három keresztjelet ír a kehely fölé.)

Őáltala, Ővele és Őbenne nyered te, Istenünk, mindenható Atyánk, a Szentlélekkel egyetemben a legfőbb tiszteletet és dicsőséget.

(Leteszi a szent ostyát, térdet hajt és fönnhangon vagy énekelve fejezi be:)

Mindörökkön-örökké. Amen.

9. A Miatyánk

Könyörögjünk! Urunk üdvös parancsára és isteni tanítását követve így bátorkodunk szólni hozzád: Miatyánk, stb.

Szabadíts meg minket, kérünk, Uram, minden múlt, jelen és jövő gonosztól; s a boldogságos és dicsőséges, mindenkoron Szűz Mária, Isten Szülője és boldog apostolaid Péter, Pál és András és minden szentek közbenjárására, adj kegyesen békét napjainkban, hogy irgalmadtól támogatva mindig tiszták legyünk a bűntől és mentek minden nyugtalanságtól.

(Térdet hajt, kezébe veszi a szent ostyát és három részre töri, mondván:)

Ugyanazon a mi Urunk Jézus Krisztus, Fiad által, ki veled él és uralkodik a Szentlélek Istennel egyetemben, mindörökkön-örökké. Amen.

Az Úr békéje legyen mindig veletek!

És teveled is!

(A kis ostyadarabot a kehelybe ejti, mondván:)

Urunk Jézus Krisztus testének és vérének eme szent összevegyülése szolgáljon nekünk, kik azt magunkhoz vesszük, örök életünkre. Amen!

10. Isten Báránya

Isten Báránya, ki elveszed a világ bűneit, irgalmazz nekünk!

Isten Báránya, ki elveszed a világ bűneit, irgalmazz nekünk!

Isten Báránya, ki elveszed a világ bűneit, adj nekünk békességet!

Urunk Jézus Krisztus, te apostolaidnak azt mondtad: Békét hagyok nektek, az én békémet adom nektek: ne tekints, kérlek, bűneimre, hanem Egyházad hitére és adj neki szent akaratod szerint kegyesen békét és egyességet, aki mint Isten örökkön élsz és uralkodol. Amen!

Uram, Jézus Krisztus, élő Istennek Fia, ki az Atya akaratából a Szentlélek közreműködésével halálod által a világnak életet adtál, szabadíts meg engem e szentséges tested és véred erejével minden gonoszságomtól és minden rossztól! Add, hogy parancsaidhoz mindig híven ragaszkodjam és ne engedd, hogy tőled valaha elszakadjak, ki ugyanazzal az Atyaistennel és Szentlélekkel együtt élsz és uralkodol, Isten, mindörökkön-örökké. Amen!

Testednek vétele, Uram Jézus Krisztus, melyet én méltatlan magamhoz venni bátorkodom, ne váljék ítéletemre és kárhozatomra, hanem kegyességed szerint szolgáljon lelkem és testem oltalmára és lelkem gyógyulására, ki élsz és uralkodol az Atyával és a Szentlélekkel egyetemben, Isten mindörökkön-örökké. Amen! A mennyei kenyeret veszem magamhoz és az Úr nevét hívom segítségül.

(Baljába veszi a kehelytányért a szent testtel, jobbjával mellét veri, háromszor mondja:)

Uram, nem vagyok méltó, hogy hajlékomba jöjj, de csak egy szót mondj és meggyógyul a lelkem!

A mi Urunk, Jézus Krisztusnak teste őrizze meg lelkemet az örök életre. Amen!

(Magához veszi a szent testet és rövid ideig elmélkedik e nagy szentségről. Térdhajtás után:)

Mit adjak viszonzásul az Úrnak mindazért, amit nekem adott? Az üdvösség kelyhét veszem s az Úrhoz fordulok segítségért; ujjongva sietek hozzá, mert így megszabadulok ellenségeimtől.

A mi Urunk, Jézus Krisztusnak, vére őrizze meg lelkemet az örök életre!

(Magához veszi a szent vért.)

Amit nyelvünkkel ízleltünk, Urunk, hadd fogadjuk tiszta szívvel, s az időleges adomány legyen örök orvosságunk!

(Miközben bort és vizet töltet ujjaira:)

Tested, Uram, melyet magamhoz vettem, és véred, melyet ittam, járja át bensőmet, és add, hogy ne maradjon a vétkek szennye bennem, kit tiszta és szent Szentségek újítottak meg! Ki élsz és uralkodol mindörökkön-örökké. Amen.

V. Kánon után

1. Communio. Áldozás után

(Áldozás után a lecke oldalán:)

Áldjuk az egek Istenét és minden élő előtt hálát mondunk neki, mert irgalmasságot cselekedett velünk.

2. Postcommunio

Könyörögjünk! Váljék nekünk testünk és lelkünk üdvére, Urunk és Istenünk, e Szentségnek vétele és az örök Szentháromság s ugyanazon osztatlan egység megvallása, a mi Urunk Jézus Krisztus, a te Fiad által. Amen.

3. A pap végső áldása után

Legyen tetszésedre, Szentháromság, a szent mise, szolgálatunk hódolata, és add, hogy az áldozat, melyet Fölséged színe előtt az áldozópap értünk is bemutatott, Neked kedves legyen, nekünk pedig és mindazoknak, kikért azt bemutattuk, könyörületből engesztelést szerezzen a mi Urunk Jézus Krisztus által. Amen.

4. Utolsó evangéliumra

Kezdetben volt az Ige, és az Ige Istennél volt, és Isten volt az Ige. Ez volt kezdetben az Istennél. Mindenek ő általa lettek, és nála nélkül semmisem lett, ami lett. Őbenne élet volt és az élet volt az emberek világossága. És a világosság a sötétségben világít, de a sötétség azt föl nem fogta. Vala egy ember, Istentől küldetve, kinek neve volt János. Ez tanúságul jőve, hogy tanúskodjék a világosságról, hogy mindenki higgyen őáltala. Nem volt ő a világosság, hanem hogy tanúságot tegyen a világosságról. Az igazi világosság volt, mely megvilágosít minden világra jövő embert. A világban vala, és a világ őáltala lett, és a világ őt meg nem ismeré. Tulajdonába jőve, de övéi őt be nem fogadák. Mindazoknak pedig, kik befogadák, hatalmat ada, hogy Isten gyermekeivé legyenek, azoknak, kik hisznek az ő nevében, kik nem a vérből, sem a test ösztönéből, sem nem a férfi indulatjából, hanem Istenből születtek. És az Ige testté lőn, és miköztünk lakozék; és látók az ő dicsőségét, mint az Atya egyszülöttének dicsőségét, ki tele volt malaszttal és igazsággal.

5. Ima szentmise után

Háromszor: Üdvözlégy Mária! stb.

Üdvözlégy Királyné, irgalmasság anyja, életünk, édességünk, reménységünk, üdvözlégy! Hozzád kiáltunk Évának számkivetett fiai. Hozzád sóhajtunk sírva és zokogva e siralomvölgyéből. Fordítsd reánk tehát, Szószólónk, irgalmas szemedet és e számkivetés után mutasd meg nekünk Jézust, a te méhednek áldott gyümölcsét! Ó irgalmas, ó kegyes, ó édes Szűz Mária!

P. Imádkozzál érettünk Istennek szent Anyja!

F. Hogy méltók lehessünk a Krisztus ígéreteire.

Könyörögjünk. Úr Isten, oltalmunk és erősségünk, tekints le kegyesen Hozzád kiáltó népedre és Isten Anyjának, a dicsőséges és szeplőtelen Szűz Máriának, Szent Józsefnek, az ő jegyesének, Szent Péter és Pál apostolaidnak és minden szenteknek közbenjárására hallgasd meg kegyesen és irgalmasan könyörgésünket, melyet a bűnösök megtéréséért, az anyaszentegyház szabadságáért és fölmagasztalásáért Hozzád intézünk, a mi Urunk Jézus Krisztus által. Amen!

Szent Mihály arkangyal, védelmezz minket a küzdelemben; a sátán gonosz kísértései ellen légy oltalmunk! Esedezve kérjük: „Parancsoljon neki az Isten!” Te pedig, mennyei seregek vezére, a sátánt és a többi gonosz szellemet, kik a lelkek vesztére körüljárnak a világban, Isten erejével taszítsd vissza a kárhozat helyére! Amen.

Jézus szentséges Szíve, irgalmazz nekünk! (Háromszor.) (300 n. b.)

Délelőtti szentségimádás

Megkérlelő kar-ima.

(Ének: Szent vagy, Uram.)

(Karban végzik; az E. az evangéliumi oldalon levőket jelzi, ezek kezdik, F. felelnek a túloldalon.)

E. Alázattal leborulunk előtted ó Jézus szent Szíve, / és felajánljuk magunkat, azzal az elhatározással, / hogy a bántalmakat, melyekkel téged illetnek, / a szeretet- és hűségben való gyarapodásunkkal jóvátegyük. / Ígérjük tehát /

E. Minél inkább káromolják szent titkaidat,

F. Mi annál erősebben hiszünk bennük, ó Jézus, isteni Szíve!

E. Minél inkább törekszik a hitetlenség, hogy halhatatlan reményeinket elrabolja tőlünk,

F. Mi annál inkább remélünk benned, ó Jézus Szíve, emberek egyetlen reménye!

E. Minél inkább ellenszegülnek a szívek a kegyelem hívásának,

F. Mi annál inkább szeretünk téged, ó Jézusnak végtelenül szeretetreméltó Szíve!

E. Minél inkább támadja istenségedet a hitetlenség,

F. Mi annál inkább imádunk téged, ó Jézus isteni Szíve!

E. Minél inkább elfelejtik és megszegik szent parancsaidat,

F. Mi annál inkább meg akarjuk azokat tartani, ó Jézus legszentebb Szíve!

E. Minél kevésbé becsülik és elhanyagolják szentségeidet,

F. Mi annál inkább akarunk azokhoz szeretettel és tisztelettel járulni ó Jézus nagylelkű Szíve!

E. Minél inkább félreismerik a te imádásraméltó erényeidet,

F. Mi annál inkább fogunk törekedni, hogy gyakoroljuk azokat, ó Jézus Szíve, minden erény példaképe!

E. Minél inkább fárad a pokol a lelkek romlásán,

F. Annál lángolóbb legyen a mi buzgalmunk az ő megmentésükért, ó Jézus legszentebb Szíve, lelkek kedvelője!

E. Minél inkább törekszik az élvezetvágy és a kevélység, hogy az önmegtagadást s a kötelességteljesítést kiirtsa a szívekből,

F. Mi annál inkább hozzászegődünk az áldozat és önmegtagadás szelleméhez, ó Jézusnak gyalázattal elhalmozott Szíve!

E. Minél hevesebben zúdul a pokol hatalma Anyaszentegyházad ellen,

F. Mi annál inkább hallgatunk reá gyermeteg hittel és annál alázatosabb odaadással követjük végzéseit, ó Jézus Szíve, örök bölcsesség!

E. Minél inkább elkülöníti egymástól az embereket az önzés bűne,

F. Annál bensőbben akarjuk mi, mint Isten családjának tagjai, egymást benned szeretni, Jézus édes Szíve!

E. Jézus isteni Szíve. / Istenünknek Szíve, / adj nekünk oly erős és hathatós kegyelmet, / hogy mint Anyaszentegyházad hű gyermekei, / apostolaid legyünk e világon / és koronád az örökkévalóságban. Amen! /

(Tetszés szerint a többit csendben.)

Délben Úrangyala és szentolvasó

(Karban felváltva végzik; az evangélium oldalán levők imádkozzak elő az úrangyalát és az olvasót az első tized végéig, a lecke oldalán levők feleljenek és aztán megfordítva!)

1. Úrangyala, illetőleg Húsvéttól Szentháromság vasárnapjáig a Mennynek Királyné-Asszonya.

2. A szentolvasó imádkozásának módja

Legkönnyebben és legélvezetesebben úgy végezzük, ha a titkok felett szemlélődünk. Mialatt az ima szövegét mondjuk, képzelőtehetségünkkel a helyet megelevenítjük, melyen a cselekmény végbe megy, megfigyeljük a szereplő személyeket, gondolkozunk szavaik és cselekedeteik felett. Jól végeztük az olvasó imádságot, akkor is, ha csak egy titokkal foglalkoztunk, mialatt az egész olvasót elmondottuk. Első nap az örvendetes, második nap a fájdalmas, harmadik nap a dicsőséges olvasót imádkozzuk.

(Kezdetre elmondjuk a „Hiszek egy Isten”-t egy „Miatyánkot” és utána három „Üdvözlégyet”. E három Üdvözlégynél a „Jézus” szó után szokás három-három kérelmet közbeszőni. Erre következik egy-egy Miatyánk után tíz-tíz Üdvözlet az örvendetes, fájdalmas, és dicsőséges titkokkal. Minden tized után: Dicsőség az Atyának stb. Tehát:)

Credo, Pater noster, 3 Ave, Maria, Gloria Patri.

Hiszek egy Istenben, Miatyánk, 3 Üdvözlégy, Dicsőség az Atyának.

Pater. Miatyánk és Ave. Üdvözlégy. (lásd a reggeli imánál 49. oldal!)

A szentolvasó titkok

I. Az örvendetes rózsafüzér.

1. Qui nobis fidem adaugeat.

1. Ki hitünket öregbítse.

2. Qui nobis spem corroboret.

2. Ki reményünket erősítse.

3. Qui nobis charitatem perficiat.

3. Ki szeretetünket felgyúlassza.

(Ezután következik az öt örvendetes titok, egy-egy titok 10 Üdvözletbe szőve. Tehát:)

Pater noster, 10 Ave Maria, Gloria Patri.

Miatyánk, 10 Üdvözlégy egy-egy titokkal, Dicsőség.

1. Quem, Virgo, de Spiritu sancto concepisti.

1. Kit te, szent Szűz, a Szentlélektől fogantál.

2. Quem, Virgo, Elisabeth visitando portasti.

2. Kit te, szent Szűz Erzsébetet látogatva hordoztál.

3. Quem, Virgo, genuisti.

3. Kit te, szent Szűz, e világra szültél.

4. Quem, Virgo, in templo praesentasti.

4. Kit te, szent Szűz, a templomban bemutattál.

5. Quem, Virgo, in templo invenisti.

5. Kit te, szent Szűz, a templomban megtaláltál.

II. A fájdalmas rózsafüzér

Pater noster, 3 Ave Maria.

Miatyánk, 3 Üdvözlégy, közbeszőve:

1. Qui nobis intellectum illuminet.

1. Ki értelmünket megvilágosítsa.

2. Qui nobis memoriam roboret.

2. Ki emlékezetünket erősítse.

3. Qui nobis voluntatem perficiat.

3. Ki akaratunkat tökéletesítse.

(Ezután: Dicsőség, Míatyánk, és tíz-tíz Üdvözlégy a közbeszőtt titokkal:)

1. Qui pro nobis sanguinem sudavit.

1. Ki érettünk vérrel verítékezett.

2. Qui pro nobis flagellatus est.

2. Kit érettünk megostoroztak.

3. Qui pro nobis spinis coronatus est.

3. Kit érettünk tövissel megkoronáztak.

4. Qui pro nobis crucem baiulavit.

4. Ki érettünk a keresztet hordozta.

5. Qui pro nobis crucifixus est.

5. Kit érettünk a keresztre feszítettek.

III. A dicsőséges rózsafüzér

Pater noster, 3 Ave Maria.

Miatyánk, 3 Üdvözlégy, közben:

1. Qui nobis dirigat cogitationes.

1. Ki gondolatainkat igazgassa.

2. Qui nobis regat verba.

2. Ki szavainkat vezérelje.

3. Qui nobis gubernet opera.

3. Ki tetteinket kormányozza.

(Ezután: Dicsőség, Miatyánk, és tíz-tíz Üdvözlégy a közbeszőtt titokkal:)

1. Qui a mortuis resurrexit.

1. Ki halottaiból feltámadott.

2. Qui in coelum ascendit.

2. Ki a mennybe fölment.

3. Qui nobis Spiritum Sanctum misit.

3. Ki nekünk a Szentlelket elküldötte.

4. Qui te, Virgo, in coelos assumpsit.

4. Ki téged szent Szűz mennybe fölvett.

5. Qui te, Virgo, in coelis coronavit.

5. Ki téged, szent Szűz, a mennyben megkoronázott.

A lelkiismeretvizsgálás módja

Mi a lelkiismeretvizsgálás?

A kétfajta lelkiismeretvizsgálás

Míg a tökéletességre törekvő ember lelkét részesíti a legnagyobb gondozásban, addig a világ fiai főleg testükkel törődnek.

A lelkiismeretvizsgálás a lelkiéletnek egyik legfontosabb gyakorlata, amellyel magunkat megismerjük, javítjuk. Kitűnő, szinte egyetlen eszköz arra, hogy szívünket a bűntől s a rendetlen szenvedélyektől megtisztítsuk.

Kétféle lelkiismeretvizsgálás van: általános, mely minden cselekedetünkre kiterjed s részletes, mely egyes hibáinkat kéri számon.

Rendes lelkiéletet élők mindkettőt párhuzamosan szokták gyakorolni s lehetőleg napjában kétszer. Először végezzük az általánost és azután a részletest!

1. Az általános lelkiismeretvizsgálat lényege

Az általános lelkiismeretvizsgálás öt alkotó elemből áll, amelyek közül három a múltat illeti, kettő a jövővel foglalkozik.

A múltra vonatkozólag:

1. Hálát adunk Istennek az egész élet s az elmúlt fél (vagy egész) nap jótéteményeiért. Esetleg feszületünkön Jézus egy-egy sebére (5!) csókot nyomva megköszönjük: 1. a teremtés, 2. a megváltás, 3. a megszentelés, 4. a szent hivatás jótéteményét s 5. azokat a javakat, amelyeket mi különösen személyesen szent Szívétől nyertünk.

2. A Szentlélek rövid segítségül hívása után megvizsgáljuk életünket az elmúlt fél (vagy egész) nap folyamán. Tehetjük ezt úgy, hogy óráról-órára sorravesszük napi foglalkozásainkat, amelyeket egy lapon fel is jegyezhetünk. Ezt a vizsgálatot esetleg (változatosság kedvéért) összeírt szokásos hibáink, vagy kötelező erényeink alapján is megejthetjük.

3. Erre aztán komoly s őszinte bánatot indítunk. Ez a bánat annál szilárdabb, mélyebb s gyümölcsözőbb, minél hatalmasabb s minket jobban megindító okra támaszkodik. Ily indítóokok lehetnek Istennek az 1. pontban felsorolt jótéteményei, az isteni igazságosság rettentő szigora stb.

A jövőre vonatkozólag:

4. A bánatba kapcsolódik az erős fogadás, amely lehetőleg szilárd, határozott s a részletekre, alkalmakra is kiterjeszkedő legyen!

5. Végül a kérőima következik, amelyben jófeltételeinkre s általában véve a következő félnapra (éjjelre) áldást esdünk. Ha még időnk marad, újból a hálálkodásba kezdünk azok nevében is, kik ezt tenni elmulasztják.

2. Az általános lelkiismeretvizsgálás módja és imái

(A gyónáshoz való előkészületnél is ugyanezeket az imákat használjuk:)

I. PONT

Adj Istennek hálát minden jóért!

Imádlak, dicsérlek és áldlak téged, édes Istenem és örök hálát adok neked minden jótéteményedért, főleg azokért, melyekkel Jézus Krisztus szentséges emberiségét, az ő drága szent Anyját, a szenteket és az embereket általában oly bőségesen elhalmoztad. Aztán azért a számtalan sok testi-lelki jóért, mellyel engem magamat elárasztottál; kivált, hogy teremtettél, megváltottál, megszenteltél, földi jókban részesítettél. Örökre áldott legyen a Te mindenható, gondviselő, végtelen szereteted, melyet velem szemben egész életemen át és nevezetesen a mai napon oly kegyes bőséggel tanúsítottál! Hálából megajánlom neked a küzdő és diadalmas Egyház minden dicséretét, szent Fiadnak, Jézusnak, érdemét, és az ő végtelen értékű szent vérét, melyet a keresztfán szent jobbjából kiontott.

II. PONT

Kérj világosító kegyelmet!

Szent Fiadnak drága vérére, melyet szent baljából ontott ki érettünk, kérlek téged, szívemnek Istene, add bőséges malasztodat, hogy megismerjem, megutáljam, megsírassam és megjavítsam elkövetett bűneimet, hogy így az ítélet napján a Bírónak ne a bal, hanem a jobb oldalára állítsanak a te szent angyalaid! Te igaz világosság, aki megvilágosítasz minden e világra születő embert, világosítsd meg értelmemet!

III. PONT

Vizsgáld meg magadat!

Ó Istenem, de nagyon letértem a tökéletesség útjáról, pedig Krisztus véres nyomaival jelölte azt ki nekem, de sokat hibáztam ma ismét.

Lelkitükör a lelkigyakorlatok idejére.

(délben, este).

1. Isten iránt: Isten sugallatait híven követtem-e? Meghozom-e bármi áldozatot, amit kíván tőlem az Isten? Pontosan, buzgón, áhítattal végeztem-e az összes előírt ájtatossági gyakorlataimat? Nem voltam-e lanyha, szándékosan szórakozott főleg ima, elmélkedés és szentmise alatt? Nem estem-e kislelkűségbe? Felkeltettem-e a jószándékot reggel?

2. Felebarátaim iránt: Elfojtottam-e mindjárt magamban a vakmerő ítéletet, ellenszenvet, haragot? Szívélyes voltam-e, ha valaki rászorult szeretetszolgálatomra? Nem voltam-e figyelmetlen, tapintatlan mások iránt? Jó példát adtam-e, vagy megbotránkoztattam-e másokat? Beszéltem-e szeretetlenül, ok nélkül mások hibáiról? Nagyítottam-e mások hibáit, költöttem-e másokra hibákat? Szítottam-e egyenetlenséget? hazudtam-e? Voltam-e mogorva, nyers, dacos, engedetlen, keményszívű, igazságtalan, tékozló?

3. Önmagam iránt: Foglalkoztam-e szándékosan tisztességtelen, kapzsi, hiú, kevély, haragos, irigy, bosszúvágyó gondolatokkal, vágyakkal? Fékeztem-e szememet, fülemet, nyelvemet, kíváncsiságomat, kényelemszeretetemet, ínyencségemet? Izgága, zúgolódó, türelmetlen voltam-e? Nem fecséreltem-e el az időt haszontalanul? Vannak-e különös szenvedélyeim és melyek azok? Nem éreztem-e különös nyugtalanságot és zavart és miért? Voltak-e heves kísértéseim és honnan származtak? Mindjárt legyőztem-e azokat vagy lanyhán utasítottam-e vissza?

Részletes lelkiismeretvizsgálás

(A lelkigyakorlat alatt)

1. Lefekvés előtt és reggel felébredéskor ima és áhítatos hangulatban voltál-e? Nem adtad-e magadat egészen át a szórakozásnak, kényelemnek?

2. Elmélkedtél-e becsületesen az előírt időben?

3. Teljes figyelemmel s áhítattal hallgattál-e szentmisét?

4. Napközben fékezted-e képzelőtehetségedet és világi gondjaidat elűzted-e?

5. A Szentséglátogatásokat haszonnal végzed-e?

6. Az elmélkedésnek megfelelő hangulatot ápoltad-e magadban és az attól elütő dolgokra gondoltál-e?

7. Feljegyezted-e hálásan az Istentől nyert felvilágosításokat, jófeltételeket?

8. Fékezted-e szemedet, füledet, kíváncsiságodat és nevetésvágyadat?

9. Olvastál-e kíváncsian, bármily jámbor dolgokat is, de amelyek nem vonatkoztak a hallott elmélkedésekre?

10. A napirendet, mint Istentől égből küldött előírást, szorgosan betartottad-e minden pontban érzékeny lelkiismeretességgel?

11. Nem kurtítottad-e meg az előírt szent gyakorlatokat?

12. Pontosan megjelentél-e a közös áhítatgyakorlatokra?

13. Nagylelkű vagy-e Isten iránt és őszinte a lelkivezető iránt kételyeidben? Feltárod-e a lelkivezetőnek nehézségeidet a legnagyobb őszinteséggel?

14. A lanyhaság, hanyagság ellen küzdesz-e serényen?

Vizsgáld meg, hányszor követted el azt a hibát, melyet ma különösen kerülni akartál, vagy a kitűzött erénygyakorlatot a reggel feltett szám szerint gyakoroltad-e? Vizsgáld meg, mi volt az oka hűtlenségednek? Azután írd be naplódba a számot és este add össze az egész napot, vesd össze az előző nappal; a hét végén is összegezd és vesd össze a múlt hetivel!

A gyónási lelkitükörből előkészület gyanánt a lelkigyakorlatos gyónásra 1. nap Isten, 2. nap a felebarát, 3. nap önmagad elleni bűnöket nézd meg!

A szabadidőben is gondolhatunk a gyónási készületre.

De a lelkiismeretvizsgálás ne legyen száraz, rideg bűnkutatás és felsorolás, hanem lelket tisztító, Istenhez emelő munka. Az lesz, ha ésszerűen történik.

A bűn nem tevőleges, alkotó munka, dolog, hanem hiányt, kárt okozó cselekedet. Egész súlyát, gonoszságát akkor értjük, ha tudjuk minek a hiánya; azért is legelőször fenséges rendeltetésünkre, Isten kegyelmére kell gondolnunk. Mentül jobban értjük, mi ránk nézve Isten szeretete, jósága, kegyelme, Isten gyermekének méltósága, gazdagsága, annál könnyebben értjük, mily nagy rossz a bűn, amely azoktól megfoszt.

Ezután könnyű a felsorolt bűnöket igazán megbánni és életre kiható, erős fogadást tenni.

Ó de hálátlan és lanyha vagyok! Mily méltatlan vagyok Isten gyermekeinek társaságára! Mennyi hibát, hanyagságot és tökéletlenséget követtem el ismét! Mily lomhán jártam a keresztény tökéletesség útján! Az a drága vér, mely Üdvözítőnk bal lábának szent sebéből folyt ki, törölje el lépteim nyomait, melyekkel az Ő követésétől és az erények útjáról letértem!

IV. PONT

Kérd bűneid bocsánatát

Ki önt vizet a fejemre és ki fakaszt könnyeket szememből, hogy Magdolnával Jézus lábához borulva sírjak hálátlanságom, hanyagságom és bűneim felett? Ellened vétettem, Uram, és a Te színed előtt cselekedtem rosszat. Lelkem mélyéből fájlalom, hogy megbántottalak Téged, édes Istenem, én legfőbb jóm! Igazán bánt, hogy haragra indítottalak Téged, én Teremtőm, Megváltóm, első létokom és utolsó végcélom! Nagyon fájlalom, hogy azokat a semmitérő dolgokat, melyek miatt megbántottalak, jobban szerettem, mint Tégedet; s azért Éledbe helyeztem azokat, Neked, aki az én legfőbb és örök jóm vagy! Én most minden teremtett dolognál jobban szeretlek Téged és úgy szeretném, hogy inkább vesztettem volna el mindent, csak Téged ne bántottalak volna meg sohasem. Utálom minden bűnömet, jobban, mint bármi rosszat a világon, mert Neked visszatetszenek és mert Te is minden felett utálod azokat. Bár lenne ezerszerte nagyobb az én bánatom, hogy Téged, ó végtelen Jóság, így megbántottalak! Esengve borulok szent Fiad lábához és az ő jobblábának szent sebére kérlek, mondd Te is nekem azt, amit Fiad mondott egykor Magdolnának: Megbocsáttatnak neked a te bűneid! É reménytől lelkesítve, Jézusom nyílt sebeibe, a Te irgalmad örvényébe belevetem magamat s az ő kínszenvedésének érdemeiért a Te jóságodtól bocsánatot remélek. Tekints reám és könyörülj rajtam!

V. PONT

Tégy erős fogadást

Szeretetreméltó Jézusom, ez órától kezdve meg akarom tenni azt, amit oly méltán kíván szent Szíved, melyet az én üdvömért szúrtak át a kereszten; jóvá akarom tenni azt, ami rosszat tettem, vagy amit hanyagságommal vétettem! Ó te végtelen szeretetre méltó Jóság, soha, soha többé tudva-akarva meg nem bántalak Téged, még a legapróbb dolgokban sem. Erősítsd meg bennem e feltételt, a Te szent véred érdemeire kérlek, melyet szent Szíved mélyéből ontottál érettem; és ez érdemeket életeddel, szenvedéseddel és haláloddal együtt felajánlom Neked elégtétel gyanánt. Egyesítem az én szívemet a Te sebzett szent Szíveddel, édes Jézusom. A Te Szíved szent sebe az a nyílás, az az oltalmat nyújtó sziklaüreg, melybe rejtőzködő galambként biztonságban lakozzék az én lelkem. Kész az én szívem, hogy megjavítsam magamat, hogy jóvá tegyem bűneimet, és hogy a Te kegyelmeddel tökéletes életet éljek! Istenem, kegyelmezz nekem, szegény bűnösnek. Amen!

Mondj el egy Miatyánkot!

Az esti lelkiismeretvizsgálás a lelkigyakorlat alatt ugyanúgy végzendő, vagyis általában megvizsgálom lelkem állapotát, azután részletesen megfigyelem, milyen gyarlóságomat vettem különösen üldözőbe, hányszor követtem el, vagy minő erénygyakorlatot hányszor teljesítettem, a lelkigyakorlat alatt hogyan viselkedtem. Esetleg élet, vagy általános gyónásra készülök. Bánatot keltek fel, erősfogadást teszek.

A tökéletes bánatot tanácsos naponkint felkelteni magunkban, főleg a lelkiismeretvizsgálással kapcsolatban. Például ily módon:

Tökéletes bánat.

Legkegyesebb mennyei Atyám, töredelmes bűnbánó szívvel és lélekkel bánom minden bűnömet, főleg azokat, melyeket a mai napon és az egész lelkigyakorlat alatt elkövettem, mert ezekkel és egész életemen át elkövetett bűneimmel Téged oly sokszor és oly nagyon megbántottalak, a mennyországot elvesztettem, a poklot és tisztítótüzet megérdemlettem; de kiváltképp azért bánom minden bűnömet, hogy azokkal Téged, jóságos mennyei Atyámat, legnagyobb Jótevőmet s a legfőbb jót, ki Tenmagadért minden szeretetre méltó vagy és ki folyton csak jóval halmoztál és halmozasz el engem, míg élek, olyannyira megbántottalak. Keresztre feszített Jézusom, bocsásd meg tengernyi vétkét egész életemnek, hogy azokkal az Olajfák hegyén haláltusádat oly szörnyűvé tettem, szörnyű megostoroztatásodnak és rettenetes töviskoronázásod, meg keresztrefeszítésed okozója, hóhéra voltam! Azért, ó jóságos mennyei Atyám, és keresztrefeszített Jézusom, erősen fölteszem magamban, hogy a te szent malasztod segélyével Téged, szeretetre legméltóbb Istenemet, többé semmi bűnnel meg nem bántalak, és a bűnre szolgáló, közeli alkalmakat is mindenáron elkerülöm.

Sebesítsd meg, ó édes Istenem, szereteted nyilával szívemet, hogy sírjak és zokogjak hálátlanságomon, amíg élek, utolsó leheletemig! Szeretlek, Istenem, teljes szívemből mindenekfölött, mert minden teremtményed iránt, még az én bűnös lelkem iránt is kegyes és irgalmas és magadban is a legfőbb jó vagy. Ó bár soha meg ne bántottalak volna! De mivel ez már lehetetlen, legalább jövőre eltökélem s erősen megfogadom, hogy soha többé meg nem bántalak és inkább meghalok, hogysem a bűnre visszatérjek. Segíts meg szándékomban, Istenem!

A Te szent Szívsebedbe rejtsed nyugodni akaró lelkemet! Ó Jézusom, Neked élek, Neked halok. Tied vagyok életemben, halálomban! Mennyei Atyám, a Te kezedbe ajánlom lelkemet. Őrangyalom, vigyázz rám ez éjjel is, imádd helyettem az Urat. Amen!

„A tökéletes bánatban levő szeretet mindig isteni szent tűz és azért mindig kiégeti a lélekből, ami bűn van benne, akár lehet gyónni, akár nem; akár van életveszedelem, akár nincs.” „A tökéletes bánat Isten iránt való szeretetből meríti a bűnök felett való fájdalmát. A tökéletes bánat voltaképp szeretet, ez pedig meg akarja gyónni bűneit, mert az Úr Jézus ezt parancsolja és megköveteli.” (Krammer 11,15)

2. A részletes lelkiismeretvizsgálás

A részletes lelkiismeretvizsgálás egyes hiba kiirtását vagy egyes erények szívünkbe ültetését tűzi ki célul.

Nevezetesen, ami a hibairtást illeti, abból az alapelvből indul ki: „Oszd meg az ellenséget és le fogod győzni!” Gyarlóságaink vesszőkötegét felbontja s egyenként tördeli el azokat. Az erénygyakorlatoknál pedig arra céloz, hogy az egyes külső vagy belső erénycselekedetek gyakori ismétlés által megerősödjenek lelkünkben, s így az erény tulajdonunkká váljék.

A hibairtás

A hibairtásra vonatkozólag a következő megjegyzések szolgálhatnak irányadóul:

1. Legelőször is külső, másoknak is szembeötlő hibáinkat tűzzük ki javításra! Főleg a társasélet s a közjó kívánja ezt. Ilyenek pl. a pontosság, napirend, az illedelem s a felebaráti szeretet sérelmei.

2. Ezután a jellemhiba megostromlására kerül a sor. Mindenkinek van ilyen gyengéje. Honnan ismerhető ez fel? Írjuk fel egy lapra összes hibánkat! Azután kezdjük egyenkint törölni azokat, amelyeknek okát, forrását egy másikban látjuk! Végtére, így többnyire a kevélység és érzékiség egyik alakjához jutunk, amely a főhajlamunk. Főhibáinkat megtudhatjuk más módon is, pl. amit folyton vagy legtöbbször meggyónunk; ami a legtöbb lelki kellemetlenséget okozza, vagy amire sokszor intenek mások s figyelmeztetnek elöljáróink és a lelkiatya; amit ellenlábasaink sokszor szemünkre hánynak.

Ha a főhibát így kinyomoztuk, akkor figyeljük ismét meg, hogyan mutatkozik ez Istennel, felebarátunkkal és magunkkal szemben. Szembeötlőbb megnyilvánulásokat azután részletes lelkiismeretvizsgálat tárgyává tehetünk.

3. Ha pedig valamely erényt akarunk magunkban kifejleszteni s jellemző erényünkké tenni, akkor annak egyes megnyilvánulását, gyakorlatát tűzzük ki részletes vizsgálat tárgyává, pl. szeretetszolgálatot minden órában, jó szándékot óránkint!

Egy-egy hiba irtása egyfolytában 2–3 hónál ne igen tartson tovább s a vele szöges ellentétben levő erény gyakorlatával váltakozhatik, hogy így a szokással járó ellanyhulástól meg legyünk óvva!

A részletes lelkiismeretvizsgálás módja

a) Reggel felteszem, hogy ezt a hibát Isten kegyelmével délig mindenáron elkerülöm. (Ezt az erényt délig legalább ennyiszer [4–5-ször] gyakorlom.)

b) Ha időközben mégis hibáztam (vagy mulasztást követtem el), nyomban megbánom. (Kezemet észrevétlenül keblemre teszem, kis önmegtagadást gyakorlok.)

c) Délben számon kérem magamtól a gyakorlat eredményét s lelki naplómba a bejegyzést megteszem. Bánatot és erősfogadást indítok, s kis büntetést szabok magamra, (pl. kis böjtöt, tekintetem fékezését, stb.)

d) Déltől estig az eljárás ugyanilyen.

e) Este, a hét s a hónap végén a számokat összeadom s a haladásból avagy hanyatlásból üdvös ösztönzést merítek.

f) Az erénygyakorlatnál akár az esetek mennyiségét, akár a kitűzött számtól való elmaradást, mint hibát jegyezhetem. (Pl. a lelkiáldozást gyakoroltam tízszer, avagy a kitűzött tíz lelkiáldozásból elmaradt 3. (Hiba!)

A részletes lelkiismeretvizsgálás az életszentségnek biztos útja. Állhatatos, pontos s buzgó gyakorlata azonban szinte hősies erőket tételez fel. Ne csodáljuk tehát, ha gyakori elernyedés után újra meg újra kell elkezdenünk! Az erős akarat azonban Isten kegyelmével előbb vagy utóbb, de diadalt arat.

Legyen a szent Szívhez engesztelő jellege is a részletes számvételnek! Élő hittel törekedjünk hibáink szorgos, kitartó csökkentése által mentől több tövis szálat kihúzni a Jézus szent Szívét övező töviskoszorúból és helyükbe az erénygyakorlatok által minél több égi rózsát tűzni! Ezért némelyek lelkinaplójukba délre és estére egy szívalakot rajzolnak és középen két vízszintes vonalat húznak s azok közé vont függélyesekkel jelzik a hibák számát vagyis a tövisjeleket, melyeket a szent Szívbe szúrtak; az erénygyakorlatoknál a függőleges fölé rajzolt nagyobb ponttal rózsát jeleznek, melyekkel ékesítik a szent Szívet.

Szent keresztúti ájtatosság

1. Ének: A keresztfához megyek.

2. Bevezető ima. (az oltár előtt.)

E. Isteni Üdvözítőm, mi vétkeztünk, nekünk kellene mindazt elviselnünk joggal, amit te a keresztúton és a kereszten ártatlanul elszenvedtél. Mindezt a mi vétkeink okozták. Töredelmes szívvel szánjuk és bánjuk életünk minden bűnét, melyekkel téged újra keresztrefeszítettünk, mint legnagyobb Jótevőnket hálátlanul megbántottunk. Hogy tetterős viszontszeretetünket megmutassuk, vétkeink megkérlelésére követni akarunk Kálvária-utadon, hogy az Anyaszentegyházad által a szent keresztútjárásra engedélyezett búcsúkat lelkünk üdvösségére, a bűnösök megtérítésére és a tisztítótűzben szenvedő lelkek segítségére megnyerhessük. Amen.

Első állomás: Jézust halálra ítélik

E. Imádunk téged, Krisztus, és áldunk téged.

M. Mert a te szent kereszted által megváltottad a világot.

E. „Akkor kezükbe adá őt – Pilátus, – hogy megfeszítsék.” (Jn 19,16) Pilátus háromszor jelentette ki Jézus ártatlanságát és mégis halálba adja a teremtmény az Istenembert. Az isteni Bárány némán fogadja a halálos ítéletet és kész szívvel megy értünk és helyettünk a halálba. Uram, ha most meg ítélnél engem, ártatlannak találnál-e? Ó hányszor ítéltem én meg magamat a legnagyobb kímélettel az igazság rovására! Ezentúl irántad való részvétből türelmesen viselem el a méltatlan megítéléseket.

Könyörülj rajtunk, Uram!

M. És a tisztítótűzben szenvedő lelkeken!

Második állomás: Jézus a keresztet vállára veszi

E. Imádunk téged, Krisztus, és áldunk téged.

M. Mert a te szent kereszted által megváltottad a világot.

E. Krisztus Urunk „a keresztjét hordozván, kíméne az úgynevezett koponya helyre.” (Jn 19,17) Mezítláb, töviskoszorúval, vállán a súlyos kereszttel megkezdi a keresztutat az Üdvözítő, behinti azt könnyeivel, szent vérével. Add Uram, hogy könny- és vércseppjeidből nőjön ki lelkünkben a készséges szeretet és türelem mindennapi keresztjeinknek nagylelkű hordozására!

Könyörülj rajtunk, Uram!

M. És a tisztítótűzben szenvedő lelkeken!

Harmadik állomás: Jézus elesik a kereszttel

E. Imádunk téged, Krisztus, és áldunk téged.

M. Mert a te szent kereszted által megváltottad a világot.

E. Valóban a mi betegségeinket ő hordozta, és fájdalmainkat ő viselte.” (Iz 53,4) Bűneink rettenetes súlyát a kimerült, agyongyötört Üdvözítőnk nem bírja el, a földre roskad, de újra felkel és tovább járja érettünk a keresztutat. Mélységes bánattal siratjuk a magunk elestét, bűneinket. Bocsásd meg, Uram, minden bűnbeesésünket! Küzdeni, áldozni, ha kell, elvérezni is akarunk érted vétkeink kiengesztelésére. Kitartunk melletted, ha kell a halálban is!

Könyörülj rajtunk, Uram!

M. És a tisztítótűzben szenvedő lelkeken!

Negyedik állomás: Jézus szent anyjával találkozik

E. Imádunk téged, Krisztus, és áldunk téged.

M. Mert a te szent kereszted által megváltottad a világot.

E. „Ó mily nagy volt ama drága – Szűzanya szomorúsága – Egyszülött szent Magzatán.” („Stabat Mater”) Minő szívszaggató fájdalom az Istenanyának tenger kínban-sebben viszontlátni szent Fiát! Minő keserű gyötrelem a Fiúnak édesanyja szenvedése, hét tőrtől átdöfött, szeplőtelen szent Szívének látása. Az Úr Jézus a leggyengédebb fiúi érzelmeket is értünk feláldozza. Uram, a nagylelkű lemondás érted, ha kell, mindenről, legyen megkérlelő viszontszeretetünk!

Könyörülj rajtunk, Uram!

M. És a tisztítótűzben szenvedő lelkeken!

Ötödik állomás: Cirenei Simon segíti Jézusnak a keresztet vinni

E. Imádunk téged, Krisztus, és áldunk téged.

M. Mert a te szent kereszted által megváltottad a világot.

E. „Megfogának bizonyos Simont, Cirenéből valót, és rátevék a keresztet, hogy vigye Jézus után. (Lk 23,26) Cirenei Simon eleinte csak kényszerűségből viszi a keresztet, de amint az Úr Jézus elgyötört szent arcába tekint, elfogja a részvét. Szíves akarattal, szeretettel hordozza Krisztus szent keresztjét. Mily szerencse és nagy kitüntetés számunkra, Üdvözítőnk, hogy veled együtt hordhatjuk mindennapi kis keresztjeinket! Örömest osztozunk keresztedben és meggyaláztatásodban.

Könyörülj rajtunk, Uram!

M. És a tisztítótűzben szenvedő lelkeken!

Hatodik állomás: Jézusnak Veronika kendőt nyújt

E. Imádunk téged, Krisztus, és áldunk téged.

M. Mert a te szent kereszted által megváltottad a világot.

E. „Követé pedig őt a nép és az asszonyok nagy sokasága.” (Lk 23,27) A durva katonaság és csőcselék dühével bátran dacolva lép Veronika isteni Mestere elé, hogy enyhítse gyötrelmeit. Uram, a te szenvedő szent arcod az Isten kegyelmének, mértékének és erejének jelképe. A kegyelmeknek szent arcodból ránk hulló sugara bennünk virágot fakaszt abból, ami tövis volt; ami rongy volt, királyi palástot; ami seb volt, égi szépséget azáltal, hogy a te szenvedő képedet a leghívebben viselő, szegény és beteg embertársainkat az irgalmasság testi-lelki cselekedeteinek gyakorlásával támogatjuk.

Könyörülj rajtunk, Uram!

M. És a tisztítótűzben szenvedő lelkeken!

Hetedik állomás: Jézus másodszor esik el a kereszttel

E. Imádunk téged, Krisztus, és áldunk téged.

M. Mert a te szent kereszted által megváltottad a világot.

E. „Megsebesíttetett a mi gonoszságainkért, a mi bűneinkért töretett össze.” (Iz 53,5) Bűneinkbe való folytonos visszaesésünkkel okoztuk, hogy másodszor is leroskadsz, Uram, a kereszt terhe alatt. Állhatatlanságunk szégyenét jóvátesszük a jövőben azáltal, hogy hűségesek leszünk hozzád, Uram, és jó feltételeinket betartjuk a sírig; megőrizzük a megszentelő malasztot holtunkig.

Könyörülj rajtunk, Uram!

M. És a tisztítótűzben szenvedő lelkeken!

Nyolcadik állomás: Jézus vigasztalja a siránkozó asszonyokat

E. Imádunk téged, Krisztus, és áldunk téged.

M. Mert a te szent kereszted által megváltottad a világot.

E. „Jézus pedig hozzájuk fordulván mondá: Jeruzsálem leányai, ne miattam sírjatok, hanem sírjatok magatok és gyermekeitek felett.” (Lk 23,28) Csak a jámbor női nem volt az, mely nem okozott semmi fájdalmat az Úrnak keserves kínszenvedésében, és a gyengéd nők bátor hitvallással követik az Üdvözítőt a keresztútján fel a Golgota ormáig. Az Úr ez állhatatos követői siratják isteni Mesterüket. De az önzetlenül szerető Istenember magáról megfeledkezve, önmagukra, lelkük üdvére, gyermekeik lelkének megmentésére irányítja könnyüket: Úgy sirassatok, olyan szeretettel, melytől ti és gyermekeitek szebbek, nemesebbek, kitűnőbbek lesztek! Uram, azon leszek folyton, hogy az égnek ne kelljen rajtam sohasem sírnia; én siratom előbbi bűneimet és mások vétkeit, a sírig tartó apostoli bűnbánattal.

Könyörülj rajtunk, Uram!

M. És a tisztítótűzben szenvedő lelkeken!

Kilencedik állomás: Jézus harmadszor esik el a kereszt súlya alatt

E. Imádunk téged, Krisztus, és áldunk téged.

M. Mert a te szent kereszted által megváltottad a világot.

E. „Erőm kiszáradt, mint cserép, nyelvem ínyemhez tapadt, lesújtottál a halál porába.”  (Zsolt 21,16) Az Úr Jézus pihegve, lélekszakadva háromszor térdre rogy és arcra borul a földön, mert mi oly szánalmas állhatatlansággal bukdácsolva járunk a megismert igazságok útján s oly szégyenletesen ragaszkodunk vétkes szokásainkhoz. Mily hősiesség, kitartó szeretet van az Úrban irántunk. Végső erőfeszítéssel a Golgotára vánszorog. A véres kereszt legyen intő jelem: Inkább meghalni, de bűnt soha többé! Hűnek kell lennem a halálig a szeplőtelen bűnbánat útján.

Könyörülj rajtunk, Uram!

M. És a tisztítótűzben szenvedő lelkeken!

Tizedik állomás: Jézust megfosztják ruháitól és epével itatják

E. Imádunk téged, Krisztus, és áldunk téged.

M. Mert a te szent kereszted által megváltottad a világot.

E. „Szétosztották egymás között ruhámat és köntösömre sorsot vetettek.” (Zsolt 21,19) Enni nekem epét adtak, szomjúságomban ecettel itattak.” (Zsolt 68,22). A háromszor szent és végtelen szemérmes Jézust a ruházatban való hiúságom és könnyelműségem levetkőzteti. Az evésben és ivásban való ínyencségem, mértékletlenségem epével-ecettel itatja Üdvözítőmet, Uram, semmiféle bűnnel sem prédálom el többé égi palástomat; a megszentelő malasztot. Felöltözködöm beléd, mint apostolod mondja: „Öltsétek fel Krisztust!” Mezítelenséged kínjaira kérlek, Uram, a te szellemedbe, erényeid szépségébe öltöztesd fel lelkemet!

Könyörülj rajtunk, Uram!

M. És a tisztítótűzben szenvedő lelkeken!

Tizenegyedik állomás: Jézust rászegezik a keresztre

E. Imádunk téged, Krisztus, és áldunk téged.

M. Mert a te szent kereszted által megváltottad a világot.

E. „Fönnragyog a királyi jel, – Keresztnek titka ünnepel. – Melyen az Élet halni szállt, – S megtörte holta a halált.” (Vexilla regis.) Ég és föld között felmagasztalva áll a Megfeszített. Karját ölelésre tárja felénk. Ajkát megbocsátó kegyelmi csókra nyitja fel: „Atyám, bocsáss meg nekik, mert nem tudják, hogy mit cselekesznek.” A lándzsával átdöfött szent Szívsebét lelkünk menhelyéül adja, hogy kísértésben, veszedelemben mindig oda siessünk. Uram, keresztrefeszítésed az én hóhérművem. Szent könnyeidben és véredben megtisztult lelkem a jövőben szeretve-szenvedni és szenvedve-szeretni akar veled és érted.

Könyörülj rajtunk, Uram!

M. És a tisztítótűzben szenvedő lelkeken!

Tizenkettedik állomás: Jézus meghal a kereszten

E. Imádunk téged, Krisztus, és áldunk téged.

M. Mert a te szent kereszted által megváltottad a világot.

E. „Mondá: Beteljesedett! És lehajtván fejét, kiadá lelkét.” (Jn 19,30) Beteljesedett a nagy keresztáldozat, meg vagyok váltva, Isten fia vagyok és az örök boldogság örököse. A végkimerülésig fennen hirdeted, Uram, halálodban: ily magas volt ára lelkednek, becsüld meg tehát lelkedet, mert az Istenember halálába került az! A megváltás gyümölcseit hálás viszontszeretettel használd!

Könyörülj rajtunk, Uram!

M. És a tisztítótűzben szenvedő lelkeken!

Tizenharmadik állomás: Jézus testét leveszik a keresztről s Anyja ölébe fektetik

E. Imádunk téged, Krisztus, és áldunk téged.

M. Mert a te szent kereszted által megváltottad a világot.

E. „Esdek, hogy szívembe véssed, – Szűzanyám, nagy szenvedésed – S az Átvertnek sebeit.” (Stabat Mater) A szent testet leveszik a keresztről, és a fájdalmas Istenanya fogadja azt szent ölébe. A szent Szűz tartja, imádja szent Fiát, nézi, csókolja sebeit. Az ő szíve az égő mécs a szent kereszt tövén. Sohasem feledkezem el az én fájdalmas égi anyámról, az ő karjai közt kívánok majdan meghalni.

Könyörülj rajtunk, Uram!

M. És a tisztítótűzben szenvedő lelkeken!

Tizennegyedik állomás: Jézust sírba teszik

E. Imádunk téged, Krisztus, és áldunk téged.

M. Mert a te szent kereszted által megváltottad a világot.

E. „Volt pedig azon a helyen, ahol őt fölfeszítették, egy kert és a kertben új sírbolt, melyben még senki sem feküdt. Oda tevék Jézust.” (Jn 19,41.42) A sziklafalba vájt új sírba fektetik az Urat, tündöklő gyolcsba takarják s mirha-áloe-vegyítékre ágyazzák. Szent Pál kívánja, hogy haljunk meg és temetkezzünk el az Úrral a világ számára. Sírunk az Úr Jézus átszegezett szent Szíve, a tisztaság erényeiből van szőve gyolcsunk s az önmegtagadás mirhája megóv minket a rothadástól. A mi sírunk is dicsőséges lesz, ha életünkben sűrűn trónolt szívünkben méltó gyakori szentáldozás által az Úr szent teste.

Könyörülj rajtunk, Uram!

M. És a tisztítótűzben szenvedő lelkeken!

Befejező ima

(Az oltár előtt.)

E. Tekints le, Uram, kérünk, erre a te családodra, melyért a mi Urunk Jézus Krisztus nem vonakodott önmagát a bűnösök kezére adni és a kereszt gyötrelmét elvállalni! Kérve-kérünk téged, Urunk Jézus Krisztusunk, legyen a te keserves kínszenvedésed a mi erőnk, mely védjen, őrizzen és oltalmazzon meg minket! Szent sebeid legyenek az étel és ital, mely táplál, megittasít és gyönyörködtet! Szent véred hullása legyen minden vétkünk lemosója és elégtétele! Halálod legyen örök dicsőségünk.

Amen!

Ének: Keresztények sírjatok.

Délutáni szentséglátogatás

Mindenszentek litániája

Uram, irgalmazz nekünk.

Krisztus, kegyelmezz nekünk.

Uram, irgalmazz nekünk.

Krisztus, hallgass minket.

Krisztus, hallgass meg minket.

Mennybéli Atyaisten![3]

Megváltó Fiúisten!

Szentlélek Úristen!

Szentháromság egy Isten!

Szentséges szűz Mária,[4]

Istennek szent szüze,

Szent Mihály,

Szent Gábor,

Szent Rafael,

Mindnyájan szent angyalok és főangyalok,

Mindnyájan dicsőült szentek lelkei,

Keresztelő szent János,

Szent József,

Mindnyájan szent pátriárkák és próféták,

Szent Péter,

Szent Pál,

Szent András,

Szent Jakab,

Szent János,

Szent Tamás,

Szent Jakab,

Szent Fülöp,

Szent Bertalan,

Szent Máté,

Szent Simon,

Szent Tádé,

Szent Mátyás,

Szent Barnabás,

Szent Lukács,

Szent Márk,

Mindnyájan szent apostolok és evangélisták,

Mindnyájan Krisztusnak szent tanítványai,

Mindnyájan aprószentek,

Szent István,

Szent Lőrinc,

Szent Vince,

Szent Fábián és Sebestyén,

Szent János és Pál,

Szent Kozma és Demjén,

Szent Gyárfás és Protáz,

Mindnyájan szent vértanúk,

Szent Szilveszter,

Szent Gergely,

Szent Ambrus,

Szent Ágoston,

Szent Jeromos,

Szent Márton,

Szent Miklós,

Szent István király,[5]

Szent László király,

Szent Imre herceg,

Mindnyájan szent püspökök és hitvallók,

Mindnyájan szent hittanítók,

Szent Antal,

Szent Benedek,

Szent Bernát,

Szent Domonkos,

Szent Ferenc,

Mindnyájan szent papok és leviták,

Mindnyájan szent szerzetesek és remeték,

Szent Mária Magdolna,

Szent Ágota,

Szent Luca,

Szent Ágnes,

Szent Cicelle,

Szent Katalin,

Szent Neszte,

Mindnyájan szent szüzek és özvegyek,

Istennek minden szentjei – esedezzetek érettünk,

Légy irgalmas!

Uram, kegyelmezz nekünk!

Légy irgalmas!

Uram, hallgass meg minket!

Minden gonosztól,[6]

Minden bűntől,

A te haragodtól,

Hirtelen és véletlen haláltól,

A gonosz szellem incselkedéseitől,

Haragtól, gyűlölségtől és minden gonosz akarattól,

A tisztátalanság szellemétől,

Villámtól és égi háborútól,

A földrengés veszedelmétől,

Döghaláltól, éhínségtől és háborútól,

Az örök haláltól,

Megtestesülésed szent titka által,

Eljöveteled által,

Születésed által,

Keresztséged és szent böjtölésed által,

Kereszted és kínszenvedésed által,

Halálod és temetésed által,

Szent feltámadásod által,

Csodás mennybemeneteled által,

A vigasztaló Szentlélek eljövetele által,

Az ítélet napján,

Mi bűnösök,[7]

Hogy nekünk kegyelmezz,

Hogy nekünk megbocsáss,

Hogy minket igaz, töredelmes bánatra indítani méltóztassál,

Hogy anyaszentegyházadat kormányozni és fenntartani méltóztassál,

Hogy az apostoli urat[8] és az egyházi rendeket a szent hitvallásban megtartani méltóztassál,

Hogy az anyaszentegyház ellenségeit megalázni méltóztassál,

Hogy a keresztény fejedelmeknek békét és igaz egyetértést adni méltóztassál,

Hogy a mi királyunkat[9] megtartani méltóztassál,

Hogy az egész keresztény népnek békét és egyességet adni méltóztassál,

Hogy az összes tévelygőket az egyház egységébe visszahívni és a hitetleneket az evangélium világosságához elvezetni méltóztassál,

Hogy minket szent szolgálatodban megerősíteni és megtartani méltóztassál,

Hogy elménket mennyei kívánságokra gerjesszed,

Hogy minden jótevőnket az örök javakkal megjutalmazzad,

Hogy a magunk, testvéreink, rokonaink és jótevőink lelkeit az örök kárhozattól megmentsed,

Hogy a földnek termését megadni és megtartani méltóztassál,

Hogy a megholt híveknek örök nyugalmat adni méltóztassál,

Hogy minket meghallgatni méltóztassál,

Istennek szent Fia,

Isten Báránya, ki elveszed a világ bűneit, – Kegyelmezz nekünk!

Isten Báránya, ki elveszed a világ bűneit, – Hallgass meg minket!

Isten Báránya, ki elveszed a világ bűneit, – Irgalmazz nekünk!

Krisztus, hallgass minket!

Krisztus, hallgass meg minket!

Uram, irgalmazz nekünk!

Krisztus, kegyelmezz nekünk!

Uram, irgalmazz nekünk!

Miatyánk.

Könyörögjünk.. Úr Isten, ki mindenkor irgalmas és kegyelmes vagy, fogadd, kérünk, könyörgésünket, hogy minket és minden szolgáidat, kiket a bűnöknek lánca szorongat, kegyelmességed irgalmassága nagykegyesen feloldozzon.

Hallgasd meg, kérünk Uram, alázatos esedezésünket és vétkeinket, melyeket beismerünk, bocsásd meg, hogy bűneink elengedésével kapcsolatban jóvoltodból békességet is élvezhessünk.

Uram, éreztesd velünk kimondhatatlan irgalmadat: hogy bennünket vétkeinkből is kitisztítani, s a büntetésektől, melyeket ezekért érdemlünk, kiragadni méltóztassál.

Úr Isten, kit a bűn megsért és a töredelem megengesztel, tekints irgalmasan, esedező néped könyörgéseire és távolítsd el haragodnak ostorait, melyeket bűneinkért megérdemeltünk.

Örök, mindenható Isten, könyörülj szolgádon, a mi N. pápánkon, és kegyelmességed szerint igazgasd őt az örök üdvösség útjain, hogy amik előtted kedvesek, azokat óhajtsa, s ugyanazokat teljes erővel végrehajtsa.

Kérünk téged, mindenható Úr Isten, hogy a te szolgád N., a mi apostoli királyunk (ki kegyelmedből vette át az ország kormányát) minden jó erkölcsben is gyarapodjék; hogy így ezekkel ékeskedve, a vétkek szörnyeit kerülhesse, ellenségeit meggyőzhesse és hozzád, ki út, igazság és élet vagy, a rábízott néppel együtt eljuthasson.

Úr Isten, kitől származnak a szent kívánságok, jó tanácsok és üdvös cselekedetek, add a te szolgáidnak azt a békességet, melyet a világ nem adhat: hogy szívünket parancsolataidnak alávetve s ellenségeink félelmétől megszabadulva, oltalmad alatt csendes időket élhessünk.

Szentlélek tüzével égesd, Uram, vesénket és szívünket, hogy neked ártatlan testtel szolgáljunk és tiszta szívvel kedvedben járjunk.

Minden hívőknek teremtő és megváltó Istene, szolgáid és szolgálóid lelkének bocsásd meg minden vétkét, hogy azon bocsánatot, melyet mindenkor kívántak, ájtatos könyörgés által megnyerjék.

Cselekedeteinket, kérünk Uram, sugallatoddal előzd meg és kísérd segélyeddel: hogy minden imádságunk és működésünk mindig tőled származzék, s általad megkezdve, általad végződjék. Örök, mindenható Úr Isten, ki az élőkön és holtakon uralkodol, s mindazoknak irgalmat adsz, kiket a hit és jó cselekedetek gyakorlatában előre tieidnek ismersz: téged alázatosan kérünk, hogy mindazok, akikért könyörögni szándékozunk, s akik vagy még e világon testben tartózkodnak, vagy a testből már kiköltözve a másvilágra jutottak, minden szenteidnek esedezése által, jóságodnak kegyességéből minden bűneiknek bocsánatát megnyerjék. A te szent Fiad, a mi Urunk Jézus Krisztus által, ki veled és a Szentlélekkel egyetemben egy Isten, él és uralkodik mindörökkön örökké. Amen.

E. Uram, hallgasd meg könyörgésünket.

F. És a mi kiáltásunk jusson eléd.

E. Az Úr legyen veletek.

F. A te lelkeddel is.

E. Hallgasson meg bennünket a mindenható és nagyirgalmú Isten.

F. Amen.

E. És a megholt hívek lelkei Isten irgalmasságából nyugodjanak békében.

F. Amen.

Esti szentségáldás

Ének: Szent vagy Uram. (41. oldal.)

Lorettói letenye

Uram, irgalmazz nekünk!

Krisztus, kegyelmezz nekünk!

Krisztus, hallgass minket!

Krisztus hallgass meg minket!

Mennybéli Atyaisten,[10]

Megváltó Fiúisten,

Szentlélek Úristen,

Szentháromság egy Isten,

Szentséges szűz Mária,[11]

Istennek szent Anyja,

Szüzeknek szent Szüze,

Krisztusnak szent Anyja,

Isteni kegyelemnek Anyja,

Makula nélkül való Anya,

Tisztaságos Anya,

Szeplőtelen Szűzanya,

Sérelem nélkül való Anya,

Szeretetre méltó Anya,

Csodálatos Anya,

Teremtőnknek Anyja,

Üdvözítőnknek Anyja,

A jótanácsnak Anyja,

Nagyokosságú Szűz,

Tisztelendő Szűz,

Dicsérendő Szűz,

Nagyhatalmú Szűz,

Kegyes és irgalmas Szűz,

Hűséges Szűz,

Igazságnak tüköre,

Bölcsességnek széke,

Örömünknek oka,

Lelki edény,

Tiszteletreméltó edény,

Ájtatosság jeles edénye,

Titkos értelmű rózsa,

Dávid királynak tornya,

Elefántcsontból való torony,

Aranyház,

Frigynek szent szekrénye,

Mennyországnak ajtaja,

Hajnali csillag,

Betegek gyógyítója,

Bűnösök menedéke,

Szomorúak vigasztalója,

Keresztények segítsége,

Angyalok királynéja,

Pátriárkák királynéja,

Próféták királynéja,

Apostolok királynéja,

Vértanúk királynéja,

Hitvallók királynéja,

Szüzek királynéja,

Minden szentek királynéja

Eredendő bűn nélkül fogantatott királyné,

A szent olvasó királynéja,

A béke királynéja,

Magyarország Nagyasszonya,

Isten Báránya, ki elveszed a világ bűneit, Kegyelmezz nekünk!

Isten Báránya, ki elveszed a világ bűneit, Hallgass meg minket!

Isten Báránya, ki elveszed a világ bűneit, Irgalmazz nekünk!

E. Imádkozzál érettünk Istennek szent Anyja,

M. Hogy méltók lehessünk Krisztus ígéreteire.

Könyörögjünk! Adjad Uram, hogy mi, a Te szolgáid, folytonos lelki és testi jólétnek örvendhessünk és a boldogságos, mindenkoron szeplőtelen Szűz Máriának dicső közbenjárása által a jelen szomorúságtól szabadulva, örökké tartó örömöt élvezzünk. A mi Urunk Jézus Krisztus által. Amen.

Antifónák, karversek. Adventtől február 2-ig

Alma Redemptóris mater, quae pérvía caeli Porta manes, et stella maris, succúrre cadénti, Súrgere qui curat pópulo: Tu quae genuísti, Natura miránte, tuum sanctum Genitórem. Virgo prius ac postérius, Gabriélis ab ore Sumens illud Ave, peccatórum miserére.

Üdvözítőnknek szent Anyja – Mennyeknek megnyílt kapuja; Tengeren evezők csillaga – Boldogságos Szűz Mária. Légy segítsége népednek – Az elesett Bűnösöknek; Ki szülője Istenednek – Anyja lettél Teremtődnek! Mert angyali köszöntésre – Szálla rád az Úr Szentlelke: S ekkor lett az örök Ige – Szűz méhednek szűz gyümölcse. Te azért Istennek Anyja – Légy bűnösöknek gyámola; Nyavalyánk vigasztalója – Üdvösségünknek kapuja. Adjunk hálát az Istennek – Atya, Fiú, Szentléleknek; Egyenlő három személynek – Egylényegű Istenségnek.

Adventtől karácsonyig

V. Angelus Dómini nuntiávit Maríae.

E. Az Úr angyala köszönté Máriát.

R. Et concépit de Spíritu Sancto.

F. És Szentlélektől méhébe fogadá.

Orémus. Grátiam tuam, quaésumus Dómine, méntíbus nostris infúnde, ut qui Angelo nuntíánte, Christí Fiílii tui Incarnatiónem cognóvimus, per passiónem ejus et crucem ad resurrectiónis glóriam perducámur. Per eúmdem Cbristum Dóminum nostrum.

Könyörögjünk. Kérünk Uram! öntsd lelkünkbe szent malasztodat, hogy akik az angyali üzenet által szent Fiad Krisztus megtestesülését megismertük, kínszenvedése és keresztje által a föltámadás dicsőségébe vitessünk. Ugyanazon Urunk Jézus Krisztus által. Amen.

Karácsonytól Gyertyaszentelő Boldogasszonyig

V. Post partum, Virgo, inviolata permansisti.

E. Szülésed után sértetlen Szűz maradtál.

R. Dei Génitrix, intercéde pro nobís.

F. Isten Szülője könyörögj érettünk.

Orémus. Deus qui salútis aetérnae beatae Maríae virginitáte fecúnda humáno géneri praémia praestitísti: tríbue, quaésumus, ut ipsam pro nobis intercédere sentíámus, per quam merúimus auctórem vitae suscípere Dóminum nostrum Je sum Christum Fílium tuum.

Könyörögjünk. Úr Isten, ki a Boldogságos Szűz Mária termékeny szüzessége által az emberi nemnek az örök boldogság jutalmát adtad: engedd, kérünk, hogy érezzük az ő esedezését értünk, ki által életünk szerzőjét vettük, Fiadat, Urunk Jézus Krisztust.

R. Amen.

F. Amen.

Gyertyaszentelő Boldogasszony napjától húsvétig

Ave, Regina caelórum, Ave, Dómina Angelórum: Salve, Radix, salve, Porta, Ex qua mundo lux est orta; Gaude, Virgo gloriosa, Super omnes speciosa: Vale, o valde decóra, Et pro nobis Christum exóra.

Mennyországnak királynéja – Angyaloknak, szent asszonya; Áldott gyökér Szűz Mária – Üdvözlégy Krisztus szent Anyja. Te általad e világra – Új világosság virrada. Örök dicsőség virága – Kinél szebb nem jött e világra. Áldott légy drágalátos Szűz! – Isten veled szép virág Szűz: Mennyben szent Fiad mellett ülsz –Tudjuk rajtunk is könyörülsz.

V. Dignare me laudare te, Virgo sacrata.

V. Tégy méltóvá szent Szűz! dicséretedre.

R. Da mihi virtútem contra hostes tuos.

R. Adj erőt ellenségeid ellen.

Orémus. Concéde, misericors Deus, fragilitati nostrae praesídium: ut, qui sanctae Dei Genitricis memóriam ágimus, inter cessiónis ejus auxilio a nostris iniquitátibus resurgámus. Per eúmdem C. Dominum no-strum.

Könyörögjünk. Adj, irgalmas Isten! gyarlóságunknak oltalmat, hogy kik az Isten Anyja emlékezetét tiszteljük, esedezése segítségével vétkeinkből fölkeljünk. Ugyanazon Urunk Jézus Krisztus által.

R. Amen.

F. Amen.

Húsvéttól Szentháromság vasárnapjáig

Regina caeli, laetare, allelúja;

Quia quem meruisti portáre, allelúja.

Resurrexit, sicut dixit, allelúja:

Ora pro nobis Deum, allelúja.

Mennynek királyné Asszonya – Örülj szép Szűz! Allelúja. Mert kit méhedben hordozni – Méltó voltál, Allelúja. – Amint megmondotta vala – Föltámadott, Allelúja. Imádd Istent, hogy lemossa – Bűneinket. Allelúja.

V. Gaude et laetare Virgo Maria, allelúja.

V. Örülj és örvendezz Szűz Mária, allelúja.

R. Quia surrexit Dominus vere, allelúja.

R. Mert valóban föltámadott az Úr, allelúja.

Orémus. Deus, qui per Resurrectiónem Fílii tui Domini nostri Jesu Christi mundum laetificáre dignátus es: praesta quaesumus, ut per ejus Genitricem Virginem Mariam perpétuae capiámus gáudia vitae. Per eumdem Christum Dóminum nostrum. Amen.

Könyörögjünk. Úr Isten! ki szent Fiad, Urunk Jézus Krisztus föltámadásával a világot megörvendeztetni méltóztattál: add, kérünk, hogy az ő Anyja, Szűz Mária által az örök élet örömeit elnyerhessük. Ugyanazon Urunk Jézus Krisztus által. Amen.

R. Amen.

F. Amen.

Szentháromság vasárnapjától Adventig

Salve, Regina, Mater misericordiae; vita, dulcédo, et spes nostra, salve. Ad te clamámus éxsules, fílii Hevae. Ad te suspirámus geméntes et flentes, in hac lacrimárum valle. Eja ergo, advocáta nostra, illos tuos misericórdes óculos ad nos convérte. Et Jesum, benedictum fructum ventris tui, nobis post hoc exsílium ostende. O clemens, o pia, o dulcis Virgo Maria.

Mennyországnak királynéja – Irgalmasságnak szent Anyja, Élet, édesség, reménység – Üdvözlégy szép Szűz Mária! Évának árva fiai – Számkivetett maradéki, Siralminak örökösi – Sok nyavalyáknak hajléki. E siralomnak völgyében –Kik nyavalygunk nagy ínségben; Hozzád sóhajtunk mennyekbe – Hol vagy örök dicsőségben. Azért, szószólónk szemedet – Fordítsd hozzánk kegyelmedet. És a te bűnös népedet – oltalmazzad híveidet. Ó édes Szűz, irgalmadat – Mutasd meg s kegyes voltodat, Holtunk után szent Fiadat – mutasd meg s boldogságodat.

V. Ora pro nobis, sancta Dei Génitrix!

V. Imádkozzál érettünk Isten szent Szülője.

R. Ut digni efficiámur promissiónibus Christi!

P. Hogy méltók lehessünk Krisztus ígéreteire.

Orémus. Omnipotens sempiterne Deus, qui gloriósae Virginis Matrís Maríae corpus et animam, ut dignum Filii tui habitáculum éffici mererétur, Spiritu Sancto cooperante, praeparásti: da ut cujus commemoratióne laetámur, ejus pia intercessióne, ab instántibus malis, et a morte perpétua liberémur. Per eúmdem C. Dóminum nostrum. Amen.

Dívínum auxílium máneat semper nobíscum. Amen.

Könyörögjünk. – Örök, mindenható Isten, ki a dicsőséges Szűzanya Mária testét és lelkét, hogy Fiadnak méltó hajléka lehessen, a Szentlélek munkálkodása által elkészítetted, add, hogy kinek emlékezetén örvendünk, annak közbenjárására a fenyegető bajoktól és az örök haláltól megmeneküljünk. Ugyanazon Urunk Jézus Krisztus által. Amen. Az Isten segítsége legyen mindig velünk. Amen.

Tantum ergo

(45. oldal)

Esti imák

Könyörgés segélyért és hálaadás a vett jótéteményekért

Hajtsd hozzám, Uram, füledet, hallgass meg, hisz nyomorult és szegény vagyok! Mentsd meg Istenem szolgádat, ki benned bízik. (Zsolt 85)

E. Dicsőség az Atyának és Fiúnak és Szentléleknek.

F. Miképpen kezdetben vala, most és mindenkoron és mindörökkön-örökké. Amen.

Könyörögjünk! Úristen, ki az igazaknak érdemeik jutalmát, a bűnbánóknak bűneik bocsánatát megadod, könyörülj a hozzád esdeklőkön, hogy bűnös voltunk beismerése által vétkeink elengedését megnyerhessük, a mi Urunk Jézus Krisztus által. Amen.

Hálát adok neked, legkegyelmesebb Uram, számtalan jótéteményeidért, mikkel egész életemen át, de főképpen ma elhalmoztál; bárcsak egyetlen kis bűnnel se bántottam volna meg kimondhatatlan jóságodat! Világosítsd föl értelmemet, hogy bűneimet megismerhessem, különösen pedig azokat, amelyeket szent Fölséged ellen a lelkigyakorlatok e lefolyt napján elkövettem.

Ima a haldoklókért

Ó Jóságos Jézus, a lelkek kedvelője, szentséges Szíved haláltusájára és szeplőtelen szűz Anyád fájdalmára kérlek, mosd tisztára szentséges véredben az egész világon azoknak a bűnösöknek lelkét, kik most a halállal tusakodnak és még ma meghalnak! Jézusnak halállal küzdő Szíve, könyörülj a haldokló híveken. Amen.

(Minden ízben 100 napi búcsú; egyszer egy hónapban teljes búcsú, ez imának naponkint háromszori elmondása mellett és töredelmes gyónás után. [XI. Pius pápa 1850. febr. 2.])

Ima a megholtakért

Ó Urunk, Jézus Krisztus, Irgalmasság Atyja, a te öt szent sebedbe ajánlom családom minden megholt tagjának, jótevőinknek s minden hívőnek lelkét és a te keserves kínszenvedésed és halálod s drágalátos véredre alázatosan kérlek, légy kegyes és irgalmas hozzájuk, engedd el kegyelmesen minden bűntartozásukat, érdemlett büntetéseiket, minden fájdalmukat és gyötrelmüket, hogy a tisztítótűzből mielőbb megszabadulhassanak s angyalaiddal a mennyországban örök nyugalomnak és boldogságnak örvendhessenek. Amen.

129. Zsoltár

Mélységből kiáltok hozzád, Uram! Uram, hallgasd meg szavamat! Legyen füled figyelmes hangos esedezésemre. Uram, ha a vétkeket figyelembe veszed, Uram ki állhat meg előtted? Ám tenálad bocsánat vagyon, törvényed miatt bízom benned Uram. Lelkem remél az ő szavában; lelkem bízik az Úrban. A reggeli őrváltástól éjjelig bízzék Izrael az Úrban. Mert az Úrnál van az irgalom és bőséges nála a szabadítás; s ő megszabadítja Izraelt minden gonoszságától,

Második nap

Délutáni szentséglátogatás

(Előző ájtatosságok, mint az első nap.)

Ima a jó halálért

Kegyesség Istene, Uram Jézus Krisztus, irgalom Atyja, alázatos szívvel, megtörődötten jelenek meg színed előtt és kegyelmedbe ajánlom végső órámat és mindazt, ami azután reám következik.

Ha megmerevült lábam arra figyelmeztet, hogy földi pályám végére jutottam: akkor ó jóságos Jézus, könyörülj rajtam!

Ha reszkető és nyughatatlan kezem már nem bírja a feszületet és akaratlanul is halálos ágyamra ejti: akkor, ó jóságos Jézus könyörülj rajtam!

Ha szemem elhomályosodik és a közeli haláltól való félelmében rémülten forog és csak bágyadtan tekint rád: akkor ó jóságos Jézus, könyörülj rajtam!

Ha hideg és remegő ajkam legutoljára ejti ki imádandó szent nevedet: akkor, ó jóságos Jézus, könyörülj rajtam!

Ha halvány és színéből kikelt arcom szánakozást és borzalmat kelt a körülállókban, és ez közel végemet hirdeti: akkor ó jóságos Jézus, könyörülj rajtam!

Ha fülem már-már örökre bezáródik az emberek bíztatása előtt és kinyílik, hogy a te szavadat hallja, mely a megmásíthatatlan ítéletet mondja ki fölöttem és örökre eldönti jövendő sorsomat: akkor, ó jóságos Jézus, könyörülj rajtam!

Ha képzeletem borzalmas és rémítő képektől aggasztva halálos búba merül és lelkem minden bűnöm láttára az ítéletedtől való félelemben megzavarodva a sötétség angyalával tusakodik, aki azon van, hogy megfosszon a te irgalmad vigasztaló látásától és a kétségbeesés örvényébe zúdítson: akkor, ó jóságos Jézus, könyörülj rajtam!

Ha gyönge szívemet elnyomja a betegség fájdalma, elfogja a halál borzalma, és elbágyasztja az üdvösségem elleneivel való küszködés: akkor, ó jóságos Jézus, könyörülj rajtam!

Ha az utolsó könny tolul szemembe annak a jeléül, hogy immár el kell válnom: fogadd azt engesztelő ajándékul, hogy mint a bűnbánat áldozata szenderüljek át; abban a rettentő pillanatban, ó jóságos Jézus, könyörülj rajtam!

Ha rokonaim és barátaim körülállnak és szomorú állapotomon szánakozva, segítségért és kegyelemért fohászkodnak hozzád: akkor, ó jóságos Jézus, könyörülj rajtam!

Ha érzékeimet nem használhatom többé, az egész világ elenyészik előttem, és én az utolsó vívódás szorongatásai és a halál borzalmai közt nehezen lélegzem, akkor, ó jóságos Jézus, könyörülj rajtam!

Ha a szívszorulások lelkemet arra kényszerítik, hogy testétől elváljon, fogadd azokat, mintha szent tűrhetetlenséggel fohászkodnám, hogy mihamarább Veled egyesüljek, és akkor, ó jóságos Jézus, könyörülj rajtam!

Ha lelkem már-már ajkamon lebeg és azon van, hogy örökre búcsút vegyen a világtól, és testemet halványan, hidegen és élettelenül otthagyja; fogadd testem föloszlását hódolati áldozatul, melyet isteni szent fölségednek be akarok mutatni, és akkor, ó jóságos Jézus, könyörülj rajtam!

Ha végre lelkem színed előtt áll és legeslegelőször látja örök világosságodban szent fölségedet; akkor el ne vesd színed elől, hanem fogadj engem kegyelmesen irgalmad szerető ölébe, hogy örökkön-örökké zengjem dicséretedet; igen, akkor, ó jóságos Jézus, könyörülj rajtam!

Fölajánlás Jézus szentséges Szívéhez

Szeretetre legméltóbb Jézusom, Megváltóm és mindenem, Neked ajánlom föl és szentelem ma mindenkorra hátralévő életemet, testemet minden nyomorúságával, lelkemet minden gyengeségével, minden imádságomat, munkámat, szeretetemet, szenvedésemet és küzdelmemet, különösen halálomat mindazzal, ami vele jár, végtusámat és végszenvedésemet; mindezt együttesen és külön-külön mindenkorra és visszavonhatatlanul egyesítem a te szereteteddel, a te sebeiddel és a te drágalátos véreddel. Ha pedig valamikor szomorúságtól vagy csüggetegségből, nyugtalanság vagy izgatottság miatt, szenvedéstől és fájdalomtól Reád, ó édes Jézusom, nem gondolnék, akkor szeretetedre és drágalátos véredre esedezve kérlek, emlékezzél meg a te gyermeked mai fölajánlásáról. Amen.

Esti szentségáldás

Ének: Szent vagy Uram. (41. o.)

Letenye Szent Józsefről

Uram, irgalmazz nekünk!

Krisztus, kegyelmezz nekünk!

Uram, irgalmazz nekünk!

Krisztus hallgass minket!

Krisztus hallgass meg minket!

Mennyei Atyaisten,[12]

Megváltó Fiúisten,

Szentlélek Úristen,

Szentháromság egy Isten,

Szentséges Szűz Mária,[13]

Szent József,

Dávid nemes sarja,

Pátriárkák fénye,

Isten anyjának jegyese,

A szent Szűz tisztaságos őre,

Isten Fiának nevelő atyja,

Krisztus gondviselő oltalmazója,

A szent család feje,

Igazságos József,

Tisztaságos József,

Nagyokosságú József,

Erőslelkű József,

Engedelmes József,

Hűséges József,

Béketűrés példaképe,

Szegénység kedvelője,

Iparosok mintaképe,

A házas élet dísze,

Szüzek őre,

Családok oszlopa,

ínségesek vigasztalója,

Betegek reménye,

Haldoklók pártfogója,

Gonosz szellemek réme,

Az Anyaszentegyház védőszentje,

Isten Báránya, ki elveszed a világ bűneit, kegyelmezz nekünk!

Isten Báránya, ki elveszed a világ bűneit, hallgass meg minket!

Isten Báránya, ki elveszed a világ bűneit, irgalmazz nekünk.

R. Háza urául rendelte őt,

V. És egész országának fejedelmévé.

Könyörögjünk, Úristen, ki Szent Józsefet kimondhatatlan gondviseléseddel szent Anyádnak jegyeséül választottad: add, kérünk, hogy akit e földön pártfogónkul tisztelünk, közbenjárónk legyen a mennyben. Ki élsz és uralkodol Isten mindörökkön-örökké. Amen. (300 n. b. egyszer n. X. Pius).

Búcsúimák Szent Józsefhez

1.

Emlékezzél meg rólunk, ó Szent József, és légy hathatós könyörgésed által nevelt Fiadnál közbenjárónk; nyerd meg számunkra a te jegyesednek, a boldogságos Szűznek kegyét is, ki anyja annak, aki az Atyával és Szentlélekkel él és uralkodik mindörökkön-örökké. Amen! (300 n. búcsú)

2.

Emlékezzél meg, szeretetreméltó pártfogóm, Szent József, a boldogságos Szűz Mária legtisztább jegyese, hogy hallatlan, miszerint valaki vigasztalanul magára hagyatott volna, ki oltalmadat kérte, vagy pártfogásért hozzád folyamodott. Én is tehát bizalommal jövök hozzád, hogy magamat neked bemutassam és teljes alázattal magamat neked ajánljam. Ne vesd meg könyörgésemet, te, az én Megváltómnak nevelőatyja, hanem vedd kegyesen figyelembe és hallgasd meg azt. Amen! (300 n. búcsú, IX. Pius.)

3. Ima a tisztaságért

Szűzlelkek őre és atyja, Szent József, kinek hűséges őrizetére bízta Isten magát az ártatlanságot, Jézus Krisztust és a Szüzek Szűzét Máriát: e két drága zálogra, Jézusra és Máriára kérlek és könyörgök, segíts, hogy minden tisztátalanságtól menten szeplőtelen elmével, tiszta szívvel és fertőzetlen testtel, mindig tökéletes tisztaságban szolgáljak Jézusnak és Máriának. Amen! (100 napi búcsú. IX. Pius.)

Antifóna

(145. oldal)

Tantum ergo

(45. oldal)

Harmadik nap

A gyónás

A gyónás végzéséhez egy-két gyakorlati megjegyzés

Mindenekelőtt világosan tudni kell, mikor követ el valaki egyáltalában bűnt, és mikor súlyos valami bűn.

Bűnt akkor követ el valaki, ha észreveszi, tudja, hogy valami rossz és ezt beleegyezéssel is akarja. Ha hanyagságán kívül nem tudja, hogy ez vagy az bűn, vagy ha tudja is, hogy az, de beleegyezése nélkül esik meg, nem bűn számára.

Súlyos bűnt követ el, aki tudva és szándékosan nagy és fontos dologban vét valamely parancs ellen. Ha azonban akkor, amikor a bűnt elkövette, még nem tudta, hogy súlyos dologról van szó, az számára nem is volt súlyos bűn. Nem szabad hiábavalóan felzaklatni a lelkiismeretet azáltal, hogy a mostani nagyobb tudást és jártasságot a lelki dolgokban a régebbi tudatlanság idejére átvisszük. Isten az akkori tudásunk szerint ítélt, nem a mostani szerint.

Kételyben az a szabály áll, ha valaki rendesen elkövette ezt vagy azt a súlyos bűnt, akkor most is elkövette; ha máskor rendszerint ellenállt, most sem követte el.

Ami hirtelenségből történik, sohasem súlyos bűn, nincs meg ugyanis a teljes tudat és beleegyezés.

Az aggályos lelkiismeretűek éppen túlcsigázott lelkiismeretességük miatt alig követnek el nagy bűnt; az ilyenek csak azokat a bűnöket tartsák és gyónják súlyos bűnnek, melyekről esküvel mernék magukat így vádolni Isten szent színe előtt.

Súlyos bűn terhe alatt meg kell gyónni minden biztos súlyos bűnt, emberi ráemlékezés szerint pontosan, minden súlyos bűn számát is. Nem elég például azt gyónni, hogy vasárnap önhibájából misét mulasztott, hanem, ha határozott számot tud, pontosan meg kell mondania például ötször; ha csak nagyjából emlékszik rá, körülbelül hatszor vagy naponkint, hetenkint, havonta körülbelül kétszer.

A súlyos bűnök száma mellett azokat a körülményeket is meg kell gyónni, amelyek a nagy bűn nemét módosítják, pl., ha valaki lopott, de a templom vagyonából, ezt a körülményt is meg kell gyónnia; vagy, ha bűnös vágyat táplált rokonnal, házaséletben levővel, Istennek szentelt egyénnel szemben, azt is külön meg kell említenie; vagy hogy tiltott, erkölcstelenségre csábító könyvet olvasott és tudta, hogy tiltva van.

A bocsánatos bűnök meggyónása bűn terhe alatt nem kötelező, de azért igen hasznos azoknak meggyónása is. De mindig csak a tudatos és szokásos bocsánatos vétkekről vádolhatja magát, a félig vagy alig tudatos bocsánatos bűnről vagy elhamarkodottságból elkövetett gyarlóságokról és puszta kísértésekről ne vádolja soha magát, mert ha csak ilyet hozna fel a gyónásnál, nem lehet érvényesen feloldozni! A tudatos és szokásos bocsánatos bűnök számát sem kell meggyónni, mert nem kötelező. Ha valaki készakarva akármilyen és akárhány bocsánatos bűnt nem gyónik meg, a gyónása érvényes, nem szentségtörő, nem is kell erről vádolnia magát a következő gyónásban sem. Természetesen nem jó, ha szégyelli a bocsánatos vétkeit bevallani.

A lelkiismeretvizsgálásnál az első kérdés: mikor gyónt utoljára érvényesen? Ha önhibájából valamely súlyos bűnt hagyott ki, gyónása érvénytelen és szentségtörő; ha pedig így meg is áldozott, áldozása újabb szentségtörés. Az ilyennek mindazokat a súlyos bűnöket meg kell gyónnia ismét, amelyeket az utolsó érvényes gyónása óta elkövetett. A szentségtörő gyónások és a szentségtörő áldozásoknak a számát is meg kell mondania.

A második kérdés: volt-e igaz bánata, erősfogadása, elvégezte-e az elégtételt? Érvénytelen a gyónás, ha nem volt igazi bánata és erősfogadása.

Ha a nagy bűnökért feladott súlyos elégtételt (pl. rózsafüzért, böjtöt vagy szentmisét stb.) nem végzi el bűnös hanyagságból – nem véletlen feledékenységből – a gyónása ugyan nem érvénytelen, de súlyos bűnt követ el és ezt is be kell vallania a gyónáskor.

Igen tanácsos a felnőttnek a gyónásnál előrebocsátani, hogy házas-e vagy nem. Ha 1918. május 19 óta valaki nem katolikus lelkész előtt kötött házasságot vagy csak polgári kötést végzett vagy vadházas, előbb nem nyerhet feloldozást, míg nem hozza rendbe házassági ügyét. Ha pedig másnak a házastársával él – még ha a világi bíróság el is választotta őt hitvesétől – addig érvényes feloldozást nem nyerhet, míg végleg el nem bocsátja bűntársát, el nem szakad tőle, vagy az egyház az első házasságot semmissé nem nyilvánította és a gyónó bűntársával katolikus templomban meg nem esküszik.

Nagyon fontos, hogy ugyanannál a lelkíatyánál gyónjunk, bár itt-ott az évközben tanácsos és szabad másnál is gyónni.

Mikor a gyóntatószékbe lép valaki, az isteni jó Pásztort, az irgalmas szamaritánust, magát az Úr Jézust, lássa és nézze a gyóntatóatyában!

Gyónási lelkitükör

(Előkészítő imák, mint a 95. oldalon.)

– A nagy betűs bűnök rendesen súlyos bűnök, ezeknél mindig meg kell mondani a számot is, pl. ötször, naponta, hetenként, havonta vagy összesen az utolsó gyónás óta, úgyszintén a súlyosbító körülményt is! –

(1. A lelkigyakorlat első napján, Isten és az Egyház parancsai felett gondolkozzunk.)

Mikor gyóntam utoljára? Érvényes volt-e? (Feledékenységből kifelejtett és annyiszor elfelejtett nagy bűnöm. Elvégeztem-e a feladott elégtételt?)

I. parancs: ima, hit, babona.

Hosszabb időn át elhanyagolni az imát. A legszükségesebb hitigazságok nem tudása. Hitellenes könyvek, lapok olvasása, megtartása. Az Egyházból való kiközösítés tudásával indexes könyvek olvasása és megtartása. Hitellenes beszéd vagy annak szíves meghallgatása. Valamely hitigazságban való komoly kételkedés. Lélekkel résztvenni más vallásúak szertartásain, vallásos beszédein. Hitetlen társulatok (szabadkőmíves, kommunista, szociáldemokrata stb.) tagja lenni. Babonában komolyan hinni. Bármily spiritista előadáson részt venni. Az istengyűlölet és szentségtörés bűnét elkövetni. Az imának szándékos szórakozással és lanyhán való végzése. A hit megvallásának szégyenlése: pl. templom előtt kalapot emelni vagy keresztet vetni vagy mások előtt imádkozni evés előtt és után, vagy Isten szolgáinak köszönni stb. Isten sugallatainak és kegyelmének elhanyagolása.

II. parancs: káromkodás, fogadalom, eskü.

Istent és a szenteket káromolni. Nagy bűn terhe alatt tett fogadalomnak a megszegése. Hamis eskü, esküdözés. Könnyelműen vagy indulatból szitkozódni. Isten és a szentek neveinek hiábavaló vagy könnyelmű kiejtése. Könnyelmű esküdözés.

III. parancs: szentmise, szolgai munka.

Vasár- és ünnepnap saját hibájából a szentmisét elmulasztani vagy másokat ok nélkül attól visszatartani. Felajánlás után jönni vagy a pap áldozása előtt távozni. Ily napokon szükségtelenül hosszabb időn át szolgai munkát végezni és végeztetni másokkal. A szentmise jelentéktelen részéről lekésni. Mise alatt illetlenül viselkedni vagy megbotránkoztató ruhában templomba jönni. Botrányos mulatságot űzni e napokon.

Az Egyház parancsai ellen: böjtök, gyónás, áldozás, tiltott idő.

A hústól való megtartóztatásra és az egyszeri jóllakásra vonatkozó böjti előírásokat megszegni. E böjtöket meg nem tartatni házinépével. Évente egyszer sem gyónni érvényesen és húsvét táján is a szent áldozást elmulasztani. Adventi és nagyböjti időben zajos mulatságon részt venni.

(2. A lelkigyakorlat 2. napján a felebarát elleni vétkeket vegyük figyelembe.)

IV. parancs: szülők, elöljárók, alattvalók.

Szülőket – mostoha szülőket is – nagyobb mértékben megszomorítani, megbántani. Komolyan rosszat kívánni nekik. Nagy testi-lelki kárunkra vonatkozó tilalmukat megszegni, míg kiskorú és nem felnőtt valaki. Tiszteletlenség irántuk szóval-tettel. Rosszat beszélni róluk, durván bánni velük. Hitvestársat, gyermekeit megbántani szóval-tettel. Elhanyagolni kötelességeit családtagjaival, alattvalóival szemben. Gyermekeinek és cselédeinek a jóra való nevelését elhanyagolni. Az elöljárók iránt tiszteletlenül viselkedni.

V. parancs: felebarát.

Más életében vagy egészségében komoly kárt tenni. Másnak komolyan nagy rosszat kívánni. Mást nagy bűnre ingerelni vagy tanítani és így megbotránkoztatni. Mást gyűlölni. Haragot tartani. Istennek szentelt egyént tettleg bántalmazni. Szükség nélkül életét nagy veszélynek kitenni. Párbajozni, ott orvos vagy segédként részt venni. Komolyan gondolni öngyilkosságra vagy azt elkövetni. Részegeskedni annyira, hogy eszének használatát is elveszítse. Mértékletlen az evés-ivásban Kárörvendő, civakodó, veszekedő másokkal, tiszteletlen az öregek iránt. Másokkal durván bánni. A szegények iránt keményszívűnek lenni. Céltalanul állatot kínozni.

VII. és X. parancs: lopás, csalás, kártevés.

Szüleinek vagy másoknak valami nagyértékű dolgát elvenni, csalással vagy vagyonuknak rongálásával jelentékeny kárt okozni. Mindezekért eleget nem tenni. Másnak nagyobb kárt kívánni. Nagy mérvben uzsoráskodni. A munkások bérét nagy összegben elvonni. Huzamosabban hanyagul végezni a munkát. Nagyobb értékű talált dolgot vissza nem adni, ha ismeri tulajdonosát. Kisebb lopás, csalás, károkozás. Megkívánni irigyen testi-lelki javát, jólétét. Könnyelműen adósságot csinálni és azt vissza nem fizetni.

VIII. parancs: hazugság, megszólás, rágalom.

Nagy kárt okozni hazugsággal másnak. Nagy dologban megszólni, rágalmazni másokat. A bíróság előtt fontos dologban hamis tanúságot és esküt tenni. Az így okozott károkat jóvá nem tenni. Vakmerően megítélni, gyanúsítani mást. Más kára nélkül hazudozni. Meggondolatlanul más hibáit terjeszteni. Lenézni, kigúnyolni másokat. Örömest hallgatni szeretetlen beszédeket.

(3. A lelkigyakorlat 3. napján önmagunk s állapotbeli kötelmeink elleni bűnökről és a 7 főbűnről gondolkozzunk.)

VI. és IX. parancs: szemérmetlen gyönyörrel illetlen gondolat, vágy, szó, és tett.

(A gyónásban e parancs előtt a felserdült gyónónak meg kell mondania, hogy házas-e vagy nem, özvegy-e, van-e tisztasági fogadalma. Azonkívül, ha másra irányul e bűn, akár gondolatban, vágyban is, meg kell külön említeni, rokon, házas személy, vagy Istennek szentelt egyén-e).

Szemérmetlen gyönyörrel gondolni, képzelni, kívánni, nézni, beszélni, szívesen hallgatni, cselekedni illetlen dolgot; szemérmetlenül érinteni önmagát vagy mást. Másnak szemérmetlen érintését tűrni. Szemérmet sértő, illetlen táncon, színdarabon vagy mozidarabon résztvenni. Rossz újságot, folyóiratot járatni, olvasni. A házassági hűség ellen véteni, minő személlyel, rokon, házas stb. gondolatban, vágyban, érintéssel, tettel. A házas élet terheinek viselését meggátolni. A gyermek fogamzását akadályozni. A gyermek fejlődő élete ellen véteni. Mást szemérmetlen bűnre tanítani. Másokban kísértést okozni, igen kivágott vagy átlátszó ruházattal bűnre ingerelni. Kétértelmű beszédet, élcet mondani. Romlott egyénekkel barátkozni. Másneműekkel fürödni.

Állapotbeli kötelességek ellen: Nagy kárt okozni komoly, tartós hanyagsággal másnak. Mint hitvestárs, szülő, házigazda vagy háziasszony, honpolgár, hivatalnok, kereskedő, kézműves, földmíves, munkás stb. elhanyagolni kötelességeit. Mint hívő az Egyház iránti járandóságot-nem fizetni.

A hét főbűn ellen: kevélység, fösvénység, bujaság, irigység, torkosság, harag, a jóra való restség.

Végül a részletes lelkiismeretvizsgálás végzéséről kell beszámolni.

A rendes gyónás elvégzése után következhetik csak az összefoglaló, egyetemes, általános gyónás több, vagy egy évről, avagy az életgyónás. Lelkigyakorlatoknál vagy súlyos betegségben igen ajánlatos ez, csak az aggályos lelkiismeretűeknek nem tanácsos. De az ilyen egyetemes gyónásnál még a régi súlyos bűnök számát sem kell megmondani, nem is kell minden nagy bűnt sem megnevezni, elég, ha azokat a súlyos bűnöket említi, amelyek lelkiismeretét még nyugtalanítják. Ugyanígy a tudatos és szokásos régebbi bocsánatos bűnökről is. – A bűneit nem köteles leírni. – Ha véletlenül kifelejtene valami súlyos bűnt, ezzel nem lesz érvénytelen a gyónása, áldozni is mehet, még ha közben az elfelejtett bűn eszébe is jutna. A legközelebbi gyónásnál meg kell említenie: az annyiszor elkövetett ezt, vagy azt a súlyos bűnt kifelejtettem az előbbi gyónáskor.

A gyónásnak, mint a töredelem szentségének, leglényegesebb része a szívbeli bánat. A gyónásnál elegendő, de mindig feltétlenül szükséges a természetfeletti tökéletlen bánat, a büntetés félelméből eredő bánat, pl., mert a mennyországot elvesztette, a poklot vagy a tisztítótüzet megérdemelte. Nem elég soha a természetes bánat, pl., mert elvesztette ezzel hírnevét vagy egészségét stb. Nem szükséges, hogy könnyezzék vagy érezze szívében a bánat érzelmét, mert a természetfeletti bánat a lélek könnye. Ha valaki csak bocsánatos bűnt követett el, annak legalább egy bocsánatos bűnét kell megbánnia, mert bánat nélkül érvénytelen a gyónás. Tanácsos már a lelkiismeretvizsgálás után a tökéletes bánatot felkelteni, pl., mert az Istent, a legfőbb jótevő mennyei Atyánkat, megbántottuk, és súlyos bűneinkkel Krisztust részünkről újra keresztrefeszítettük. Ennek az a nagy előnye, hogy általa azonnal elnyerjük bűneink bocsánatát, de azzal a súlyos kötelezettséggel, hogy meg is gyónjuk azokat. Szükség esetén, pl. halálos veszedelemben, vagy ha önhibánkon kívül már nem gyónhatunk, a gyónást is pótolja. Ezért is igen tanácsos az Isten iránti szeretetből a tökéletes bánatot minél gyakrabban, főleg lefekvés előtt, vagy ha életveszélyben forgunk, felindítani.

A bánat természetes kiegészítő része az erős ígéret, melynek, mint a bánatnak, minden nagy bűnre ki kell terjednie és oly erősnek kell lennie, hogy inkább bármiről – még az életről is – készek legyünk lemondani, mint Istent súlyos bűnnel újra megbántani. Azonkívül jóvá kell tennünk a felebarátunk becsületében tett kárt, az okozott károkat megtéríteni és a lopott jószágot vissza kell adni; ki kell békülnünk haragosunkkal, pl. köszöntéssel, megszólítással jelezve a kibékülést. Végleg szakítani a bűnös társsal, és a súlyos bűnre vezető minden alkalmat szorgosan kerülni kell.

Bánat és erősfogadás

(Mint 58., 102,. 104., 106. oldalon.)

A gyónás módja

(Keresztet vetve magára, letérdel a gyóntató elé és mondja:)

Gyónom a mindenható Istennek és Isten helyett neked, lelkiatyám, hogy utoljára, (pl. két hete, egy hónapja, elsőpénteken, nagycsütörtökön, öt éve stb.) gyóntam, azóta ezekkel a bűnökkel bántottam meg az én jó Istenemet:

(Erre elsorolja így a bűneit:)

Szám és súlyosbító körülmények szerint legelőszőr az összes súlyos bűnt kell megnevezni, értelmesen és ildomosan, őszintén. Az álszégyen s félelem legyőzésére a leghathatósabb, ha legelőször épp azokat a bűnöket említi, amelyeket megnevezni szégyell és fél. Ha nincs súlyos bűn, a főbb, szándékos, szokásos, bocsánatos bűnöket kell elsorolni számok nélkül, végül a régebbi életből egy-két bűnt befoglalni nagy általánosságban, pl. régebbi életemből hozzácsatolom a 3. vagy 6. parancs elleni bűneimet stb.

Ha valaki egyetemes, általános, évi vagy életgyónást is akar végezni, azt mindig a rendes gyónás elvégzése után így végezze: Szeretnék egyetemes gyónást végezni, pl. egész életemről, vagy az utolsó lelkigyakorlatom óta.

(A bűnök elsorolása után):

Mindezeket és egész életem minden bűnét teljes szívemből szánom és bánom, mert ezekkel Istent, legnagyobb jótevőmet megbántottam (és keresztre feszítettem). Erősen ígérem életem jobbítását, kérek elégtételt és szent feloldozást.

(Itt meghallgatja a lelkiatya intelmét s az elégtételt; aztán, míg a pap a feloldozás igéit mondja, keresztet vet s utána távozik.)

A gyónás után, bár nem kötelező mindjárt az elégtétel elvégzése, sőt még az áldozás előtt sem, de hogy ne menjen könnyen feledésbe, igen tanácsos azt mindjárt elvégezni! Ne elégedjünk meg a lelkiatyától feladott elégtétellel, nagyon üdvös jószántunkból megtoldani azt, hogy az ideiglenes büntetésekért itt a földön javarészt eleget tegyünk, pl. kis böjttel, valami önmegtagadással, búcsúimák végzésével stb.

Az egyszer alaposan, őszintén meggyónt bűneinket ne szedjük folyton újra elő és ne nyugtalankodjunk miattuk hiábavalóan, eltemettük azokat Isten végtelen irgalmába; a halottat, ha egyszer eltemették, ugye nem huzigálják folyton elő? Legyünk nyugodtak, mindent megtettünk, amit bírtunk, távozzunk békében és ne vétkezzünk többé!

Hálaadás a gyónás után

Irgalmas Istenem, ismét megtisztítottad lelkemet a bűn szennyétől. Ismét feloldoztál és szent szeretetedben ismét megerősítettél. Hála legyen jóságodnak ez újabb bizonyítékáért! Édes Istenem, add meg, kérlek, a kegyelmet, hogy többé ne szennyezzem be lelkemet s hozzám való végtelen irgalmadat és sokszoros megbocsátásodat azzal háláljam meg, hogy ezentúl hűségesen szolgállak! Erősítsd meg bennem ezt az erős fogadást, jóságos Istenem, hogy inkább meghaljak, mintsem téged tudatosan és készakarva, akárcsak bocsánatos bűnnel is megbántsalak. Amen.

Délutáni szentséglátogatás

(Előző ájtatosságok, mint az első nap.)

Hazánk felajánlása Jézus Szent Szívének

Imádandó Megváltó, ki szentséges Szívedet az egész emberiség számára mindig feltárva tartod, ki irgalmad számtalan csodáját éreztetted már nemzetünkkel: engedd, hogy gyermeki bizalommal közeledjünk végtelen szereteted kimeríthetetlen forrásához és esdve kérjünk, terjeszd ki hatalmas oltalmadat küzdő és szenvedő hazánk fölé, hárítsd el róla haragod és büntetéseid súlyos csapásait! Védelmezd országunkat, mely magát egészen szent Szívednek ajánlja!

Fogadd kegyesen alázatos hódolatát és bocsásd meg bűneit, amelyek szeretetedre, és irgalmadra érdemetlenné teszik! Áldd meg hű népedet, szenteld meg és tartsd távol a kor szelleme által fenyegető veszélytől! Erősítsd szívünkben a szent hitet, amelyhez atyáink oly hűen ragaszkodtak! Szilárdítsd a lelkek egységét, hogy mint egy hazának gyermekei, kölcsönös szeretettel haladjunk az üdv útjain! Erősítsd keblünkben a jámborságot, erényességet és állhatatosságot! Add mindnyájunknak a szent békét, melyet a világ nem adhat. Amen. (Vaszary Kolos)

II. Rákóczi Ferenc imája a hazáért nehéz időben

Úristen, igazság kútfeje, kegyelem kimeríthetetlen forrása, ki parancsolataidról megfeledkezett népedet néha a szolgaság jármával sújtod, hogy megtörvén gőgjét, amint a büntetésben igazságot szolgáltattál, a megbocsájtásban újból kegyelmet nyújts neki: bevalljuk, Uram, őseink nyughatatlanságát, beismerjük mindennapi vétkeinket, amelyekkel ellened támadván, valóban megérdemeljük ostorodat. Rászolgálunk, Uram, hogy nemzetünk dicsősége elenyésszék, s gyermekeink idegen nép járma alatt görnyedjenek. Méltók vagyunk, hogy magvunk szakadván, eredetünk emlékezete és nemzetünk neve feledésbe merüljön, mivel elhajoltunk Tőled, Istenünktől és Urunktól. Mindazáltal, ó Uram, ügyelj a nyomorúság ez örvényébe hullott népednek sóhajára, hallgasd meg a szegények, az özvegyek és árvák Hozzád felsíró jajkiáltását! Tekints a bűnhődésre kész ártatlanoknak kiontott vérére s ne feledkezzél meg irgalmasságod cselekedeteiről, melyekkel hajdan oly kegyesen elárasztottad szolgaságban sínylő választott népedet! És ha lelkünkben lángra lobbantanád felszabadulásunk vágyának tüzét, vezéreld cselekedeteinket, erősítsd meg karunkat, élesítsd fegyvereinket, hogy egyesült erővel szolgálhassunk kegyes akaratodnak! Adj, Uram, azoknak, akiket vezéreinkül rendeltél, hivatásukban bölcsességet, a balsorsban bátorságot, a szerencsében mérsékletet, hogy végzéseid útján haladjanak. Amen!

Hitvestársak imája egymásért

Úristen, ki a házasságot rendelted és Jézus által szentséggé tetted, esdve könyörgök előtted hitvestársamért! Erősítsd lelkében a hit kegyelmét, hogy a földi élet útját annak világosságánál járja! Növeljed kegyelmi életét, hogy szent fölséged előtt kedves lehessen! Acélozd akaratát, hogy parancsaid szerint élve, az erények virágaival ékeskedjék! Különösen pedig arra kérlek Uram, hogy kapcsold irántam táplált szeretetét a Te szeretetedbe, hogy egymás gyengéit elviselő hitvestársak legyünk! Én pedig ígérem Néked, Istenem, hogy mindenben a Te akaratodat követve, Szíved szerinti hitvestársa leszek és arra fogok törekedni, hogy földi életünk a mennyország felé vezető út legyen! Amen!

(Ifjaknál.)

Ima szüleinkért

Ó menny és föld Ura, ki azt parancsoltad, hogy ha a világon hosszú életűek akarunk lenni, tiszteljük atyánkat és anyánkat, akiktől életünket kaptuk; alázatosan kérlek, oltalmazd meg édes szüleimet minden testi-lelki bajtól és szerencsétlenségtől! Fogadásod tartja, én Istenem, hogy keményen megbünteted, ki atyját, anyját nem tiszteli; aki pedig megbecsüli, annak meghallgatod könyörgéseit és hosszú életűvé teszed e földön.

Adj azért nekem csendes és szelíd lelkületet, hogy szüleimet és gondviselőimet tiszteljem, szívemből szeressem, szavukat engedelmesen fogadjam, őket meg ne bántsam és rólam való gondviselésükért holtig szolgáljak nekik, jól tudva, hogy sohasem hálálhatom meg sok fáradságukat és velem való bajlódásukat!

Uram Jézus Krisztus, minden tökéletesség igaz példája és ragyogó tükre, ki végtelen Isten Fiú létedre szent Anyádnak nagy kegyelmesen szavát fogadtad, még keserves kínodban is gondját viselted és szerető tanítványodnak ajánltad, mennybemeneteled után pedig a Szentlélek ajándékaival gazdagítottad; add, kérlek, hogy én is engedelmességgel és tisztelettel viselkedjem mindig szüleim iránt, agg korukban gondjukat viseljem. Amen.

Ima a mindvégig való állhatatosság kegyelméért

Mit használnak, én Istenem és üdvösségem, a jóságos cselekedetek a végigvaló állhatatosság ajándéka nélkül? Mi haszna a szerencsés hajónjárásnak, ha a révparton elmerül a hajó? Vagy mi haszna a szántás-vetésnek és szépen-kelésnek, ha aratás idején elvész a gabona? Semminemű tökéletes élet, semmi jóságos erkölcs nem juthat a boldogságnak nyugodalmára a végig való állhatatosság nélkül, mert te, igaz Isten, mindeneket abban az állapotban ítélsz, melyben halála óráján találod; és amerre dől a fa, ott marad örökké.

Azért ezt a drága ajándékot, melyet csak te adhatsz egyedül, irgalmas Úristen, öntsd a te méltatlan szolgád lelkébe: hogy semmi háborúság és kísértet, semmi fáradság és kárvallás, semmi öröm és vigasság, semmi gyönyörűség és szomorúság el ne szakasszon engem a te szerelmedtől és az istenes élettől, a te szerelmes szent Fiadnak, a mi Urunk Jézus Krisztus drága szent vére hullásának érdeméért. Amen! (Pázmány.)

Esti szentségáldás

(Befejező este.)

Szent vagy Uram. (41 oldal)

Letenye Jézus szent Szívéről. (41 oldal)

Ünnepélyes felajánlás a Szent Szívnek

(Közösen mondják hangosan:)

Jézus isteni Szíve, | irgalmasan és kegyesen nézz le ránk, | akik most teljesen néked szentelni akarjuk magunkat, | egész valónkat mindenestül a te birtokodul átadni kívánjuk! |

Bensőséges, szívbeli töredelemmel megkérlelünk mindazokért, | amikkel szent Szívedet megsebeztük, megbántottuk. | Az egész mennyei udvar, az angyalok és szentek előtt megígérjük, | hogy ezentúl hű tisztelőid leszünk, Téged mindenekfölött szívből szeretünk | és a jövőben sohasem bántunk meg Téged. |

Engedd meg, hogy ma veled örök, szent szövetséget kössünk! | Vedd mindnyájunk szívét | és ajándékozd nekünk tenszívedet, | hogy az folyton velünk legyen, | mint legnagyobb kincsünk és gazdagságunk, | mint leghathatósabb oltalmunk és segítőnk, | mint menedékünk és vigaszunk életünkben-halálunkban! |

A mi szívünk e perctől kezdve teljesen a tied legyen, | neked akarunk élni és halni. | Csak azt az egyet kérjük tőled számunkra, | hogy szereteted lángjával gyullaszd fel mindnyájunk szívét, | végy minket szent Szívedbe és írd be oda nevünket, | hogy azt onnan soha semmi ki ne törölhesse. Amen!

Te Deum. Hálaének

Pap: Te Deum laudamus: te Dominum confitemur, – Te aeternum Patrem: omnis terra veneratur, – Tibi omnes Angeli: Tibi coeli et universae potestates. – Tibi Cherubim et Seraphim: incessabili voce proclamant: – Sanctus, Sanctus, Sanctus, Dominus Deus Sabaoth. – Pleni sunt coeli et terra, Majestatis gloriae tuae. – Te gloriosus, Apostolorum chorus, – Te Prophetarum, laudabilis numerus, – Te Martyrum candidatus laudat exercitus. – Te per orbem terrarum, sancta confítetur Ecclesia. – Patrem immensae Majestatis. – Venerandum tuum verum et unicum Filium; – Sanctum quoque Paraclytum Spiritum. – Tu Rex gloriae Christe, Tu Patris sempiternus es Filius. – Tu ad liberandum suscepturus hominem, non horruisti Virginis uterum. – Tu devicto mortis aculeo, aperuisti credentibus regna coelorum. – Tu ad dexteram Dei sedes, in gloria Patris. – Judex crederis esse venturus.– [14] Te ergo quaesumus, tuis famulis subveni, quos pretioso sanguine redemisti. – Aeterna fac cum Sanctis tuis in gloria numerari. Salvum fac populum tuum Domine, et benedic haereditati tuae. – Et rege eos, et extolle íllos usque in aeternum. – [15] Per singulos dies benedicimus Te. – Et laudamus nomen tuum in saeculum, et in saeculum saeculi. Dignare domine die isto: sine peccato nos custodire. – Miserere nostri, Domine, miserere nostri. – Fiat misericordia tua Domine super nos: quem ad modum speravimus in te. – In te Domine speravi: non confundar in aeternum.

Téged Isten! dicsérünk: téged úrnak is merünk. – Téged örök Atya Isten; áld az egész földön minden. – Neked minden szent angyalok: egek és hatalmasságok. – Kerub és szeráf seregek: szüntelen így énekelnek. – Szent vagy , szent vagy: seregek szent Istene vagy. – Teljesek dicsőségednek: fölségével föld és egek. – Téged az apostoloknak: szent karai magasztalnak. – Téged a szent prófétáknak: lelkei dicsérve áldnak. – Téged dicsőít imádva: a mártírok sokasága. – Téged a föld kerekségén: szentegyházad vall és dicsér. – Téged áld ó véghetetlen: nagyfölségű Atya Isten. – S egyszülött Fiadat áldja: kinek tisztelet és hála. – S a vigasztaló Szentlelket: kitől nyerjük a kegyelmet. Krisztus! dicsőség királya: s Isten Fia! légy imádva. – Te, hogy az embert megmentsed: szűz méhében vettél testet. – Halál fullánkját elvetted: s megnyitád nekünk a mennyet. – Isten jobbján ülsz az égben: Atyádnak dicsőségében. – Hisszük, mint világ bírája: jössz ítélni e világra. – 14 Téged azért Uram! kérünk: légy oltalmunk, légy vezérünk. – Kiket szent véred nagy árán: megváltottál a keresztfán. – Engedj részt a dicsőségben: szenteidnek seregében. – Üdvözüljön, Uram! néped: nyerjen áldást örökséged. – Légy vezére boldogságra: légy jutalma s koronája. 15 – Mindennap dicsérünk téged: szent nevedet áldja néped. Őrizz meg ma bűntől minket: és bocsásd meg vétkeinket. – Könyörülj rajtunk, Úr Isten! könyörülj te híveiden. – Legyen irgalmad mi rajtunk: amint benned van bizalmunk. – Benned van, Uram, reményünk: ne hagyj soha szégyent érnünk

V. Benedicamus Patrem et Filium cum sancto Spiritu!

E. Áldjuk az Atya, Fiú és Szentlélek Istent!

R. Laudemus et superexaltemus eum in saecula!

F. Dicsérjük és magasztaljuk őt mindörökkön!

V. Domine exaudi orationem meam.

E. Uram, hallgasd meg könyörgésemet!

R. Et clamor meus ad te veniat.

F. És kiáltásom jusson eléd!

V. Dominus vobiscum.

E. Az Úr legyen veletek.

R. Et cum spiritu tuo.

F. És a te lelkeddel.

Oremus! Deus, cuius misericordiae non est numerus, et bonitatis ínfinitus est thesaurus: piissimae Maiestati tuae pro collatis donis gratias agimus, tuam semper clementiam exorantes; ut, qui petentibus postulata concedis, eosdem non deserens ad praemia futura disponas! Per Ch …

E. Könyörögjünk. Isten, kinek irgalma határtalan és jóságának kincse kimeríthetetlen; hálát adunk szent fölségednek a nyújtott javakért és szüntelen könyörgünk kegyességedhez, hogy te, aki az esedezőknek megadod kérésüket, ne hagyd el őket, hanem képesítsd a jövendő jutalomra. A mi Urunk Jézus Krisztus által. Amen!

Ó nagy Isten

1. Ó nagy Isten dicsérünk, Mindenható, hála Néked! Együtt zengjen mivélünk, a fenséges angyalének: hála Néked nagy Isten; ég s föld Téged dicsérjen!

2. Urunk, Atyánk csak Te vagy, mert Te híttál létre minket, kérve-kérünk el ne hagyj, és bocsásd meg bűneinket! Hála Néked, nagy Isten; ég s föld Téged dicsérjen!

3. Apostolok hű kara, és a Te nagy prófétáid, mártíroknak szent hada, sírja Hozzád hő imáit. Hála Néked, nagy Isten; ég s föld téged dicsérjen!

Tantum ergo

(45. oldal)

Pápai áldás

Előtte közösen:

Mind: Confiteor Deo omnipotenti, beatae Mariae semper Virgini, beato Michaeli Archangelo, beato Joanni Baptistae, sanctis apostolís Petro et Paulo, omnibus Sanctis et tibi, Pater, quia peccavi nimis cogitatione, verbo et opere: mea culpa, mea culpa, mea maxima culpa. Ideo precor beatam Mariam semper Virginem, beatum Michaelem Archangelum, beatum Joannem Baptistam, sanctos apostolos Petrum et Paulum, omnes Sanctos et te, Pater, orare, pro me ad Dominum Deum nostrum.

Gyónom a Mindenható Istennek, a boldogságos, mindenkoron Szűz Máriának, Szent Mihály arkangyalnak, Keresztelő Szent Jánosnak, Szent Péter és Pál apostoloknak, minden szentnek és neked atyám, hogy fölötte sokat vétkeztem gondolattal, szóval és cselekedettel: én vétkem, én vétkem, én igen nagy vétkem. Azért kérem a boldogságos, mindenkoron szűz Máriát, Szent Mihály arkangyalt, Keresztelő Szent Jánost, Szent Péter és Pál apostolokat, minden Szentet és téged Atyám, hogy imádkozzatok érettem Urunknál, Istenünknél.

Pap: Misereatur vestri omnipotens Deus, et dimissis peccatis vestris perducat vos ad vitam aeternam.

Mind: Amen.

Pap: Indulgentiam † absolutionem, et remissionem peccatorum vestrorum tribuat vobis omnipotens et misericors Dominus.

Mind: Amen.

Pap: Benedictio Dei omnipotentis, Patris † et Filii et Spiritus Sancti descendat super vos et maneat semper. (per unicum signum crucis cum Crucifixo).

Mind: Amen.

Negyedik nap

Közös és magán szentmiseimák

1. Lépcsőima kezdetén

Fölajánlom Neked, örökkévaló Atyaisten, ezt az áldozatot, amelyet egyszülött Fiad, Jézus, Neked kereszthalálakor bemutatott és most ezen oltáron újra bemutat. Fölajánlom neked mindazon szentmisékkel együtt, amelyeket e napon az egész világon bemutattak, vagy ezután bemutatnak. Fölajánlom azért, hogy Téged imádjalak és irántad kifejezzem a tiszteletet, amely megillet; hogy a köteles hálát lerójam számtalan jótéteményeidért! Fölajánlom Neked ezt az áldozatot, hogy haragodat oly sok és nagy bűneink miatt megengeszteljem, értük méltó elégtételt adjak, hogy alázatosan esedezzem magamért és a tisztítótűzben szenvedő lelkekért. Amen.

Vétkeinket engedje el, oldozza föl és bocsássa meg a mindenható és irgalmas Úr!

Mutasd meg nekünk irgalmasságodat s add meg nekünk szabadításodat!

Uram, hallgasd meg könyörgésemet, és az én kiáltásom jusson eléd!

Uram, irgalmazz nekünk! Krisztus, kegyelmezz nekünk! Uram, irgalmazz nekünk!

2. Glória. Dicsőség

(Fekete s viola színben mondott misénél elmarad.)

Dicsőség a magasságban Istennek és békeség a földön a jóakaratú embereknek! Dicsérünk téged. Áldunk téged. Imádunk téged. Hálát adunk nagy dicsőségedért, Úristen, Isten Báránya, az Atyának Fia, Ki elveszed a világ bűneit, fogadd el könyörgésünket: Ki az Atya jobbján ülsz, irgalmazz nekünk. Mert egyedül te vagy szent, egyedül te Úr, egyedül te vagy legfölségesebb, Jézus Krisztus a Szentlélekkel egyetemben, az Atya dicsőségében. Amen!

3. Evangéliumra

Uram Jézus elismerem, hogy te vagy az út, az igazság és az élet. A szent evangélium, a te szavad, a te tanításod legyen életemnek zsinórmértéke! Ebben az üdvözítő hitben akarok élni és meghalni. Add, Uram, kegyelmedet, hogy szent hitemet mindig jobban megismerjem, becsüljem és szerinte éljek. Add, hogy életem utolsó pillanatáig az Anyaszentegyház hű gyermeke lehessek és tőle soha vétkes élettel el ne szakadjak. Amen!

4. Krédó. Hitvallás

(Ha a miséző pap a Krédót, azaz a hitvallást imádkozza, mondd el csendben és figyelemmel a Hiszekegyet!)

(Gyász-, és violaszínű misénél elmarad.)

Hiszek egy Istenben… (Lásd a reggeli imáknál 50. oldal.)

5. Fölajánlásra

Mennyei Atyám, fogadd kegyelmesen áldozatomat! Mély alázatossággal fölajánlom Neked lelkemet és testemet. Egészen Neked szentelem lelkem tehetségét, testem minden érzékét. Tied vagyok, Tied is akarok maradni, hogy szent nevedet dicsőítsem, hogy magam és felebarátom üdvét munkáljam. Segíts kegyelmeddel, hogy e szent elhatározásomban éljek és haljak!

6. Prefáció. Előszózat

Méltó és igazságos, hogy mi Neked mindenkor és mindenütt hálát adjunk, szentséges Urunk, mindenható Atya, örök Isten, Krisztus Urunk által. Ki által Fölségedet dicsérik az angyalok, imádják és magasztalják a Kerubok és Szeráfok, kikkel együtt mi is alázatos vallomással mondjuk: Szent, szent, szent a seregek Ura Istene! Telve az ég és föld dicsőségével. Áldott, ki az Úr nevében jön! Hozsanna a magasságban!

Jézus szentséges Szíve, jöjjön el a te országod! (300 n. b. X. Pius, 1906. jún. 29.)

7. Úrfelmutatás előtt

Hatalmas, örök Isten, jóságos Atya, Jézus Krisztus, szent Fiad nevében kérlek, tartsd meg a katolikus Anyaszentegyházat, védd meg elöljáróit, a pápát és püspököket! Áldd meg szüleimet, távolíts el tőlünk minden szerencsétlenséget! Tartsd meg őket még sokáig és jutalmazd meg mindazért a szeretetért és fáradságért, mellyel rólam gondoskodnak és sok jótéteményükért, mellyel elhalmoznak! Könyörgök testvéreimért, rokonaimért és barátaimért. Óvjad meg őket minden testi és lelki bajtól! Oltalmadba ajánlom még a betegeket, a sorstól sújtott, nyomorgó embereket. Térítsd meg a bűnösöket és vezesd ismét vissza az erény útjára őket!

Boldogságos Szűz, Isten Anyja Mária, és Isten minden szentjei, különösen ti védőszenteim, könyörögjetek érettem, hogy erényes életemmel tegyem magam méltóvá arra, hogy egykor társaságtokba juthassak. Amen!

8. Mindjárt a szent vér felmutatása után

(Utolsó napon közösen mondjuk.)

Én Uram és én Istenem, Jézusom, hiszem, hogy a kenyér színe alatt, mint Istenember, igazán és valóban jelen vagy. Mélységes alázattal imádlak, mint Istenemet, Uramat és Atyámat. Jézusom, Neked élek. Jézusom, Neked halok; Jézusom, Tied vagyok életemben és halálomban. Amen!

Jézusom, hiszem, hogy a bor színe alatt, mint Istenember, igazán jelen vagy. Azon drága szent vér van itt jelen, melyet bűneinkért a keresztfán kiontottál. Imádlak, Jézusomnak szentséges vére, moss meg, tisztíts meg engem bűneimtől. Amen!

9. Memento

Édes Jézus, add, hogy én és mindazok, kikért imádkoztam, részesüljünk a szentmise kegyelmeiben! Áldj meg engem és minden embert, kik békében élünk, egymást szeretjük, a bűnt megvetjük és kerüljük, parancsaidat megtartjuk, hogy mint igazi keresztények dicsőségedre éljünk és boldogan haljunk meg!

„Édes Jézus, ne légy bírám, hanem Üdvözítőm!” (50 n. b. mindenkor. IX. Pius 1853.)

Kegyelmedbe ajánlom, Jézusom, mindazok lelkét, kik kegyelem állapotában múltak ki e világból és még a tisztítótűzben szenvednek, különösen pedig kedves … (Szülő, hitves, testvér, gyermek, lelkiatya, stb.)

Enyhítsd szent véreddel tűzfájdalmukat! Mentsd ki őket szenvedéseikből!

Jóságos Istenanya, te láttad az édes Üdvözítőt a kereszten szenvedni és meghalni. Könyörögj érettem, hogy a bűnöket, melyek az Úr Jézus szenvedését és halálát okozták, napról-napra jobban gyűlöljem! Ha halálomra kerül a sor, állj mellettem, hogy Isten kegyelmében váljak meg e világtól. Amen!

10. A pap áldozása előtt

Uram, nem vagyok méltó, hogy hajlékomba jöjj, hanem csak egy szóval mondd és meggyógyul az én lelkem!

Jézusom, én Istenem, hiszem, hogy irántam való szeretetből szenvedtél és meghaltál a keresztfán. Hiszem, hogy az Oltáriszentségben jelen vagy, mert Te mondottad, ki örökké igazmondó vagy; Jézus, én Istenem, mindennél jobban szeretlek. Teljes szívemből és minden erőmből szeretlek, mert végtelenül jó és szeretetreméltó vagy. Irántad való szeretetből szánom és bánom, hogy megbántottalak. De többé nem vétkezem. Inkább akarok meghalni, mint vétkezni. Utánad vágyódik az én lelkem. Jöjj, Jézusom, jöjj szívembe és maradj velem! Átkarollak, mintha valóban bennem volnál. Örök hála jóságodért. Amen.

11. Ima a szentáldozás előtt

Imádlak téged világ üdvössége, Jézusom drága szent teste, mely értem a kereszten fölfeszíttetett s az Oltáriszentségben valóságosan jelen van isteni Szíved szeretetének egész árjával. Ó Jézus, hiszek benned, ó Jézus, szeretlek téged most és mindörökké!

Imádlak téged, ó a váltság drága vére, mely szentséges Szívednek hozzánk való végtelen szeretetéből a keresztfán kionttatott az egész világ bűneiért. Add, hogy véred drága ára legyen a mi szegény bűnös lelkünknek ideig és örökkévaló javára! Jézus drága vére, moss meg minket, – Jézus drága vére, áldj meg minket, – Jézus drága vére, üdvözíts minket!

Áldott, ezerszer áldott, ki az Úr nevében jő a kegyelem kútfejéhez. Ki ad nekem szárnyakat, mint a galambnak, hogy repüljek? Megyek, Uram Jézus, ki oly szeretettel hívod a fáradtakat és szenvedőket; megyek szent Szíved ajtaján keresztül, hogy lelkem megnyerhesse a nyugalmat, melyet a világ nem adhat s melyet csak Te adhatsz meg, ó minden áldás kútfeje!

Isten Báránya, ki elveszed a világ bűneit, irgalmazz minekünk!

Uram, nem vagyok méltó, hogy asztalodhoz járuljak, kit a vétkek sokasága annyira megsebesített. De föltekintvén szentséges Szívedre, látom abban az irgalom kútfejét, hallom hívásodat, te szólsz, és meggyógyul az én lelkem. Rettegve, de mégis bizodalommal járulok tehát szent asztalodhoz.

Engedd, ó szelíd és alázatos szívű Jópásztor, hogy akik asztalodnál mennyei gyönyörűséggel élünk, minden bűntől megtisztulva, annál készebbek legyünk a világnak meghalni és neked élni mindörökön-örökké. Amen!

12. Confiteor

(Lásd 196. oldal.)

13. Közös szentáldozás után

Megfeszített Jézus, Üdvözítőnk és Istenünk, imádunk téged mélységes megalázkodásodban a kereszten, de még inkább a legméltóságosabb Oltáriszentségben. Hálát adunk szívünk mélyéből a megváltás minden kegyelméért, főleg az Oltáriszentség rendeléséért és e lelkigyakorlatban nyert kegyelmi kincsekért. Keserves kínszenvedésed, halálod, hétfájdalmú Szűz Anyád és minden szentek érdemei által esdve kérünk, áldd meg e lelkigyakorlatban részt vett gyermekeidnek minden jó feltételét, add a kitartás s állhatatosság kegyelmét, hogy végre is hajtsuk, amit feltettünk magunkban! Ne engedd, hogy valaha is súlyos bűnt kövessünk el, hanem egykor add, hogy a szentségekkel ellátva, mind szent színed látására jussunk! Halmozd el bő kegyelmeddel a Manréza minden lakóját.

Örök, mindenható Atyám, édes egy Fiad, Jézus, azt mondotta: „Bizony-bizony mondom nektek, amit kértek az Atyától az én nevemben, megadja nektek.” Szent Fiad szerelmére kérlek tehát, ki jelenleg szívemben rejtőzik, hallgass meg engem és add meg számomra mindazokat a kegyelmeket, melyekért hozzád fohászkodom! Jézus és Mária, édes szerelmem, értetek akarok szenvedni, értetek akarok meghalni, tietek akarok lenni, semmiben sem akarok a magam ura maradni!

Áldott legyen a legméltóságosabb Oltáriszentség!

14. A Megfeszítetthez

Íme, ó jóságos és édes Jézusom, én színed előtt térdre borulok és lelkem egész buzgóságával kérlek és Hozzád könyörgök, hogy Szívembe a hit, remény és szeretet élő érzelmeit, bűneim fölött igaz bánatot s azok jóvátételére erős, elszánt akaratot önteni kegyeskedjél. Midőn megilletődéssel és szívbeli fájdalommal öt szent sebedet fontolóra veszem és fölöttük elmélkedem, szemem előtt tartom azt, amit már Dávid próféta mondott rólad, ó, jóságos Jézus: „Átlyukasztották kezemet és lábamat, megszámlálták minden csontomat.”

(Ha szentgyónásod és áldozásod után a feszület előtt ezt az imát ájtatosan elvégzed s a római Pápa szándékára imádkozol, [p. o. egy Miatyánkot, Üdvözlégyet és Dicsőséget] úgy teljes búcsút nyerhetsz.)

15. Teljes búcsú a halál óráján

Uram, Istenem, teljes megnyugvással és készséggel fogadom már most a halálnak azt a nemét, mely neked tetszik, az összes velejáró gyötrelemmel, szenvedéssel és fájdalommal együtt.

(Ha ezt az imát életünkben legalább egyszer a szentáldozás után töredelmes szívvel elmondjuk és a halált Isten akaratában való megnyugvással fogadjuk, halálunk óráján teljes búcsút nyerünk. X. Pius, 1904. márc. 9.)

16. Aquinói Szent Tamás imája

Mennyei szent Atyám, örök mindenható Isten, hálát adok neked, hogy engem, méltatlan bűnös szolgádat, nem az én érdemem szerint, hanem csak a te kegyelmességedből szent Fiad drága szent testével és vérével tápláltál. Kérlek, én mennyei szent Atyám, hogy ez a szent áldozás ne szolgáljon kárhozatomra, hanem üdvös közbenjáróm legyen bűneim bocsánatára! Legyen hitem erős fegyvere, jókívánságaim őrzőpajzsa! Irtsa ki bűneimet, gonosz indulataimat és rossz kívánságaimat, gyarapítsa bennem a szeretetet, türelmet, alázatosságot, engedelmességet és minden erényt; legyen minden látható és láthatatlan ellenségem ellen bátorságos oltalmam; csendesítsen le bennem minden testi-lelki háborúságot; legyen hozzád, az egy igaz Istenhez való erős ragaszkodásom eszközlője, e világból kimúlásom óráján bátorságom és örökkévaló végcélomhoz vezérlő kalauzom. Kérlek én Istenem, vezess el engem, szegény bűnöst, ama kimondhatatlan boldog vendégségre, ahol szent Fiaddal és a Szentlélekkel szenteidnek igaz világossága, teljes kielégülése, örökkévaló öröme, tökéletes gyönyörűsége és véghetetlen boldogsága vagy. Amen!

17. Utolsó evangéliumra

Hálát adok Neked, édes Jézusom, hogy Betlehemben leszállottál a földre és most itt megjelentél az oltáron. Köszönöm, hogy e szent áldozaton imádságomat meghallgattad és kegyelmeddel megajándékoztál. Add, hogy kegyelmedet egész nap jól használhassam és minden gondolatom, szavam és cselekedetem dicsőségedre váljék! Szűzanyám, szent őrangyalom és védőszenteim, maradjatok velem, ne engedjetek Jézusomtól elszakadni. Amen!

Búcsúfohászok minden napra

Vasárnap

(A teljes Szentháromság napja.)

1. Az Atyának és Fiúnak és Szentléleknek nevében. Amen![16]

(Ha szenteltvízzel keresztet vetünk, mindannyiszor 100 n. b.-t nyerünk, szenteltvíz nélkül 50 n. b.-t †.)

2. Istenem, hiszek benned, mert örök Igazság vagy! Istenem, reménylek benned, mert végtelen Irgalmasság vagy! Istenem, szeretlek téged mindenekfölött, mert végtelen jóság vagy!

(7 évi és 7 nn. b. m. †: t. b … e. h. † és a halál óráján, ha életünkben többször imádkoztuk. XIV. Benedek, 1756. jan. 28.)

3. Én Uram és én Istenem!

(7 évi, 7 nn. b., ha a legméltóságosabb Oltáriszentség kitételekor, vagy Úrfelmutatáskor élő hittel, áhítattal és szeretettel a szentostyára tekintve mondjuk és t. b. e. hetenkint. †)

4. Én Istenem és mindenem!

(50 n. b. †)

5. Áldott legyen az Isten!

(50 n. b. valahányszor istenkáromlás hallatára mondjuk. †)

6. Dicsértessék a Jézus Krisztus!

F. Mindörökké. (Vagy: amen.)

(Ugyanaz, aki köszönt, mint aki felel, mindannyiszor 50 n. b.-t nyer. †)

7. Jézus!

(25 n. b. m. †)

8. Jézus, Mária!

(Valahányszor szájjal vagy legalább szívvel e szent neveket segítségül híjuk, 300 n. b.-t nyerünk. †)

9. Édes Jézusom, ne légy bírám, hanem Üdvözítőm!

(50 n. b. m. † IX. Pius, 1853. nov. 29.)

Hétfő

(A megholt hívek napja.)

10. A mélységből kiáltok hozzád, Uram, Uram, hallgasd meg szavamat! stb. (Lásd: esti imáknál, 153. o.)

(1. 100 n. b., ha ezt a zsoltárt az esti harangszónál mondjuk. 2. T. b. e. az évben. † XII. Kelemen, 1736. aug. 11.)

11. Adj, Uram, nekik örök nyugodalmat és az örök világosság fényeskedjék nekik! Nyugodjanak békében. Amen!

(300 n. b. m. csakis a †-ért.)

12. Kérünk tehát, jöjj a tisztítótűzben szenvedő lelkek segítségére, akiket drága véreddel megváltottál!

(300 n. b. m. †.)

Kedd

(A szent angyalok napja.)

13. Isten angyala, ki őrzőm vagy, mivelhogy reád bízott engem az isteni jóság, világosítsd meg értelmemet, őrizz, igazgass és kormányozz. Amen!

(100 n. b. m. †.)

14. Szent Mihály főangyal, védj meg minket küzdelmünkben, hogy el ne vesszünk a rettenetes ítéletkor!

(100 n. b. e. n. †.)

Szerda

(Szent József napja.)

15. Jézus, Mária, József, nektek ajánlom szívemet és lelkemet!

Jézus, Mária, József, segítsetek utolsó haláltusámban!

Jézus, Mária, József, veletek költözzék el lelkem békében!

(300 n. b. e. n. †)

16. Szent József, Urunk Jézus Krisztus nevelőatyja és Szűz Máriának valóban jegyese, könyörögj érettünk!

(300 n. b., e. n. †)

17. Szent József, add, hogy éltünk lefolyása ártatlan és oltalmad alatt biztosítva legyen!

(300 n. b., e. n. †)

18. Szent József, Jézus szentséges Szíve tisztelőinek példaképe és pártfogója, könyörögj érettünk!

(100 n. b., e. n. †)

Csütörtök

(A legméltóságosabb Oltáriszentség napja.)

19. Dicséret és hála legyen most és végnélkül a legszentebb és isteni szentségnek!

(1. 100 n. b., e. n. 2. 100 n. b., 3-szor minden csütörtökön és Úrnap nyolcada alatt naponkint. 3. T. b. e. h. †)

20. Áldjuk Jézus legszentebb Szívét az Oltáriszentségben!

(300 n. b. m. † X. Pius, 1914. jún. 12.)

21. Jézus szentséges Szíve az Oltáriszentségben, könyörülj rajtunk!

(300 n. b. m. † X. Pius, 1914. jún. 12.)

22. Jézus Szíve az Oltáriszentségben, a papi Szívnek mintaképe, könyörülj rajtunk!

(300 n. b. m. † X. Pius, 1906. szept. 10.)

23. Áldjuk és magasztaljuk Jézus szentséges Szívét és drágalátos vérét a legméltóságosabb Oltáriszentségben!

(300 n. b. m. † X. Pius, 1908 aug. 25.)

25. Imádlak Jézusom, én Istenem, aki itt jelen vagy a szeretet Szentségében!

(100 n. b. m., ha Szentségháza előtt térdet hajtva, 300 n. b. m., ha ünnepélyes szentségkitételkor térdenállva mondjuk. N. B.: ugyancsak 100 n. b. m., amidőn templom vagy kápolna előtt elhaladva, tiszteletünket külsőleg tanúsítjuk az ott lévő Oltáriszentség iránt. †)

Péntek

(Jézus szentséges Szíve napja.)

26. Jézusom édes Szíve, add, hogy mindig jobban szeresselek!

(300 n. b. m.; t. b., e. h. †)

26. Ó Istenem, felajánljuk Neked a tisztítótűzben szenvedő lelkekért a szeretet mindazon gerjedelmeit, amelyekkel Jézus Szíve itt a földön ebben az órában dicsőített Téged!

(300 n. b. m. † X. Pius, 1908. okt. 21.)

27. Mindent érted, Jézus szentséges Szíve!

(300 n. b. m. † X. Pius, 1908. nov. 26.)

28. Jézus édes Szíve, légy szerelmem!

(300 n. b. e. n. XIII. Leó, 1892. máj. 21.)

29. Jézus Szíve, a szeretet áldozata, tedd, hogy élő, szent, Istennek tetsző áldozatod legyek!

(50 n. b. m. † mindkét nembeli szerzetesek számára, ha e szavakkal megújítják fogadalmaikat. X. Pius, 1907. febr. 27.)

30. Jézus szentséges Szíve, hiszem, hogy szeretsz engem!

(300 n. b. m. † X. Pius, 1907. júl. 29.)

31. Jézus Szíve, bízom benned!

(300 n. b. m.: t. b., e. h., ha gyónunk, áldozunk s a bűnösök megtéréséért valamit imádkozunk.)

32. Jézus szentséges Szíve, jöjjön el a te országod!

(300 n. b. m. †)

33. Jézus isteni Szíve, térítsd meg a bűnösöket, mentsd meg a haldoklókat, szabadítsd meg a lelkeket a tisztítótűzből!

(300 n. b. m. †)

Szombat

(Szűz Mária napja.)

34. Mária!

(25 n. b. m. †)

35. Mária édes Szíve, légy az én menedékem!

(300 n. b. m.: t. b., e. h. †)

36. Áldjuk a bold. Szűz és Isten Anyja, Mária, szent és szeplőtelen fogantatását!

(300 n. b. m. †)

37. Asszonyom és Anyám, emlékezzél meg róla, hogy a tied vagyok. Viseld gondomat és őrizz engem, mint javadat és birtokodat!

(40 n. b. valahányszor a kísértésben mondjuk el †.)

38. Bűn nélkül fogantatott Szűz Mária, könyörögj érettünk, kik hozzád menekszünk!

(100 n. b., e. n. †)

39. Te a szeretet, a fájdalmak s az irgalmasság Anyja, könyörögj érettünk!

(300 n. b. m. X. Pius, 1908. máj. 14.)

40. Lurdi Boldogasszonyunk, könyörögj érettünk!

(300 n. b. m., † X. Pius, 1907. nov. 9.)

41. Mária, Isten Anyja s az irgalmasság Anyja, könyörögj érettünk s az elhunytakért!

(100 n. b. e. n. † XIII. Leó, 1883. dec. 15.)

42. Mária, fájdalmas Szűz, az összes keresztény hívők Anyja, könyörögj érettünk!

(300 n. b. m. † X. Pius, 1906. jún. 4.)

43. Mária, reménységünk, légy kegyes irántunk!

(300 n. b. m. † X. Pius, 1906. jún. 4.)

44. Mária, ki bűn nélkül jöttél a világra, szerezd meg nekem Istentől a kegyelmet, hogy vétek nélkül távozzam innét.

(100 n. b. e. n. † IX. Pius, 1863. márc. 27.)

Jézus Krisztus imádása

Letenye Jézus szentséges nevéről

Uram, irgalmazz nekünk.

Krisztus, kegyelmezz nekünk.

Uram, irgalmazz nekünk.

Jézus, hallgass minket.

Jézus, hallgass meg minket.

Menybéli Atyaisten,[17]

Megváltó Fiúisten,

Szentlélek Úristen,

Szentháromság egy Isten,

Jézus, az élő Istennek fia,

Jézus, az Atyának fénye,

Jézus, az örök világosság fényessége,

Jézus, dicsőség királya,

Jézus, az igazság napja,

Jézus, Szűz Máriának fia,

Szeretetreméltó Jézus,

Csodálatos Jézus,

Jézus, erős Isten,

Jézus, a jövendő élet Atyja,

Jézus, a nagytanács angyala,

Leghatalmasabb Jézus,

Legtürelmesebb Jézus,

Legengedelmesebb Jézus,

Szelíd és alázatos szívű Jézus,

Jézus, a tisztaság kedvelője,

Jézus, a mi kedvelőnk,

Jézus, a béke Istene,

Jézus, az élet szerzője,

Jézus, az erények mintaképe,

Jézus, lelkünk buzgó védője,

Jézus, a mi Istenünk,

Jézus, a mi menedékünk,

Jézus, a szegények atyja,

Jézus, a hívek kincse,

Jézus, a jó pásztor,

Jézus, az igaz világosság,

Jézus, az örök bölcsesség,

Jézus, a végtelen jóság,

Jézus, a mi utunk és életünk,

Jézus, az angyalok öröme,

Jézus, a pátriárkák királya,

Jézus, az apostolok mestere,

Jézus, az evangélisták tanítója,

Jézus, a vértanúk erőssége,

Jézus, a hitvallók világossága,

Jézus, a szüzek tisztasága,

Jézus, minden szentek koronája,

Légy irgalmas!

Kegyelmezz nekünk Jézus.

Légy irgalmas!

Hallgass meg minket Jézus.

Minden gonosztól,[18]

Minden bűntől,

A te haragodtól,

A gonosz szellem cseleitől,

A tisztátalanság szellemétől,

Az örök haláltól,

Sugallásaid elhanyagolásától,

Megtestesülésed szent titka által,

Születésed által,

Szent gyermekséged által,

Isteni életed által,

Fáradalmaid által,

Halálküzdelmed és szenvedésed által,

Kereszted és elhagyatottságod által,

Bágyadtságaid által,

Halálod és eltemetésed által,

Feltámadásod által,

Mennybemeneteled által,

A legméltóságosabb Oltáriszentség szerzése által,

Örömeid által,

Dicsőséged által,

Isten Báránya, ki elveszed a világ bűneit, – kegyelmezz nekünk Jézus.

Isten Báránya, ki elveszed a világ bűneit, – hallgass meg minket Jézus.

Isten Báránya, ki elveszed a világ bűneit, – irgalmazz nekünk, Jézus.

Jézus, hallgass minket,

Jézus, hallgass meg minket.

Könyörögjünk. Uram Jézus Krisztus, ki mondád: kérjetek és adatik nektek, keressetek és találtok, zörgessetek és megnyittatik nektek: kérünk, add nekünk esedezőknek a te isteni szeretetednek indulatát, hogy téged teljes szívvel, szóval és cselekedettel szeressünk és dicsérni soha meg ne szűnjünk.

Engedd Uram! hogy szentséges nevednek szeretete és félelme szüntelen bennünk lakozzék, mert gondviselésedet soha meg nem vonod azoktól, kiket szeretetedben megerősítettél. Ki élsz és uralkodol örökkön örökké. Amen.

(300 n. b.)

Letenye az Oltáriszentségről

Uram, irgalmazz nekünk!

Krisztus, kegyelmezz nekünk!

Krisztus, hallgass minket!

Krisztus, hallgass meg minket!

Mennyei Atyaisten,[19]

Megváltó Fiúisten,

Szentlélek Úristen,

Szentháromság egy Isten,

Eleven kenyér, ki az égből szállottal alá,

Elrejtett Isten és üdvözítő,

Választottak gabonája,

Szüzeket nevelő bor,

Kövér kenyér, királyok gyönyörűsége,

Szüntelen való áldozat,

Tiszta áldozat,

Szenny nélkül való Bárány,

Úrnak tiszta asztala,

Angyalok eledele,

Elrejtett manna,

Isteni csodák emlékezete,

Természet fölött való kenyér,

Testté lett Ige,

Velünk lakó szent Ostya,

Áldás pohara,

Hitünk titka,

Felséges, tisztelendő Szentség,

Legszentebb áldozat,

Elevenek és holtak békéltetője,

Bűntől oltalmazó menyei orvosság,

Minden csodák csodája,

Az Úr halálának szentséges emlékezete,

Minden bőséget meghaladó ajándék,

Az isteni szeretetnek fő emléke,

Az isteni ajándékok bősége,

Szent és fölséges titok,

Halhatatlanságnak orvossága,

Éltető, rettenetes szentség,

Az Igének mindenható erejével testté vált kenyér,

Vérontás nélkül való áldozat,

Étel és vendég,

Gyönyörűséges lakodalom, melyben az angyalok szolgálnak,

Kegyesség szentsége,

Szeretet köteléke,

Áldozó pap és áldozat,

Minden édességnek okozója,

Ájtatos lelkek tápláléka,

Az Úrban meghalók útravalója,

Jövendőbeli dicsőségünk záloga, Isten, irgalmazz nekünk!

Uram, kegyelmezz nekünk! Isten, irgalmazz nekünk!

Uram, hallgass meg minket!

Szent tested és véred méltatlan vételétől,[20]

A testi kívánságoktól,

A szemnek kívánságától,

Az élet kevélységétől,

Minden bűnre vivő alkalomtól,

Ama vágyadért, mellyel a húsvéti bárányt tanítványaiddal enni kívántad,

Nagy alázatosságodért, mellyel tanítványaid lábait mostad,

Buzgó szeretetedért, mellyel ezt a szentséget rendelted,

Drága szent véredért, melyet az oltáron hagytál,

Ennek a te szent testednek öt sebéért, melyet érettünk fölvettél,

Mi bűnösök,[21]

Hogy ennek a csodálatos szentségnek hitét, becsülését és ájtatosságát bennünk megtartsad és öregbítsed,

Hogy bűneinknek igaz gyónása által minket az Oltáriszentségnek gyakori vételére vezérelj,

Hogy minket a tévelygéstől, hitetlenségtől és szívünk vakságától megoltalmazz,

Hogy ennek a dicsőséges Szentségnek drága mennyei gyümölcsében részesíts,

Hogy halálunk óráján ezzel a mennyei úti eledellel bátoríts és erősíts,

Istennek szent Fia!

Isten báránya, ki elveszed a világ bűneit, kegyelmezz minekünk!

Isten Báránya, ki elveszed a világ bűneit, hallgass meg minket!

Isten Báránya, ki elveszed a világ bűneit, irgalmazz minekünk!

Krisztus, hallgass minket!

Krisztus, hallgass meg minket!

Uram, irgalmazz nekünk!

Krisztus, kegyelmezz nekünk!

E. Kenyeret adtál nekik a mennyből!

F. Teljeset minden gyönyörűséggel!

E. Könyörögjünk! Isten, Ki nekünk e csodálatos szentségben kínszenvedésed emlékét hagytad, engedd, kérünk, szent tested és véred titkát úgy tisztelnünk, hogy megváltásod gyümölcsét magunkon szüntelenül tapasztalhassuk.

Búcsú-imádság az Oltáriszentséghez

Áldott Jézus az Oltáriszentségben!

Hála neked és dicsőség mindenben,

Itt e földön és az örök életben!

Ó Jézusom, én szerelmem! Te végtelen méltó vagy minden szeretetre az égen és a földön. Hiszen Te a leggyöngédebb szeretettel viseltettél hozzám, szegény bűnös emberhez. E szeretet indított Téged arra, hogy az emberi természetet magadra öltötted, a fájdalmas ostor csapásai alatt drága szent véredet ontottad és mindnyájunk örök üdvéért a gyalázatos keresztfán meghaltál. Hiszem, édes Jézusom, és vallom a te véghetetlen szeretetedet és ezen élő hittől felvilágosítva teljes lelkemből, igaz szívemből alázatosan esedezem Hozzád, és kérve kérlek, adj erőt és bátorságot, hogy a belsőmben uralkodó, gyalázatos indulatokat magamból kipusztítsam, Téged mindenben, még a legkeményebb csapások közt is magasztaljalak, kötelességeim buzgó és pontos teljesítése által dicsőítselek, minden bűnt teljes szívemből utáljak és gyűlöljek és végre szentté legyek. Amen!

Szent Ágoston imája

Tudom, Uram, jól tudom és megvallom, hogy nem vagyok méltó a te szerelmedre, de annál méltóbb vagy te, hogy szeresselek téged; nem vagyok méltó, hogy neked szolgáljak, de téged annál inkább megillet teremtményeidnek szolgálata. Azért, Uram, add nekem, aminek híjával vagyok, hogy méltó legyek a te szeretetedre és segíts meg, hogy kellőképp szolgálhassak neked. Engedd, hogy életem minden napját úgy megszeressem, igazgassam s este befejezzem, hogy naponkint békében fekhessem le, s tebenned találjak nyugodalmat. Ó engedd, Uram, hogy utolsó álmom édes legyen s én az örök életre ébredhessek. Amen!

Jézus Szent Szívének ígéretei, melyeket Szent Alacoque Mária Margitnak tett azok számára, kik az ő szent Szívét tisztelik

1. Megadom nekik az állapotukhoz szükséges kegyelmet.

2. Családjaiknak megadom a békét.

3. Minden viszontagságukban megvigasztalom őket.

4. Életükben s különösen haláluk óráján biztos menedékük leszek.

5. Minden vállalatukat megáldom.

6. A bűnösök szívemben föltalálják az irgalom forrását és végnélküli tengerét.

7. A lanyha lelkek gyorsan buzgókká lesznek.

8. A buzgó lelkek hamar nagy tökéletességre jutnak.

9. Megáldom házaikat, melyekben szent Szívemnek képét fölállítják és tisztelik.

10. A papoknak megadom a kegyelmet, hogy a legkeményebb szíveket is megtérítsék.

11. Azok nevei, kik ezen ájtatosságot terjesztik, szívembe lesznek írva és abból soha ki nem törültetnek.

12. Mindazoknak, akik kilenc egymás után következő hónap első péntekén áldoznak, megadom a végső bűnbánat kegyelmét; nem halnak meg szentségek nélkül s Szívem biztos menedékük lesz az utolsó órában.

Az emberi nem felajánlása Jézus Szent Szívének

Ó édes Jézus, az emberi nem Megváltója, tekints reánk, kik oltárod előtt alázatosan leborulunk. Tieid vagyunk, tieid akarunk lenni. Hogy azonban Veled szorosabban egyesülhessünk, íme ma mindegyikünk fölajánlja magát szentséges Szívednek. Sokan téged meg sem ismertek, mások parancsaidat megvetették és maguktól eltaszítottak téged. Könyörülj mindezeken, ó jóságos Jézus, és öleld valamennyit legszentebb Szívedhez. Légy Királya, ó Urunk, nemcsak a hívőknek, akik sohasem pártoltak el tőled, hanem a tékozló fiúknak is, akik elhagytak. Add, hogy ezek mielőbb visszatérjenek az apai házba s éhen és szomjan el ne pusztuljanak. Légy Királya azoknak is, akiket tévedés megejtett vagy szakadás elválasztott, s hídd vissza őket az igazság révpartjára és a hit egységébe, hogy rövidesen egy akol legyen és egy pásztor. Légy Királya mindazoknak, akik még a bálványimádás és az izlám sötét árnyékában ülnek, s ne vonakodjál őket a te világosságodba és országodba elvezetni. Tekints végül irgalmas szemmel annak a népnek fiaira, amely sokáig választott néped volt. Az a vér, amelyet egykor magukra kívántak, hulljon reájuk is, mint a megváltás és az élet keresztsége.

Adj, Urunk, egyházadnak biztos és teljes szabadságot, minden népnek békét és rendet. Tedd, hogy az egész földkerekség egy szózattól visszhangozzék: Üdv az isteni Szívnek, mely által üdvösségünk támadt; dicsértessék és áldassék mindörökké. Amen.

Engesztelő ima a Szent Szívhez

(XI. Pius pápa, 1928. május 8.)

Édes Jézus, kinek túláradó szeretetét az emberek iránt nagy hálátlanul annyi nemtörődömséggel, hanyagsággal, megvetéssel viszonozzák, íme, mi oltáraid előtt leborulva, különös tisztelettel kárpótlást akarunk nyújtani az emberek bűnös közönyösségéért és a sérelmekért, amelyekkel szerető Szívedet mindenfelől illetik.

Azonban megemlékezünk arról, hogy valamikor mi is ily méltatlan magatartást tanúsítottunk, azért mélységes fájdalomba merülve először is mimagunk számára kérjük irgalmadat. Készek vagyunk önkéntes engeszteléssel elégtételt adni nemcsak a magunk bűneiért, hanem mások vétkeiért is, akik ez üdvösség útjától messze eltévedve hitetlenségükben megátalkodott szívvel, Hozzád, a pásztorhoz és vezérhez, szegődni nem akarnak, avagy a keresztségi fogadalmat lábbal tapodva, a te törvényeid édes igáját lerázzák.

Mindezeket a szánandó bűnöket összesen és általában kiengesztelni törekszünk, egyenkint pedig jóvátenni akarjuk: az életmód és az öltözködés fényűzését és szemérmetlenségét, a romlottság számtalan tőrvetését az ártatlanok lelkére, az ünnepnapok megszegését, a te nevedre és szentjeidre szórt káromlásokat, a te földi helytartód és a papi rend gyalázását, magának az isteni szeretet szentségének mellőzését vagy hajmeresztő szentségtöréssel illetését, végül a népek hivatalos vétkeit, amelyek a te általad alapított Egyház jogaival és tanító hivatalával szembeszállnak.

Ó, vajha ezeket a bűnöket saját vérünkkel lemoshatnók!

Most pedig a megsértett isteni méltóság kárpótlására felajánljuk neked ugyanazt az elégtételt, melyet te egykor az Atyának a kereszten bemutattál és oltárainkon naponkint megújítasz, a Szűzanyának, minden szentnek és a jámbor híveknek jóvátételeivel együtt és szívből megígérjük, hogy magunk és mások régi bűneit, úgyszintén nagy szereteted semmibevételét ezentúl erős hittel, tiszta erkölccsel, az evangéliumi törvény, különösen a szeretet parancsának tökéletes megtartásával, amennyiben rajtunk áll, és a te kegyelmed megsegít, jóvátesszük; másrészt minden téged érhető sérelmet erőnk szerint megakadályozunk és a te követésedre minél több embert megnyerünk. Fogadd, kérünk, kegyes Jézus, az engesztelő szent Szűz Mária közbenjárására ezt az önkéntes engesztelő hódolatot és tarts meg minket hűségesen köteles szolgálatodban mindhalálig a végső állhatatosság nagy kegyelmének erejével, hogy valamennyien eljussunk végül abba a hazába, ahol te az Atyával és a Szentlélekkel együtt élsz és uralkodol, Isten, mindörökön-örökké. Amen!

Jézus Szentséges Szívének nyilvános megkövetése

Jézusnak isteni Szíve, íme előtted térdeinkre borulunk és fölajánljuk neked a Boldogságos Szűz Máriának, az ég minden angyalainak és szentjeinek és az egész anyaszentegyháznak minden imádását, dicséretét és dicsőítését és óhajtjuk, hogy minden teremtmény az egész örökkévalóságon át így imádjon, dicsérjen és dicsőítsen téged. Úgyszintén hálát adunk neked a természet, kegyelem és dicsőség minden jótéteményéért, amelyek belőled, minden jónak kimeríthetetlen forrásából szünet nélkül áradoznak. Egyesülve mindazokkal, akik téged szeretnek, megkérlelünk mindazon hitetlenség és hálátlanság, mindazon hidegség és közönyösség, mindazon tiszteletlenség és bántalmak miatt, amelyekkel téged az emberek, főleg a legméltóságosabb Oltáriszentségben illetnek. Fogadd azért kegyelmesen a mi hitünket, bizalmunkat, szeretetünket és hallgasd meg irgalmasan a mi kéréseinket.

E. Jézusnak isteni Szíve, könyörülj anyaszentegyházadon, az egyházi és világi elöljárókon és minden híveden.

F. Kérünk téged, hallgass meg minket.

E. Jézusnak isteni Szíve, könyörülj minden tagján e társulatnak, mely a te tiszteletedre van szentelve.

F. Kérünk téged, hallgass meg minket.

E. Jézusnak isteni Szíve, ajánljuk neked a mi különös szükségeinket.

F. Kérünk téged, hallgass meg minket.

E. Jézusnak isteni Szíve, könyörülj azon megholt keresztény híveken, kik a tisztítótűzben szenvednek, főleg azokon, akik életükben e társulathoz tartoztak.

F. Kérünk téged, hallgass meg minket.

Könyörögjünk.

Jézusnak isteni Szíve, te magadat mennyei Atyádnak a keresztfán minden ember üdvéért feláldoztad és ezen áldozatodat oltárainkon számtalanszor megújítod; engedd, hogy e végtelen szeretet-áldozat minden ember javára szolgáljon.

Tartsd meg, oltalmazd és kormányozd egyházadat, és ennek fejét, a római pápát; egyesítsd a római pápával a püspököket, a püspökökkel a papokat, a papokkal a híveket, hogy így mindannyian egy lelkíépületet képezzünk, mely az apostolok alapzatán, Péteren, mint kőszálon, rajtad Urunk Jézusunk, mint szegletkövön emelkedik föl. Minden hamis tanítást, szakadást, botrányt, üldözést és közönyösséget távolíts el szent egyházadtól.

Oltalmazd az uralkodókat, a felsőbbségeket és elöljárókat, hogy alattvalóikat a te bölcsességed és hatalmad által békében és egyességben, igazságban, szeretetben és valódi jámborságban, valamint ideiglenes jólétre, úgy az örök üdvösségre vezessék.

Add a szülőknek malasztodat, hogy gyermekeiket a te dicsőségedre s az ő üdvösségükre neveljék, hogy ártatlanságban és erényben Isten fiaivá és a mennyország örököseivé képezzék.

Önts a gyermekekbe engedelmességet, tiszteletet és hálás szeretetet szüleik iránt, hogy isteni és atyai áldásod bőségesen áradjon el rajtuk.

Adj az alattvalóknak s a szolgálatban levőknek hűséget és lelkiismeretességet kötelmeik teljesítésében, türelmet és alázatosságot, tiszta életet és a Szentlélek őrömét.

Őrizd az ártatlanokat, bátorítsd a bűnbánókat, térítsd meg a bűnösöket, alázd meg országod ellenségeit, és mint eltévedt juhokat vezesd vissza aklodba; terjeszd mindinkább isteni neved dicsőségét, hogy minden ember az igazság ismeretére és az üdvösségre jusson.

Engedd végre, hogy minden ember neked legyen ajánlva; könyörülj a megholt híveken, kivált szüleinken, rokonainkon, barátainkon és azokon, akikről különösen senki sem emlékezik, és engedd, hogy velük együtt mi is örök látásodra és az örök üdvösségre jussunk, ki élsz és uralkodol az Atyával és Szentlélekkel egyetemben Isten mindörökkön-örökké. Amen!

Szűz Mária tisztelete

Nagyasszonyunk üdvözlete

Szentséges, szeplőtelen Szűz, szerető, jó anyám, Mária! Te vagy az én Uram és Üdvözítőm Anyja, a világ királynéja, a bűnösök szószólója, reménye és menedéke. Hozzád sietek ma, hozzád menekszem én, legnyomorultabb bűnös valamennyi közt. Lábad elé teszem le, ó nagy Királyné, illő tisztelettel alázatos hódolatomat és lelkem legbensőbb indulatával köszönetet mondok neked a sok jótéteményért, amellyel elhalmoztál, különösen pedig, hogy jóságos közbenjárásoddal a pokoltól megmentettél, amelyet elkövetett bűneimmel annyiszor megérdemeltem. Szeretlek téged, ó szeretetre méltó Asszonyom és Királyném, s tiszta szeretetből igaz lelkemre megfogadom, hogy mindig neked szolgálok és amint rajtam áll, megteszek mindent, hogy mások is neked szolgáljanak, Tebeléd helyezem szent Fiad, Jézus Krisztus után minden reményemet, rád bízom lelkem üdvét egészen. Fogadj föl szolgádul, ó irgalom Anyja, és tarts meg hatalmas oltalmad alatt. Mivel tudom, hogy Istennél mindent megtehetsz, azért fohászkodom hozzád és szorongatott szívvel kiáltok: őrizz meg minden kísértéstől, vagy szerezz nekem erőt, hogy éltem fogytáig mindenkor legyőzzem azokat. Tőled kérek igaz szeretetet Jézushoz; általad remélem is, hogy egykor boldogul fogok kimúlni a világból. Ó, jóságos Anyám, istenben való szeretetedre kérlek, állj mellettem mindenkor, de kivált életem döntő pillanatában! Ne hagyj el engem, míg ott nem látsz fönt a mennyben a szentek közt. Ott majd magasztallak, ott majd örök dicséretet zengek irgalmadnak. Úgy remélem, úgy legyen. Amen!

(300 n. b. mindannyiszor, Szűz Mária képe előtt. Teljes búcsút nyer, aki egy hónapon át naponkint elmondja, gyónik, áldozik, a pápa szándékára imádkozik. IX. Pius, 1854.)

Fohász: Szűz Mária, Isten Anyja és az irgalom Anyja, könyörögj érettünk és a megholt hívekért. (100 n. b. egyszer napjában.)

Szűz Mária, tedd, hogy Istenben, Istennel, Istenért éljek. (300 n. b. mindannyiszor, XV. Benedek.)

Emlékezzél

Emlékezzél meg, ó legkegyesebb Szűz Mária! hogy hallatlan, miszerint valaki tőled gyámolítatlanul magára hagyatott volna, ki oltalmadat kérte, pártfogásodért folyamodott, közbenjárásodért esedezett. Én is hasonló bizalomtól lelkesülten hozzád járulok, ó szüzek Szűz Anyja: hozzád tekintek föl, s nyomorult bűnös zokogva borulok lábaidhoz. Ne vesd meg könyörgésemet Anyja az Igének; hanem fordítsd hozzám figyelmedet és hallgasd meg kérésemet. Amen.

Kongreganisták felajánló imája

Szentséges Szűz, Isten Anyja, Mária, én, N. N., noha teljesen méltatlan vagyok arra, hogy neked szolgáljak, mégis, mivel csodálatos jóságod bíztat, és szolgálni való vágyam ösztönöz, szent őrangyalom és az egész mennyei udvar jelenlétében Asszonyomnak, Szószólómnak és Anyámnak választalak. Erősen megfogadom, hogy ezentúl neked élek és tőlem telhetőleg azon leszek, hogy mindenki neked szolgáljon.

Jézus Krisztus értem ontott vérére kérlek tehát és könyörgök hozzád, ó jóságos Anyám, fogadj engem híveid közé, örökös szolgádnak! Állj mellettem minden cselekedetemben és eszközöld ki nekem azt a kegyelmet, hogy se a te, se pedig szentséges Fiad Szívét szóval, tettel, gondolattal meg ne bántsam! – Emlékezzél meg rólam, és ne hagyj el engem halálom óráján. Amen!

Fölajánló ima a Szent Szűzhöz

Ó Asszonyom, ó Anyám, neked ajánlom magamat egészen, s annak teljes bizonyságául, hogy csakugyan a te híved vagyok, neked szentelem ma szememet, fülemet, számat, szívemet, mindenestől önmagamat. Mivel tehát a tied vagyok, ó jó Anyám, viseld gondomat és védj meg engem értékes tulajdonodként. Amen!

Ó Asszonyom, ó Anyám, emlékezzél meg arról, hogy a tied vagyok!

Viseld gondomat és védj meg engem értékes tulajdonodként!

Oltalmad alá futunk

Oltalmad alá futunk! Istennek szent Anyja, könyörgésünket meg ne vesd szükségünk idején; hanem oltalmazz meg minket minden veszedelemtől, mindenkor dicsőséges és áldott szűz, Asszonyunk, Közbenjárónk és Szószólónk! engeszteld meg nekünk szent Fiadat, ajánlj minket Fiadnak, mutass be minket szent Fiadnak. Amen.

Magyarország Védasszonyához

Nagyasszonyunk Szűz Mária, kinek pártfogásába ajánlotta Szent István, első magyar király, ez országot, ki minden ellenség ellen, minden veszélyben esedezésed által megvédted szent Fiad előtt e szegény hazát: esedezzél ezután is téged igazán tisztelő keresztény magyar népedért, védd meg a végenyészettől s nyerj számunkra Isten előtt mind e földön, mind a másvilágon boldogságot. Amen.

Ima a magyarok Nagyasszonyához hazánkért

(Eszterházy Pál herceg és nádor imája)

Emlékezzél meg, Isten dicsőséges Anyja, magyarok Nagyasszonya, szentséges Szűz Mária, emlékezzél meg örökségedről, melyet hű szolgád, első királyunk és apostolunk, Szent István, neked felajánlott és végrendeletében neked hagyott! Tekints kegyes arccal országodra és dicső érdemeid által légy közbenjárónk és szószólónk szent Fiadnál, Jézus Krisztusnál! Hozzád kiáltottak őseink és minden ínségükből kiszabadultak, mert folyton-folyvást vigyázott szemed örökségedre, ó, mindörökké áldott Asszonyunk! Ezt mi biztosra vévén, gyakran folyamodtunk hozzád s már tapasztalásból tudjuk és elmondhatjuk, hogy miattad áldott meg minket az Úr.

Ez a remény buzdít most is, ez a bizalom lelkesít, hogy oltalmad alá fussunk mi, a te néped, örökséged és nyájad, kik gyermekeid vagyunk és pártfogásod címén hazánkat is Mária országának hívjuk. Ezért kezünkkel, együtt szívünket is hozzád emeljük és könyörgésünket nagy alázattal színed elé tárjuk.

Oltalmazd is édes hazánkat, esdve kérünk, és védjed nagyhatalmú pártfogásoddal minden testi-lelki gonosz ellen, hogy Isten dicsőségére és néped vigasztalására mindenkor virágozzék. Esedezz az Anyaszentegyháznak, vagyis a katolikus hitnek nálunk és mindenütt a földkerekségén való fölmagasztalásáért, hazánk püspöki karának és az egész papságnak megsegítéséért, nekünk pedig tanulékony, engedelmes és hitből fakadt cselekedetekkel bőven gyümölcsöző szívet eszközölj ki, nehogy szent Fiad bármikor is méltán haragudjék reánk és országát tőlünk elvegye! Gyullaszd föl bennünk ősatyáink buzgó szívét és vezéreld a hitetlenkedőket az igazak bölcsességére, hogy egy szájjal, egy szívvel-lélekkel, ugyanegy hitben szolgáljunk Fiadnak, a mi Urunknak, téged pedig tiszteljünk és valljunk Nagyasszonyunknak, pártfogónknak, miként valósággal így tiszteltek téged a mi őseink!

Könyörgünk, Nagyasszonyunk, apostoli királyunkért, eszközölj ki neki hosszú életet, békés országlást, erős hadsereget, hű tanácsadókat, jó népet, békés szomszédságot és mindazt nyerd meg neki, amit ő, mint ember és mint király kíván, hogy így népét szentségben és igazságban sokáig szerencsésen kormányozhassa, a síron túl pedig az örökélet koronáját elnyerhesse. Könyörgünk, Nagyasszonyunk, a karok és rendekért, országunk egész tisztikaráért, hogy a Szentlélek ajándékaival fölvilágosítva, megismerjék az igazságot, megbüntessék a gonoszt és megvédelmezzék az igazat, hogy a közjó előmozdításán őszinte igyekezettel fáradozván az árváknak, özvegyeknek és ártatlanoknak igaz lelkiismerettel szolgáltassanak igazságot.

Könyörgünk, Nagyasszonyunk, egész népünkért, fordítsd ránk anyai irgalmadat és örökségedet, védelmed alá vett gyermekeidet őrizd meg minden bűntől, kormányozd kegyességed által, tartsd meg Isten szeretetében és félelmében! Nagyhatalmú esedezésed által nyerj a szüzeknek tisztaságot, a házasfeleknek istenességet és jámborságot, a bűnbánóknak bocsánatot, az igazaknak állhatatosságot, az özvegyeknek és árváknak gyámolítást, a szegényeknek pártfogást, az utazóknak szerencsés megérkezést, a szomorúaknak vigasztalást, a megholt híveknek örök nyugodalmat! Ne vesd meg esengő, esdeklő gyermekeidet és a bűnök bocsánatáért könyörgőket mindenkor tapasztalt irgalmas karoddal oltalmazd; mert ámbár mi megfogyatkoztunk a fiúi kegyeletben, te nem szűntél meg édes Anyánk és Nagyasszonyunk lenni! Szent Fiadnál légy minden bajos ügyünkben szószólónk, hogy az ő akarata szerint rendezzük életünket és életünk minden napján Nagyasszonyunknak, különös pártfogónknak valljunk és tiszteljünk!

Kelj föl tehát, édes jó Anyánk, te uralkodjál felettünk, és szent Fiad, Jézus Krisztus, a mi Üdvözítőnk! Fogadd kegyesen hódoló szívünk esdeklését, melyet ezúttal színed elé terjesztettünk, hogy közbenjárásod ereje által megsegítve, a jelen élet után a síron túl az örökkévaló boldogságra juthassunk! Ti pedig, édes magyar hazánk védőszentei: Béla püspök, István, első király, Imre herceg, László király, Mór és Gellért püspökök, Erzsébet asszony, nemkülönben boldog Margit, Kinga és Jolán, (IV. Béla király leányai) Isten minden dicsőült szentjével együtt esedezzetek érettünk, a mi Urunk Jézus Krisztusnál. Amen!

Ima Szűz Mária jó Anyánkhoz, minden szükségben Segítőnkhöz

Szűz szülője Istennek,

Engedd, hogy tied legyek!

Tied élet s halálban,

Tied jó és balsorsban!

Tied küzdve, szenvedve,

Tied most és örökre!

Szűz szülője Istennek,

Engedd, hogy tied legyek!

Anyám, benned bízom s reménylek!

Anyám, te utánad epedek!

Anyám, te jóságos, kegyelmezz!

Anyám, te hatalmas, védelmezz!

Anyám, jöjj, segíts imádkozni!

Anyám, ó jöjj, segíts küzdeni!

Anyám, ó jöjj, segíts szenvedni!

Anyám, ó jöjj, ne hagyj elveszni!

Hiszen bírsz segíteni, ó hatalmas!

Akarsz is segíteni, ó irgalmas!

Kell is segítened, ó hűséges!

Fogsz is segíteni, ó kegyelmes!

Anyám, te vagy a Kegyelmek Anyja!

Szomorúaknak vigasztalója!

Bűnösök oltalma és menedéke!

Föld reménye s mennynek ékessége!

Ki kérte még segélyedet hasztalanul?

Ki távozott tőled meghallgatatlanul?

Azért bizton mondom minden szenvedésben!

„Mária mindig segít minden időben.”

Biztosan állítom életben s halálban:

„Mária mindig segít, minden balsorsban.”

Azért hiszem s meghalok ezen hitemben,

Mária segít, hogy vele fent legyek a mennyben.

Szűz Szülője Istennek,

Engedd, hogy tied legyek!

Tied élet s halálban,

Tied jó és balsorsban;

Tied küzdve, szenvedve,

Tied most és örökre!

Szűz Szülője Istennek,

Engedd, hogy tied legyek. Amen.

Magasztalja az én lelkem …

Magasztalja az én lelkem az Urat, és örvendez az én szívem megváltó Istenem felett. Mert ránézett szolgálója kicsinységére, íme mostantól fogva boldognak hirdet engem minden nemzedék. Mert nagy dolgot cselekedett nekem, a Hatalmas, kinek szent az ő neve. És irgalma nemzedékről nemzedékre azokon van, akik őt félik. Hatalmas dolgokat művelt karja erejével, szétszórta a szívük terveiben kevélykedőket. Hatalmasokat levetett a trónról és kicsinyeket felemelt. Éhezőket betöltött jókkal és üresen bocsátott el gazdagokat. Felkarolta Izraelt az ő szolgáját, megemlékezvén irgalmasságáról; amint szólott, vala atyáinknak, Ábrahámnak és ivadékának mindörökre. Amen.

Szent József tisztelete. Istenes életért, boldog kimúlásért

Ó szent József, a szent családnak Isten választotta hű gondviselője! Neked jutott az a szerencse, hogy a világ Megváltóját, Jézus Krisztust karodon hordoztad, szívedhez szorítottad és mint nevelt gyermekedet arcod verejtékében tápláltad. Sok búbánatot és bajt szenvedtél érte és Szűz Máriáért; de atyai szíved az öröm óráiban is, a búbánat napjaiban is mindig megnyugodott Isten szent akaratában. Ó szent József, kérd az Istent, adja meg nekem a malasztot, hogy istenes életedet állhatatosan kövessem, megnyugodjam Isten szent akaratában és a bajban, ínségben soha el ne felejtsem, hogy akit Isten szeret, megfenyíti és hogy bűneim miatt sokkal súlyosabb büntetést érdemeltem.

Ó hatalmas Szent József, a haldoklók nagy pártfogója! neked jutott az a nagy szerencse, hogy Jézus és Mária karjai közt haltál meg: gyermeki bizodalommal kérlek, ne hagyj el engem, mikor majd a halállal vívódom; jöjj segítségemre mikor majd halálos aggodalom fogja el lelkemet, testemet. Emlékezzél akkor jelen könyörgésemre, szerezz nekem közbenjárásod által töredelmes bánatot bűneim fölött, törhetetlen bizodalmat Isten irgalmában, hogy az Úr Jézusban való hittel, nagy lelki vigasztalással várjam be halálom pillanatát és Jézus, Mária, József szentséges neve segítségül hívása közben adjam át mennyei Atyám kezébe szegény lelkemet. Ezt a kegyelmet nyerd meg nekem szentséges nevelt Fiad, Jézus Krisztustól, ki az Atyával és Szentlélekkel egyetemben él és uralkodik örökkön-örökké. Amen!

Mindennapi fölajánlás

Ó boldogságos Pátriárka, az én Uram Jézus Krisztus szentséges nevelőatyja, a szeplőtelen tiszta Szűz Mária szűzi jegyese! Én N. N., ma fölajánlom magamat neked és Istennél különös védőmmé és szószólómmá választlak. Hozzád kiáltok és könyörgök, fogadj föl engem, szegény bűnös embert nevelendő fiadul és szerezz nekem élő hitet, tántoríthatatlan reménységet és forró szeretetet Istenhez. Esedezz ki nekem törhetetlen béketűrést minden viszontagságban, őszinte szívbeli bánatot bűneim fölött, igazi töredelmes gyónást és tökéletes megtérést. Kérj számomra a jóban mindvégig állhatatosságot. Támogass, kérlek, minden ügyemben-bajomban, de kiváltképpen halálos órámban. Ó jöjj el majd akkor a Boldogságos Szűz Máriával, oltalmazz és védelmezz engem, fogadd föl lelkemet és mutasd meg neki Jézust, az én Megváltómat és Üdvözítőmet. Amen.

Védőszentjeinkhez

Szent István királyhoz (A hit egységéért hazánkban)

Mindenható Úristen, kérünk, add meg egyházadnak, hogy Szent István hitvallód, aki király korában a földön terjesztője volt, legyen dicsőséges védője a mennyben. A mi Urunk Jézus Krisztus által. Amen.

Szent Imréhez

Könyörögjünk. Isten, aki szent Imrét ifjúsága virágában szentjeid sorába emelted, engedd, kérünk, hogy akit magadnak szenteltél, annak segítségét szüntelen érezhessük nálad. A mi Urunk Jézus Krisztus által. Amen.

Szent Lászlóhoz

Könyörögjünk. Úristen, ki Szent László királyt, a te hitvallódat, sok csodával dicsőítetted meg, kérünk, hogy az ő érdemei mindenkoron megóvjanak minden rossztól és az örökkétartó örömökbe segítsenek. A mi Urunk Jézus Krisztus által. Amen.

Xavéri Szent Ferenchez

Isten, ki azokat tiszteled, kik téged tisztelnek és a tisztelet által magad is tiszteletet nyersz, engedd kegyelmesen, hogy mi a te szolgáid, Szent Ferenc tisztelete által közbenjárására méltókká legyünk.

Isten, ki Szent Ferenc prédikációja és csodái által akartad egyházadba vezetni az indiai népeket, add kegyes jóságodban, hogy akik dicsőséges érdemeit tiszteljük, erényeinek példáját is utánozzuk. A mi Urunk Jézus Krisztus által. Amen.

Szűz Szent Alajoshoz (Ima a tisztaság erényéért)

Ó szűz Szent Alajos, angyali ifjú és az ifjúság ragyogó példaképe, bizalommal jövök hozzád és oltalmadba ajánlom lelkem és testem tisztaságát. Angyali ártatlanságodra kérlek, ajánlj engem az ártatlan Báránynak, a mi Urunk Jézusnak és a szeplőtelen Szűz Máriának, és őrizz meg engem kegyesen minden halálos bűntől! Ne engedd, kérlek, hogy bűnnel szennyezzem be magamat, hanem mihelyt kísértésben látsz, távoztass el szívemből minden tisztátalan gondolatot és kívánságot: ébreszd fel bennem az örökkévalóság és a megfeszített Jézus gondolatát; vésd be mélyen szívembe az Isten félelmét, és gyullaszd föl bennem az Isten szeretetét, hogy itt e földön téged kövesselek és egykor a mennyországban méltó legyek veled együtt Istennél örvendezni. Amen.

(100 n. b. egyszer napjában.)

Páduai Szent Antalhoz (Minden bajban)

Vidítsa meg egyházadat Uram, Szent Antal hitvallód fogadott ünnepe; hogy szüntelen megerősödjék lelki segedelemmel és méltó legyen élvezni az örök boldogságot. A mi Urunk Jézus Krisztus által. Amen.

(100 n. b., havonta egyszer teljes búcsú a szokásos feltételekkel. IX. Pius.)

Védőszentemhez

Ó szent N., kinek nevét a szent keresztségben (vagy bérmáláskor) kaptam, különösen tehozzád folyamodom, és kérlek, fogadj engem nevelt gyermekedül és soha se hagyj el. Én szent nyomdokaidba lépni és erényeidet követni akarom, különösen azt az erényedet, mely e földön Isten előtt leginkább kedvessé tett, s mely miatt az égben kiváltképpen megdicsőültél. Tarts kérlek távol tőlem minden testi és lelki veszedelmet! Állj mindenkor mellettem, de kiváltképpen halálom óráján, midőn minden földi öröm elhagy! Ekkor siess segítségemre, ó mennyei pártfogóm (vagy pártfogónőm), s vezesd el lelkemet Isten elé. Amen.

Imák a katolikus anyaszentegyházért és az egyházirendekért

Ima az Egyházért

Uram, kegyelmedbe ajánlom az Anyaszentegyházat, a te jegyesedet és édes anyámat. Emlékezzél meg, hogy isteni véredet ontottad érte, hogy szent, szeplőtelen és sértetlen legyen! Tisztítsd meg tehát kegyelmesen, irts ki belőle minden botrányt és bűnt! Ne engedd, hogy nyomorgassák vagy gyalázatosan lealázzák! Igazgasd, őrizd meg és magasztald föl minden népek között és terjeszd el az egész föld kerekségén!

E. Hogy a te Anyaszentegyházadat őrizzed és oltalmazzad!

F. Kérünk téged, hallgass meg minket! – Miatyánk. Üdvözlégy. Dicsőség.

A pápáért

Úristen, minden hívő pásztora és kormányzója, tekints le kegyelmesen a te szolgádra, a római pápára, N. N., akit Anyaszentegyházad főpásztorává rendeltél, hallgasd meg könyörgésünket, erősítsd meg őt malasztoddal minden szorongattatásban és szabadítsd meg minden veszedelemtől, a mi Urunk Jézus Krisztus által. Amen.

Ima a megyés püspökért

Lelkünk pásztora és püspöke, Úr Jézus, hozzád könyörgünk, az egyházmegye püspökéért; öntsd belé lelkedet, ékesítsd jó pásztorhoz illő erényekkel és rendelj mellé hű munkatársakat, kikkel együtt tiszteleted előmozdításában ernyedetlenül munkálkodjék és önönmagának, valamint nekünk, juhocskáinak, az örök boldogságot kiérdemelje. Amen.

Lelkipásztoromért, gyóntatómért

Jézusom, ki a te igéd hirdetését, a szent miseáldozat bemutatását és a szentségek kiszolgáltatását az egyházi emberekre bíztad, add a mi papjainknak, kivált gyóntatóatyámnak malasztodat, hogy végtelen fontos hivatásukban híven eljárjanak, mint az istenes élet példaképei tündököljenek, szent igédet buzgón hirdessék, híveik halhatatlan lelkét szeressék és így a saját és a mi lelkünk üdvösségét foganatosan munkálják. Amen.

Papi hivatásokért

Adj mentől több papi hivatást, Jézusom, kérünk, szenteld meg jövendőbeli papjaidat. Szent vagy, Uram – add, hogy szentek legyenek ők is. Hiszen Te híttad őket arra, hogy követeid legyenek a világ előtt. Rájuk bízod majd anyaszentegyházadat. Rájuk bízod a lelkeket; a te igazságod fényét, a töredelem útját, az éltető vigaszt; az örök ellenség ellen diadalmasan harcoló erőt – mindezt ők közvetítik majd nekünk. Szent papi hivatásokat adj nekünk, Uram, hogy példájukon épüljön a gyenge.

Add, hogy szent Istenséged járja át lelküket, és hogy a te szereteted tüze eméssze föl életüket a mennyei Atya dicsőségére. Amen.

A világi hatóságokért, elöljárókért

Úristen, ki hazát rendeltél számunkra és a hazában hatalommal ruháztad föl az elöljárókat, azokért könyörgök, kiket fölibém rendeltél. Adj, Uram, törvényhozóinknak bölcsességet, hogy megismerjék a helyes utat; adj a bíráknak igazságra törekvést; adj minden hatóságnak becsületes és hűséges lelket, hogy részrehajlatlanul, egyedül a közjót munkálják. Végül pedig adj, Istenem, valamennyinek belátást, hogy a lelkek üdvét rendelkezéseikkel és példájukkal előmozdítsák. Amen.

Alkalmi imák

Szülők imája a gyermekekért

Uram, add, hogy családomban is megvalósuljon: ahány gyermek, annyi mennyország! Minden gyermekemből engedj égi trónörököst és hazámnak hatalmas támaszt nevelnem!

Mindannyiunk közös Atyja, gondviselő Úristen, te légy kérlek földi életük irányítója és lelkük támasza! Pótold azokat a mulasztásokat, amelyeket az én gyarlóságom nevelésükben elkövet! Világosítsd föl értelmüket, hogy hitüket meggyőződéssel vallják, és gerjeszd föl akaratukat, hogy aszerint élve hű követői legyenek Egyházadnak és hasznos polgárai a hazának!

Ígérem neked, Istenem, hogy ezután is oda fogok törekedni, hogy atyai szeretetem szava és életem példája hozzád vonja őket, mindannyiunk közös céljához. Amen.

Jegyesért, boldog házaséletért

Úristen, ki teremtő terved szerint a házasságot az emberi nem alapjává tetted, világosítsd föl elmémet, hogy megismerjem erre való hivatásomat. Ha a házasság szentségét szántad nekem, Uram, kérlek segíts az ehhez szükséges erények megszerzésére és vezesd hozzám azt, akit élettársamul kijelöltél. Add, Istenem, hogy Szíved szerinti legyen, ki téged félve és szeretve hivatásának megfeleljen és a boldog családi tűzhelyet velem együtt fönntartsa. Amen.

Testvérekért

Édes Jézusom, te szentelted meg a vérségi köteléket, amikor emberi testet öltvén, vér szerint is emberré lettél; de ugyancsak te mondtad, hogy aki jobban szereti nálad atyjafiait, nem méltó hozzád. Jóságos Mesterem, adj nekem kegyelmet, hogy én is megszenteljem a vér kötelékét és testvéreimet ne pusztán a közös származás okából, hanem teéretted szeressem, Uram. Add, hogy önfeláldozó szeretet, a nemes barátság, a tökéletesedés közös vágya és a hozzád való egyforma szeretet kössön egymáshoz bennünket és azok a jók, amiket nem egymástól kapni, hanem egymásnak adni tudunk. Áldd meg őket, szerető Jézus, mindazzal, amire testüknek-lelküknek szüksége van, és add, hogy az örök boldogságban mindnyájan együtt örvendezhessünk a te színelátásodnak. Amen.

Elhunyt családtagokért

Istenem, te az élet és halál Ura, emlékezzél meg szeretteim lelkéről, (itt számláld el őket) kiket kifürkészhetetlen akaratod e földről elhívott már. Fordítsd javukra e könyörgésemet és végtelen irgalmaddal engedd, hogy a tisztítóhelyen szenvedő lelkük mihamarabb az örök boldogságba jusson. Amen.

Munkáink előtt

Kérünk Úristen, előzd meg tetteinket ébresztő kegyelmeddel és kísérd a segítővel, hogy minden imádságunk és működésünk tőled kezdődjék és Veled végződjék. A mi Urunk Jézus Krisztus által. Amen.

Minden munka után

Hálát adunk neked, mindenható Isten, minden jótéteményedért, ki élsz és uralkodol, örökkön-örökké. Amen.

Üdvözlégy Mária stb.

Napi fölajánlás Jézus Szent Szívéhez

Édes Jézusom, szívem minden dobbanásával, minden lélegzetemmel ezt akarom mondani: Édes Jézusom Szent Szíve, szeretlek téged, köszönöm, hogy engem alkottál, katolikussá tettél, megváltásomért borzasztó kínt és halált szenvedtél, lelkem táplálására az Oltáriszentséget rendelted és számtalan kegyelemmel elhalmoztál.

Mindezeknek a meghálálásáért neked adom szívemet, fölajánlom mai cselekedeteimet, minden szándékomat, egész életemet halálom órájával együtt, és arra kérlek, hogy végső leheletemig mindig jobban és jobban szerethesselek.

A jó pályaválasztásért

Istenem, te jelölted ki kezdettől fogva hivatásomat, amelyen téged szolgálnom kell. Add kegyelmedet, hogy fölismerjem, mely pályára hív a te akaratod. Add tudtomra, Uram, mi a szándékod velem? Szentlélek Úristen, világosítsd meg lelkemet, hogy megismerjem, mi kedves előtted, mi válik leginkább javamra és hol használhatok legtöbbet felebarátaimnak. Ne engedd, hogy hitvány és kicsinyes szempontok vezéreljenek elhatározásomban. Ne csak a földi hasznot nézzem, hanem a mennyeit is, ne csak az ideigvalókat, hanem az örökkévalókat is.

Én ugyan bűneim által érdemetlen vagyok kegyelmedre; de te irgalmas Jézus, ki nyájasan tekintettél az élete pályájáról nálad tudakozódó ifjúra, tudom jóságodat, nem veted meg megtörődött, alázatos szívemet.

Kérlek tehát amaz örök szeretetedre, mellyel engem, még mielőtt e világra teremtettél, szerettél és irgalmasan magadhoz vontál, arra a szeretetre, melyből értem emberré lettél, harminchárom évig sanyarúságot, szegénységet, fáradságot tűrtél és végre kimondhatatlan kínokban két lator közt meghaltál; add meg nekem szent malasztodat, hogy azt, ha megismertem, elszántan kövessem, örök rendeltetésemet soha el ne tévesszem, imádásodat és szolgálatodat soha el ne hanyagoljam, halhatatlan lelkemet, bármibe kerül is, megmentsem és így egykor veled együtt az örök boldogságban éljek. Amen.

Miatyánk. Üdvözlégy. Dicsőség.

A Boldogságos Szűzhöz jó életpálya választásért

Ó Mária, tenger csillaga, az élet zajló hullámai közt, hozzád emelem szememet. Irányítsad, ó örök világosság Anyja, szívemet a te szent Fiad, a mi Urunk Jézus Krisztus felé; vezérelj oly életpályára, melyen ugyancsak Fiadnak méltóképp szolgáljak s végre az égi hazának óhajtott révpartját elérjem. Amen.

Betegségben

Ó Istenem, teljes szívemből egyesülök a te szent Fiaddal, Jézussal, aki halálos szorongatásai közepett a maga imádságával együtt minden szenvedő híved imáját fölajánlotta neked. Istenem, te átadtad Őt a szomorúságnak, a nyugtalanságnak, a félelemnek; és a kehely, amelyet nyújtottál neki, oly keserű és borzalmas volt, hogy eltávolításáért könyörgött. Az ő szent lelkének fájdalmával egyesülten mondom én is: Istenem és Atyám, múljék el tőlem e pohár; mindazonáltal ne az én akaratom legyen, hanem a tied. Belevegyítem e kehely tartalmát abba, melyet a te szent Fiad, a mi Üdvözítőnk, ürített ki a te parancsodra. Gyöngébb orvosság bizonyára nem használt volna. Azért azzal az erős hittel fogadom szent kezedből, hogy lelkemnek nagy javára válik, és közelebb hoz az Úr Jézus Krisztushoz, az én Üdvözítőmhöz. Te megígérted, Uram, hogy erőnkön felül nem engedsz kísértetni, s te hű vagy ígéreteidhez. Én hiszek szavadnak és szent Fiadra kérlek, adj erőt vagy kíméld gyöngeségemet.

Jézus, Üdvözítőm, irgalom és kegyelem adója, tartózkodás nélkül egyesülni akarok a te getszemáni imáddal, véres verejtékeddel, halálos küzdelmeiddel, tenger szomorúságoddal, szent lelked szörnyű háborgásával, a nyugtalansággal, melyet magadra vettél, határtalan fájdalmaiddal, elhagyatottságoddal, megsemmisüléseddel és megaláztatásoddal.

Cserben hagy erőm, bátorságom; elhagynak az emberek; Istenem, te siess segítségemre. Amen. (Bossuet)

Liguori Szent Alfonz imája (Bajban és szenvedésben)

Ó édes jó Anyám, arra a fájdalomra, melyet éreztél, mikor láttad, hogy a te édes egy Fiadat halálra hurcolják, szerezd meg nekem azt a kegyelmet, hogy én is az Istentől rám bocsátott keresztemet béketűréssel viseljem! Boldog vagyok, ha én is keresztemmel éltem fogytáig követhetlek. Te meg a te ártatlan Jézusod oly nehéz keresztet hordoztatok; és én szegény bűnös, ki a poklot megérdemeltem, ne vegyem-e magamra a keresztet? Ó szeplőtelen Szent Szűz, bízom segítségedben, hogy keresztemet béketűréssel hordozhatom. Amen.

A missziókért (Xavéri Szent Ferenc imádsága a hitetlenek megtéréséért)

Örökkévaló Isten, a világ Teremtője, emlékezzél meg róla, hogy a hitetlenek lelke is a te alkotásod, s hogy őket a te képedre s hasonlatosságodra teremtetted! Íme, Uram, ezekkel telik meg a te gyalázatodra a pokol! Emlékezzél meg róla, hogy a te Fiad, Jézus, az ő üdvösségükért kegyetlen halált szenvedett! Ne tűrd, Uram, kérünk, hogy szent Fiadat a hitetlenek gyalázzák, hanem engesztelődjél meg az istenes lelkek és az Anyaszentegyház, szerelmes szent Fiad jegyesének könyörgése által, s emlékezzél meg irgalmasságodról! Feledd el bálványozásukat és hitetlenségüket és add, hogy végre ők is megismerjék azt, akit te küldöttél, a mi Urunkat, Jézus Krisztust, aki a mi üdvösségünk és föltámadásunk, aki által megmenekültünk és megszabadultunk, akinek áldás és dicsőség legyen mindörökké. Amen.

A Keresztrefeszítetthez jó halálért

Ó keresztrefeszített Uram és Megváltóm, én, N. N., jóllehet hozzád teljesen méltatlan vagyok, mégis bízván a te irgalmadban, fölajánlom ma a te keserves kínszenvedésednek és a szentséges Szűz Anyád fájdalmainak tiszteletére egész személyemet, életemet, melyet nekem ajándékoztál, és lelkemet, melyet drágalátos véred árán megváltottál, hogy ily módon a valódi keresztény élet és jó halál kegyelmét megnyerhessem. A te szent Szíved drága sebhelyében akarok élni és meghalni, esdve kérlek a te haláltusádra, kínszenvedésedre és halálodra, valamint fájdalmas Szűz Anyád érdemeire, add meg nekem bűneim bocsánatát, adj igaz szeretetet Isten iránt, a jóban halálig való állhatatosságot és örök boldogságot. Amen.

Az Úr Jézushoz jó halálért

Istenem, Jézusom, Isten egyszülött Fia, ki nagy jóvoltodból a mi üdvösségünkért istállóban születtél, életedet ínségben és nyomorúságban töltötted, és a keresztfán iszonyú kínok közt meghaltál; mondd, kérlek, mennyei Atyádnak halálom óráján: „Íme a te Fiad.” Mondd az én lelkemnek: „Még ma velem leszesz a paradicsomban!”

Istenem, Istenem, ne hagyj el engem abban az órában! Szomjúhozom, igen én Istenem, szomjúhoz az én lelkem téged, az élő vizek kútforrását. Életem elsiet, mint az árnyék, nem sokáig tart még, és beteljesedik minden.

Azért, ó imádandó Üdvözítőm, e pillanattól az egész örökkévalóságig kezeidbe ajánlom lelkemet. Amen. (300 n. b. egyszer napjában.)

Az életpálya helyes megválasztásának módja

1. Gondold meg, minő állapotban van testi-lelki és erkölcsi képességed.

2. Tartsd mindig szem előtt, hogy Istent dicsérd, neki szolgálj és lelkedet üdvözítsed.

3. Kérd gyakran és buzgón az Istent, hogy választásodat ő intézze, s ő maga adja elmédbe és szívedbe, amit tőled kíván. Légy nagy bizalommal és nagylelkű készséggel Urad Istened iránt; de járulj hozzá egyszersmind bűntől tiszta szívvel.

4. Fontold meg nyugodt részrehajlatlansággal, mely állapot a legbiztosabb reád, Isten szolgálatára s üdvösséged elérésére, tekintve az állapot veszélyes és bátorságos oldalát képességeid és hajlamaidhoz képest; mert habár mint katolikus mindenki üdvözülhet, s habár a papi és szerzetesi élet fönségesebb a világinál, számodra mégis csak azon állapot bátorságos, melyre Isten hív. Írjad fel az okokat, melyek arra késztetnek, hogy egy meghatározott állásra, foglalkozásra törekedjél, vagy attól elállj. Ezeket a jegyzeteket nyugodt lelkiállapotban, megfontoltan, különböző időkben írjad mindaddig, míg a mellette és ellene szóló okokat ki nem merítetted. Ezen jegyzeteid felett gondolkozzál és mutasd meg gyóntató atyádnak.

5. Mit ajánlanál a tieidhez hasonló körülmények közt másnak, kinek lelki üdvösségét nagyon szíveden viselnéd; azután mit fogsz majd halálod óráján gondolni jelen választásodról. Halálodban ugyanis a dolgokról úgy fogsz ítélni, amint csakugyan vannak; mivel az élet gyönyörűsége örökre elmúlik, vérrokonaid és barátaid elhagynak, s neked magadnak kell egész életedről a szigorú bírónak számot adnod.

6. Tanácskozzál a gyóntató atyáddal, kinek engedelme nélkül semmi fogadást ne tégy; tanácskozzál ismert jámborságú, Isten szíve szerint gondolkodó emberekkel; a test szerint gondolkozóknak tanácsát pedig kerüld.

7. Szüleiddel intézd el ügyedet gyermeki bizalommal, szeretettel, tisztelettel s engedelmességgel, de egyszersmind Isten akaratához való rendíthetetlen hűséggel. Imádkozzál sokat és buzgón szüleidért, hogy Isten az ő szent akarata szerinti pályád választása ügyében őket is felvilágosítsa és vezesse; ajánld magad szüleid őrangyalának és védőszenteinek. Ha választásodat ellenzik, kettőztesd meg buzgóságodat imádságaidban; bízzál Isten gondviselésében és ő lehetővé teszi, amit tőled kíván.

A jóban való állhatatosság főbb segédeszközeiről

Keresztény életszabályok

1. Mindjárt, mikor fölébredsz, ájtatosan vess magadra keresztet: gyorsan kelj fel – hintsd meg magadat szentelt vízzel és jámbor gondolatok közt öltözzél fel! Lát az Isten, ne feledd! – Azután térden állva végezd reggeli imádságodat; imádd az Istent – mondj neki hálát, – ajánld fel Istennek gondolataidat, szavaidat, cselekedeteidet és szenvedéseidet, – és tedd föl magadban, hogy ma a bűnt, kivált szokásos bűnödet, kerülni fogod! Kívánj mindazokban a búcsúkban részesülni, amelyeket aznap nyerhetsz el! Nem lesz jó a nap, melynek kezdete rossz.

2. Napközben minden fontosabb tetted előtt újítsd meg e jószándékot: Uram, mindent a te dicsőségedre! Jézusom, irántad való szeretetből! A kísértet idején azonnal fordulj az Úr Jézushoz és Szűz Máriához; Jézusom el ne hagyj! Mária édes Szíve, légy menedékem! – A jó szándékkal végzett munkának kettős a bére.

3. Lefekvés előtt térden állva végezd esti imádságodat: mondj hálát Istennek; vizsgáld meg napi cselekedeteidet, beszédeidet, gondolataidat és mulasztásaidat – indítsd szívedet tökéletes bánatra; ajánld magad Jézus és Mária szent Szívébe; hintsd meg magadat szentelt vízzel, és jámbor gondolatok közt menj nyugodni! A négy utolsó dologról, a halálról, ítéletről, mennyországról és pokolról, esténkint megemlékezni a legüdvösebb gondolat. – A jó lelkiismeret a legpuhább vánkos.

4. Minden vasárnap és amikor lehet, hétköznapokon is, ájtatosan hallgass szentmisét és szentbeszédet. Csak javadra szolgál, ha a délutáni ájtatosságra is eljársz! Az Isten Fia a magas égből jő le, te ne sajnálj néhány lépéssel hozzá közelíteni.

Azonfelül válassz napközben egy nyugodt negyedórát, és fordítsd azt valami jámbor könyv olvasására! Rossz könyvet és egyházellenes újságot ne olvass! Gonosz az a fiú, ki legjobb Atyjáról, Istenről és szent tanairól, becsmérlő dolgokat szívesen olvas vagy hallgat.

5. Mennél többször járulj a szentgyónás és szentáldozáshoz, de légy egészen őszinte és komolyan tedd fel magadban, hogy javulni fogsz! Jegyezd meg, hogy életjobbításról addig szó sem lehet, míg a bűnre vezető közeli alkalmat nem kerülöd. A szentáldozási időt jól használd fel! Kérd az édes Jézust, hogy amit gyónásodban fogadtál, megtarthasd! A gyóntatószék az irgalmasság széke.

6. Gondosan őrizd legdrágább kincsedet, lelked tisztaságát! A tisztátalan gondolatokat, kívánságokat és beszédeket, mint lelket ölő mérget, kerüld! Kérd őrangyalodat, hogy figyelmeztessen a veszélyre! Naponta tégy valami jót, különösen, aki iránt ellenszenved van!

„Ezt cselekedjed és élni fogsz.” (Lk 10,28)

A lelkigyakorlatos jó feltételek tíz parancsa

(Ha lehet, naponta vagy havonta sűrűn, de legalább a havi számvétel [recollectio] alatt szorgalmasan olvasd át!)

1. Imádkozzál! Imádkozzál! Imádkozzál! „Mindazt, amit imádságban hittel kértek, megnyeritek,” mondja az Úr Jézus. (Mt 21,22) Imádkozzál állhatatosán az Úr Jézushoz: „Jézusom, irgalom!” (100 n. b.) és Szűz Máriához: „Szűz Mária édes szíve, légy az én menedékem!” (300 n. b.) A boldogságos Szűznek igaz és állhatatos tisztelője sohasem kárhozik el.

2. Ne káromkodjál! „Aki káromolja az Úr nevét, halállal lakoljon!” (Lev 24,16) „Ne ejtsétek tévedésbe önmagatokat!… az igazságtalanok nem fogják bírni Isten országát.” (1Kor 6,9.10)

3. Szenteld meg a vasárnapot! A szentmise nélküli vasárnapra áldás nélküli hét következik. A vasárnapi munkán Isten átka van. Amilyen a vasárnapod, olyan lesz a halálnapod.

4. Tiszteld atyádat és anyádat! Harmincháromszor mond az Isten átkot a Szentírásban azokra a gyermekekre, akik szüleiket nem becsülik, nem szeretik s nekik nem engedelmeskednek. Szülők, áldjátok meg naponta gyermekeiteket! Elöljárók, gondoskodjatok alattvalóitok lelkiüdvéről!

5. Szeress minden embert, tégy mindenkivel jót, mindenkiről csak jót beszélj! Aki felebarátjával haragban él, annak nem marad egyéb hátra, mint kibékülni vagy elkárhozni.

6. „Magadat őrizd meg tisztán!” (Tim 5,22) Szűztiszta élet és mértékletesség a hosszú és boldog élet legjobb alapja. „Ne ejtsétek tévedésbe önmagatokat! Sem paráznák, sem házasságtörők, sem iszákosak nem fogják bírni Isten országát.” (1Kor 6,9.10) Kerüld a bűnre vivő közeli alkalmatosságot! „Aki kedveli a veszélyt, elvész benne.” (Sir 3,27)

7. Hagyd meg mindenkinek a magáét s add vissza, ami nem a tiéd! „A tolvajra szégyen jő és bűnhődés.” (Sir 5,17)

8. Ne hazudjál! Hamis eskü és hazugság az ördög ivadékai.

9. Utáld a bűnt! „A bűn szegényekké teszi a népeket!” (Péld 14,34) Kísértet alkalmával fohászkodjál: „Jézus! Mária! József!” Ha halálos bűnt követtél el, keltsd fel tüstént a tökéletes bánatot és siess azt meggyónni!

10. Mentsd meg a lelkedet! Csak egy lelked van, ha az elkárhozik, mindened oda van. Csak ez életben mentheted meg lelkedet. Meg kell halnod – és nem tudod, mikor – és nem tudod, hol – és nem tudod, miképpen: de ha halálos bűnben halsz meg, akkor örökre elkárhoztál. Azért gondolj minden este lefekvéskor halálodra – és kísértés idejében az Istenre, – kitől függ életed, halálod és örökkévalóságod!

A havi magábaszállás mivoltáról és fontosságáról

A katolikus Anyaszentegyház tanítja, hogy nem lehet kiérdemelnünk a jóban, a megszentelő malaszt állapotában való állhatatosságot, vagyis, hogy az ember olyan pillanatban, állapotban haljon meg, amikor biztosan Isten barátságának örvend. Ez Isten ingyen kegyelme és irgalma. A leghathatósabb eszköz e kegyelem kiesdésére abban áll, hogy hűségesen valósítsuk meg azokat a jófeltételeket, amelyeket a lelkigyakorlatban épp arra nézve irányítottunk, hogy Isten barátságában mindvégig megmaradhassunk! Az Üdvözítő mondotta: „ Aki mindvégig kitart, az üdvözül!” Az Úr Jézusnak a nyolc boldogságról szóló ígéretei is: „Boldogok a lelkiszegények … Boldogok a szelídek … Boldogok az irgalmasok … Boldogok a tísztaszívűek … stb.” feltételezik mind már a jóban való állhatatosságot. A lelkigyakorlatnak a jóban való állhatatosságra vonatkozó jófeltételei, amelyek a megszentelő malaszt hű megőrzésére irányulnak, mind erre az egy pontra szegeződnek: minden áldozat árán kerülni fogunk folyton, szorgosan mindennemű súlyos bűnt és minden súlyos bűnre vivő összes közeli bűnalkalmat; a fő jellemhibákat gyökeresen állandóan irtogatjuk a részletes számvétel által, a test, a világ és a sátán kísértéseinek rögtön ellenállunk. De ez nem történhetik meg annak a segítsége nélkül, aki azt mondotta magáról: „Énnélkülem semmit sem tehettek!” és „Bizony, bizony mondom nektek, bármit kértek az Atyától az én nevemben, megadja nektek!” Végül ugyanő ígérte: „Aki eszi az én testemet és issza az én véremet, annak örök élete van, és én őt feltámasztom az utolsó napon!” A jóban való állhatatosság e három legfontosabb kegyelemeszközét a leghathatósabban szorgalmazza és mozdítja elő bennünk a havi magábaszállás, a recollectio, a jóban való állhatatosság sója. Ha a test egyik legfőbb táplálékát, a hús nemű étkeket, meg akarjuk őrizni a romlástól, a rothadástól, sóval kell telehintenünk és bedörzsölnünk. Ha a romlástól-bomlástól biztosan meg akarjuk védeni a lelkigyakorlatos jó feltételeinket, főleg azokat, amelyek leginkább a jóban való állhatatosságra vonatkoznak, akkor a minden hónapban lelkiismeretesen végzett lelki magábaszállás, lelki megújhodás, lelki magány és lelkiismeretvizsgálás égi sóját kell buzgón használnunk!

Miben áll a havi magábaszállás?

Lényegére nézve abban áll, hogy havonta mindig egy határozott napot, egyszer és mindenkorra pontosan megállapított, kitűzött napot – a legjobb az első pénteket vagy első vasárnapot – otthonunkban vagy esetleg a Manrézában, a nagyobb fokú magánynak és összeszedettségnek szenteljük, amelyen komolyan utánanézünk, hogy áll lelkünk ügye, üdve; a jóra, erényes életre és tökéletességre való törekvésünk; a fő jellemhibákkal való harc a részletes számvétel adatai szerint. Visszagondolunk arra, mit hallottunk a lelkigyakorlatban a jóban való állhatatosságról, mi indította és rendítette meg ekkor leginkább lelkünket. Elővesszük a lelkigyakorlatos jegyzeteinket, jófeltételeinket, a lelkinaplónk lapozgatása által lelkiszemünk előtt végig vonulnak újra az örök igazságok, megújul bennünk a lelkigyakorlatos szellem, életreform, életrend. Ez az egy napi remetéskedés élénken feleleveníti, ápolja, megőrzi bennünk a krisztusi, evangéliumi, szent szellemet, a jó és szent halálra előkészít. Nyugvó állomás ez, pihenő, üdülő, felfrissítő nap, kitűnő lelki kilátópont, amely elfeledteti rövid időre velünk a mulandó, mindennapi gondokat, bajt és jajt, fáradt szívünk-lelkünk megpihen, zűrzavaros fejünk-eszünk megtisztul. Itt javítjuk ki a hosszú zarándokútra szükséges sarunkat. Ez folyton visszatart minket, ha életünk meredek útján veszélybe kerülnénk, a régi bűnökbe való visszaeséstől. Hatalmas emeltyű ez Isten szolgálatában való nagyobb tökéletesség elérésére, de mulandó, ügyes-bajos dolgaink és vállalataink, munkáink számára is áldásdús sikert biztosít, mert „a jámborság mindenre hasznos,” még világi foglalatosságaink, földi jólétünk emelésére, biztosítására is. Ez a havi magábaszállás a lelkielőhaladás, a keresztény tökéletesség ismétlőiskolája, legképzőbb főiskolája, a lelkigyakorlat rövid megismétlése, szinte egy napra sűrűsíti össze a lelkigyakorlatot és annak négy fő kegyelmi eszközét használtatja újra velünk: az alapos lelkiolvasmányt, a mélyen szántó elmélkedést, a szentségek vételét, a gyónásnak és szentáldozásnak töredelmes és áhítatos végzését, végül a lelkiismeretvizsgálással önmagunk tökéletes ismeretét és lelki üdvünk, a jóban való állhatatosság, a szent halál hathatós biztosítását eredményezi.

A havi magábaszállás fontossága

„Újuljatok meg lelketekben és elmétekben! (Ef 4,23)

I. A havi magábaszállás a földi kegyelmi édenkert életfája, melynek édes gyümölcse az örökös szent és szép lelki ifjúság, üdeség, frissesség. Ez életfa árnyékában, mint égi zarándok, tarts pihenőt, üdülést és pihenj Szent János apostollal a szent Szív kebelén! Tépj gyümölcséből, az élet kenyerét vedd magadhoz! Lásd el zarándok-táskádat útravalóval! Javítsd ki elkopott, elnyűtt zarándok-sarudat: a kötelességtudást újítsd fel magadban, felebarátaid, önmagad iránti kötelességeidet fontold meg! Övezd fel magadat az önmegtagadás, éberség, önlegyőzés és szenvedés-szeretet égi zarándok-ővével! Töltsd meg okos szűzként a buzgóság olajával zarándok-mécsesedet, hogy a kísértés éjszakájára legyen bőven! Végül nyújtsd oda áldásra zarándok-botodat, bátor hitvalló lelkedet, a szent Szívnek!

II. Elmédben megújít, mint vezércsillag, éltető nap. A magábaszállás és Istennel való bensőségesebb társalgás vezércsillagod, mert rávilágít lelkedre, midőn kérded az Urat: „Tetszem-e így neked, Istenem?” Meghalhatok ily állapotban nyugodtan? Leégeti lelkedről ez égi tűz a rozsdákat- Az élő hit, a tetterős élő hit világát gyújtja fel benned mindjobban.

III. A kegyelem diadalünnepe lelkednek, mert feléleszti a lelkigyakorlatokban nyert nagy kegyelmek hatását, újabb kegyelmekkel gazdagít. Elfáradt, eltikkadt lelked úszik a kegyelmi, – égi árban, az égi fürdőben megerősödik. Lemossa a föld porát, szennyét. Megvigasztal, erőt ád, bátorít, gyarapít, tökéletes lelkedet bensőségesebben egyesíti Istennel. Megtanít a győzelmes harcra és a végső győzelemre, a szent és jó halálra.

Hogyan végezzük havonta a lelkimagábaszállást?

1. A lelkimegújhódás napját megelőző estén „Krisztus Követése”-ből vagy a Szentírásból – lehet más jó könyvből is – megfontoltan, elmélkedve olvassunk 1–2 fejezetet, mint a lelkigyakorlatok alatt, ezzel szinte beharangozunk, beleringatjuk lelkünket a szent magány hangulatába!

2. Este lefekvés előtt elkészülünk a másnapi szentgyónásra. Isten szent szemével nézzünk lelkünk minden redőjébe és fürkésszük ki, hogy mit tettünk visszásan és helytelenül a lelkigyakorlat vagy az utolsó havi számvétel óta! Isten tíz parancsa, az Anyaszentegyház öt parancsa és az állapotbeli kötelmeink szolgáljanak zsinórmértékéül. Számoljunk be férfias komolysággal és őszinteséggel lelkiatyánknak mindenről és a részletes számvételről is! Lefekvés előtt gondoljunk arra, hogy (a Manréza-Imakönyvből) miről fogunk elmélkedni másnap!

3. Lehetőleg kora reggel végezzünk félórás elmélkedést a Manréza-Imakönyvben minden hónapra adott elmélkedési pontok szerint! Ezen elmélkedésből a tetterős, élő hitben való megerősödés forrása buzog.

4. Az állhatatosság égi kenyere, a szentáldozás erősít meg legjobban minket, mert legbensőségesebben egyesít minden kegyelem adójával, Jézus Krisztussal. Minden szentáldozás előtt így szól a pap: „A mi Urunk Jézus Krisztus szent teste őrizze meg lelkedet az örök életre!” A szentáldozás az Isten szeretetének igazi táplálékát adja, a szüzeket tápláló, hitvallókat erősítő angyali kenyeret. A szentáldozást ajánljuk fel először is megkérlelésül, elégtételül a lefolyt hónapban előfordult hűtlenségeinkért. Egyúttal ajánljuk fel a lelkünkbe vendégként betérő Úr Jézusnak az imádás hála adóját, egész lelkünket újra szenteljük neki osztatlanul és kérjük, hogy halmozza el azt rendkívüli kegyelmeivel s adjon erőt a jóra való törekvésre és állhatatosságra!

5. A havi megújhodás tulajdonképpeni súlypontja a napközben vagy estefelé végzendő lelkiismeretvizsgálás.

Ez a magunkbapillantás, visszapillantás, körültekintés, tiszta képet ad lelkünk jelenlegi állapotáról. A következő kérdéseket intézzük magunkhoz és Isten, mint örök Bíránk, szent színe előtt feleljünk e kérdésekre komolyan, őszintén.

Mily jó feltételeket tettem és szedtem csokorba az utolsó lelkigyakorlatom alatt? Elolvasom sorra, lassan és megfontoltan azokat. Hogyan tartottam be azokat a mai napig? Melyeket hanyagoltam el? Megbánom röviden hanyagságaimat: Jézusom, irgalom! Előrehaladtam-e az erényekben, vagy fennakadtam, avagy rákmódra visszafelé mentem? Milyen küzdelmeim voltak? Milyen bűnalkalmakba kerültem? Milyen veszélyek fenyegették lelkemet? Mi szükséges most nekem leginkább a javulásra, a jóban való előhaladásra? Fontos az Isten szent színe előtt, szent jelenlétében való járás. Mily hibát, bűnt irtogatok a részletes lelkiismeretvizsgálás által? Milyen eredménnyel? Mit mond a mindennapi, heti és a havi összegezés? Csökken-e a hibák száma? Valami szembeötlő, feltűnő hibát tanácsosabb lenne-e irtani? Végül térdre hullva Isten áldását és bő kegyelmét kérem a következő hónap lelki harcaira, az erényben való előrehaladáshoz.

Elmélkedési pontok a havi magábaszállásra

1. Hármas kötelességeinkről: Isten, felebarátunk, magunk iránt

„Munkálkodjál, mint Krisztus jó harcosa!” (2Tim 2,3)

Krisztus jó harcosa megadja Istennek, embertársainak s önmagának, ami megilleti őket.

1. Tartsd meg kötelességedet Isten iránt! 1. Háromszoros címen: a teremtés, megváltás, megszentelés címén a Szentháromság kizárólagos tulajdona vagy, Isten feltétlen Urad, rendelkezhetik veled mindig tetszése szerint. 2. Azért csak Istennek kívánj folyton tetszeni! Járj mindig szent színe előtt! 3. Jól sáfárkodjál a rád bízott talentummal, mert számon kéri tőled az ítéletkor! 4. Természetfölötti szempontból nézz mindent, így cselekedjél mindig! Az isteni Gondviselésre bízd magadat teljesen; mindent javadra irányít! 5. Egy legyen zsinórmértéke tetteidnek: Isten szent akarata a parancsok és lelkiismereted szavának hű betöltésében! Ne merj tenni soha olyast, amire Isten áldását leesdeni nem mernéd! Istennek és a világnak egyszerre nem lehet szolgálni. Aki nincs Istennel, feltétlenül ellene van. 6. A jó szándék, Isten dicsősége legyen minden tetted lelke!

2. Kötelességeid felebarátoddal szemben. 1. A legelső felebarátod édes vagy mostoha szülőd. Nagyrabecsülő tisztelet szívvel, szóval, tettel; minden ember előtt és fölött való tetterős szeretet a sírig a két főkötelességed irántuk; ez a hála adója, ez biztosít hosszú életet itt és a másvilágon. 2. Hitvesed és vérbeli testvéreid iránt légy a legnagyobb szeretettel, elnéző türelemmel, találékony s kifogyhatatlan kedvességgel, szívélyességgel! 3. Szeresd gyermekeidet, a meglevőket, a világra jövőket és azokat, kiket Isten nektek szánt. Ki szeresse őket, ha nem ti, kiket munkatársaivá tett a Teremtő? 4. Szeresd rokonaidat. Bocsásd meg gyarlóságaikat. Testi-lelki előmenetelükben légy segítségükre. Összetartás viszi előbbre a családokat. A széthúzás szerencsétlenségek szítója, növelője. 5. Szeresd a veletek sógorságban, komaságban levőket. Isten rendelése ez, hogy a szeretet terjedjen, azok közt is állandósuljon, kiket a vérség nem köt össze. 6. Szeresd azokat, akik térben és lélekben közel állnak hozzád, a szomszédokat és elsősorban a katolikus testvéreidet. Te ismered bajaikat. A más vallásúak példát adnak nekünk, hogyan kell az egy hiten levőket támogatni. 7. A szegények, betegek legyenek kedvenceid és azok, kik hibáidra figyelmeztetnek! Bajaikban a szenvedő Jézust szeresd. „Amit egynek atyámfiaí közül tettetek, nekem tettétek.” mondja az Üdvözítő most és az utolsó ítéleten. 8. A keresztény nem ismer ellenséget, minden embert Istenért, válogatás nélkül, jóakaró szeretettel szeret. Ha valaki megbánt, tégy jót vele! Légy elnéző mások iránt, ne légy érzékeny a sérelmek iránt, tudj feledni, mindjárt megbocsátani! Tudj csak jót mondani, elismerőleg nyilatkozni, hibáikat ne hányd fel. 9. Istent szeresd még számodra kellemetlen embertársaidban is! Az Úr Jézus nem átalja magát a legundokabb bűnökkel terhelt rabokhoz hasonlítani: „Börtönben voltam és meglátogattatok engem.” 10. Mikor adsz, ne láss, amikor pedig kapsz, szívből légy hálás, ragaszkodó! 11. Örülj, ha bárkinek jól megy a sora! 12. Szavadban őszinte, egyenes légy!

3. Kötelességeid önmagád iránt. Ismerd folyton jól tenmagadat! Lelked természetfeletti tökéletesbítése legyen főgondod! Uralkodó szenvedélyedet gyökerestől irtsad folyton! Jeligéd legyen: Csak előre, mindig közelebb Istenhez! Bátor hitvallás és tiszta jó lelkiismeret ad békét, boldogságot. A hármas tisztaság: cselekedet, vágy, gondolat tisztasága hímpora az állapotbeli testi-lelki tisztaságnak. Csak egytől félj, a bűntől! Felelj komolyan: előbbre haladtál-e vagy hátra csúsztál, avagy megálltál, kifáradtál már? Felhasználod-e az Istentől felkínált jó sugallatokat, kegyelmeket? Válogatós vagy-e minden állapotbeli kötelmed teljesítésében? Melyektől iszonyodol? Azokat gyakorold buzgón!

2. Halhatatlan lelkedről

„Mit használ az embernek, ha az egész világot megnyeri is, lelkének pedig kárát vallja?” (Mt 14,26)

I. Mi a lelked?

Nem anyag, mert ez nem él, nem mozog magától.

Nem állati pára, mert ennek esze nincs, csak ösztöne, azért nem is művelődik.

Nem tiszta szellem, mert érzékek használata nélkül nem bír tudomást venni a külvilágról.

Nem Isten, mert időben lett, korlátolt lény.

Isten lehelete.

II. Mit ér a lelked?

1. Lelked az egyetlen, igaz, örök érték, mert szellemi lény, halhatatlan, minden más, a világban látható, egyszer majd elpusztul a nagy világégéskor, a világ végén.

2. A lelked családfáján az ősöd: a Szent Háromság. Isten teremté lelked.

3. A természet rendjében Istennek, a végtelenül bölcs művésznek remek képe, mása; a természetfeletti rendben Isten vérrokona, Isten gyermeke és az ég trónörököse vagy, azért van állandóan oldaladon az őrangyalod.

4. Jézus szent vére váltott meg, szent vércseppje tapad lelkedhez a szent keresztségben.

5. Isten lesz a jutalmad: „Én vagyok igen nagy jutalmad!” (Ter 16,1)

III. Lelked üdvének gondozása mily döntő hatással van örökkévalóságodra?

1. Ettől függ menny, tisztítótűz, pokol.

2. Csak egy lelked van.

3. Csak egyszer van rád bízva.

4. Csak magad végezheted e munkát, másra nem bízhatod. Te vagy főpásztora.

5. Nem vagy kizárólagos ura lelkednek. Isten számon kéri tőled.

IV. Hogyan gondozd a te lelkedet?

Amilyen a vasárnapod, pénteked, húsvétod, imaéleted, lelkiéleted, házaséleted, annyit ér a lelked. Ha állandóan megtartod mind hűen: arany, égi érték; ha csak egy pontban is hűtlen vagy egyszer is, pokoli értéktelenség az életed. Mit ér a lelked, mérlegeld Isten eme csalhatatlan mérlegén!

3. A lanyhaság veszélyes voltáról

„Mivel langyos vagy és sem hideg, sem meleg, kezdlek téged kivetni számból.” (Jel 3,16)

Szent János leírja Lázár gyengélkedését, halálát és 6 fokot tár elénk, hogyan jut fokozatosan a gyengélkedésből a sírba. A legmesteribb kép ez, a lanyha lélek lassú, észrevétlen bukására.

1. „Vala pedig egy Lázár nevű beteg Betániából.” (Jn 11,1) Lázár, azaz Krisztus kedves jó barátja, elkezd betegeskedni, gyengélkedni, ellanyhulni vallásos kötelességei teljesítésében.

2. „Uram, akit szeretsz, beteg.” (Jn 11,3) A lázas, aluszékonyan lelki beteg, lanyhává vált a végelgyengülésig.

3. „Lázár, a mi barátunk elaludt.” (Jn 11,11) Érzéketlen Isten sugallataival és lelkiismerete intelmeivel szemben. Alszik, álmodozik, el van altatva a gonosz szellem által.

4. „Lázár meghalt.” (Jn 11,14) A folytonos lanyhaság 3 lajtorja fokán észrevétlenül beköszönt a lelki halál, a súlyos bűnbe való esés és a vele való nem törődömség. „Jézus úgy találá, hogy már négy napja a sírban vala.” (Jan 11,17)

5. „Uram, már szaga van.” (Jn 11,39) Botránykő, gyalázat, rothadó holttetem lesz lelke és erős, maró szagot áraszt maga körül és megfertőztet másokat rossz példájával, csábításaival, a súlyos bűn hullamérgével.

6. „És könnyezék Jézus.” (Jn 11,35) Megrendítő, szívrepesztő látvány: Jézus sír. Keserű könnyeket csal ki minden súlyos bűn az Üdvözítő két szeméből, mert hiábavaló volt vére hullatása az ő kedvenc barátjára is. Sírj, könnyezz Jézusoddal, bánd meg lanyhaságodat, támadj fel bűnöd sírjából őszinte havi gyónással! A részletes lelkiszámvétellel vágd ki tövestül jellemhibádat, ez a lanyhaságod töve, gyökere.

4. A súlyos bűnről

„Aki bűnt követ el, önmagának ellensége.” (Tób 12,10)

I. A súlyos bűn a legnagyobb szerencsétlenség. Elveszi hírnevedet, égi trónörökösi rangodat. Isten gyermekéből a sátán fiává tesz. Krisztus testvéréből ördög cinkosává alakít. Az ég trónörököséből pokoljelölt lesz. Lelki inaszakadttá tesz, képtelen vagy a legcsekélyebb jót is művelni, amely az ég számára érdemszerző. Pokoli hályog borítja lelked szemét. Lelked süket az Isten sugallatára, a jó befogadására.

II. A súlyos bűn a legnagyobb esztelenség. Röpke maroknyi szennyes örömért odaadod az örök boldogságot. Falánk vadállatként az ördög csalétke után kapkodsz, és pokol csapdájába kerül a lelked. Sajnos, csak a halálos órán adja vissza józan eszedet. „Ki azon töri fejét, hogy másnak ártson, annak cselszövő a neve.” (Péld 26, 8)

III. A súlyos bűn a legfeketébb hálátlanság. Istent az állandó, még a bűn pillanatában is létünket fenntartó, legnagyobb jótevőnk rút megbántása. „Halljátok, egek és figyelj füleddel, föld, mert az Úr beszél: Fiakat neveltem és felmagasztaltam, ők azonban megvetettek engem!” (Iz 2,1)

IV. Minden súlyos bűn Krisztus-Istengyilkosság: „mert ismét megfeszítik, amennyire rajtuk áll, Isten Fiát és csúfot űznek belőle,” mint Szent Pál tanítja.(Zsid 6,6)

V. A súlyos bűn a legnagyobb kegyetlenség önmagunk iránt. Lelki öngyilkosság, önmaga legzsarnokabb rablógyilkosa. Kiöli saját kezével a természetfeletti életet. Elűzi Istent. Megfoszt Isten barátságától. Elrabolja a jogcímet az égi örökségre, minden erényünket, az égi érdemünket és képtelenné tesz a legkisebb érdemszerző tettre is. Melyik a te fő hibád, jellemhibád? Ez visz folyton súlyos bűnveszélybe. Ha nem akarod, hogy az isteni Bíró az utolsó ítéletkor az egész világ előtt szinte gramofonon feltárja, megszégyenítő beszédeidet, ne szólj soha hazug, szennyes, megszóló, rágalmazó, káromló szót! Ha nem szeretnéd, hogy emlékezeted filmjét lepergetve, az emberiség előtt fellebbentse bűnös életedet, kerülj minden cselekedetbeli súlyos bűnt, de a tudatos, szándékos bocsánatos bűnt is törd le folyton! Ha nem kívánod, hogy minden ember Isten mindentudásából nyert világító fénnyel, természetfeletti röntgensugárral belásson rejtett, rossz gondolataidba, vágyaidba: minden bűnös, megszégyenítő gondolatot, vágyat kerülj szorgosan!

5. A halálról

„El van határozva, hogy az emberek egyszer meghaljanak.” (Zsid 9,27)

A halál három röpke tanítása e szavakban: Jöttem, láttam, győztem!

1. Jöttem. Egy perc leforgása alatt körülbelül 95-ször ejtem ki állandóan e szót: Jöttem! Mert Isten küldött, azért jöttem. Akkor, amikor tán nem is sejted; ott ahol a legkevésbé várod: úgy, amint Jézus öröktől fogva legbölcsebben elrendelte számodra. Nincs kivétel, nincs fellebbezés. Ma neked, holnap nekem. Légy éber, mert mint a tolvaj jövök! Légy készen, minden pillanatban jöhetek!

2. Láttam. Isten szent szemével lát és téged is látni késztetlek: mily mulandó, állhatatlan minden a halotti gyertyafénynél. Itt kell hagynod mindent, ami testi porhüvelyed kényelmére, jólétére vonatkozik. Mint a pára, vagy füst, avagy hímes-színes szappanbuborék, eloszlik a hírnév. Még a szemedet lezáró pénzdarabocskát sem viszed magaddal. Koldusszegényen jön és távozik innen még a leggazdagabb is. Két tarisznyát látok lelkeden, elől érdemeidet, hátul hibáidét. Ezt fogja az isteni Bíró csalhatatlan mérlegén megmérni s azok tartalma szerint ítél majd. Istenhez, ki nem szorul semmi mulandóra, mert önmagában végtelen gazdag, hasonlít legjobban, aki csak a szükséges mulandó dolgokat használja.

3. Győztem. A háromszor szent Isten nevében hirdetem ki neked: a végén Isten győz mindig, minden lélek felett. Jósága győz az igazon, jámboron, a szenten; irgalma a még egészen meg nem tisztult vagy még ideiglenesen adós lelken; igazsága végül a megátalkodott, megrögzött és hitetlen bűnösön. Isten győz mindenki felett, vagy végtelen szeretetét és irgalmát dicsőíted az égben, vagy végtelen igazságát a pokolban, tisztító tűzben.

6. Az Úr igéjének hallásáról és olvasásáról

„Aki az én beszédemet megtartja, halált nem lát mindörökké!” (Jn 8,51)

I. Vágyva-vágyódjál a szent beszéd és lelki olvasás után! Epedve kell kívánnod, éhezned és szomjúhoznod az Úr igéjét, mint az éhes és szomjas a párolgó ételt és a hűs italt! Hová és miért megyek szent beszédre, vagy olvasok jámbor könyvet? Isten nagy nevelő-tanító iskolájába megyek, Istent hallom, Isten szent szavát. „Krisztus követségében járunk, mintha Isten buzdítana általunk.” (2Kor 5,20) Miért hallgatom és olvasom Isten igéjét? Nem kíváncsiságom, újsághajhászásom kielégítésére, hanem, hogy a tetterős, élő hit bennem még jobban világítson, az Istenbe s gondviselésébe helyezett remény rendíthetetlenebb legyen, és mindenek fölött önzetlen szeretetem megacélosodjék a felebaráti szeretet gyakorlásában. Szentebb lenni, egy lépéssel közelebb jutni, egy vonással jobban hasonlítani akarok Krisztushoz.

II. Figyelmesen hallgasd és olvasd az Úr igéjét és alkalmazd magadra! Mintha csak ketten léteznétek, Isten helyettese és te. Úgy engedd lelkedre hullani Isten igéjét, mint a permetező esőt. Fogadd be, szinte rágd meg, nyeld le, hogy véreddé-húsoddá váljék! Lassan elmélkedve olvass, állj meg itt-ott annál a részletnél, ami megkap, megindít! Gyakorold rögtön utána, amit szívedre vettél! Isten sugallata az, ami megrendít. Lelked tükre legyen a szent beszéd és lelki olvasás; nézd meg lelkedet jól, úgy fest-e, mint Isten akarja!

III. Tedd meg, amit hallottál-olvastál! Ne legyen Isten hallott igéje olyan, mint a ruha, melyet majd felöltesz és majd levetsz! Be kell vésned emlékezetedbe, szívedbe és aprópénzzé váltanod mindjárt ez életben. Sződ át lelkedet vele, itasd át életedet vele! Ez a zarándok életed főtápláléka, mindennapi kenyered, egyed szorgalmasan! Gondolj rá vissza sűrűn napközben, hétközben! Ne légy csatorna, melyen áthalad a jó forrásvíz, és csak salak-sár marad meg benne! Ne legyen a pusztába kiáltónak szava az Isten igéje, hanem legyen folytonos visszhangja életednek. Élő szent beszéd légy! Erényes lelked legyen Isten állandó képeskönyve!

7. Az imáról

„Mindenkor imádkozni kell és abba bele nem fáradni.” (Lk 18,1)

I. Miért kell imádkoznom?

Plátó, a pogány bölcs, mondta már, hogy a lélekre nézve a legszebb, legméltóbb és legdicsőbb tett, ha istenes dolgokkal foglalkozik és imádkozik. Az ima az ég nyelve, a mennyben megszűnik a babiloni nyelvzavar, ott egy nyelven beszélnek, az angyalok és szentek közös nyelvén, az ima nyelvén. A mennybe fel nem juthatok, ha meg nem tanulom itt e földön a mennyország nyelvét. Szent Pál ezért adja az Úr nevében e parancsot: „Szüntelenül imádkozzatok! (1Tessz 5,17)

II. Hogyan kell imádkoznom?

Az egész ember, egész valód imádkozzék!

1. Legyen az imádnak feje, esze, azaz fegyelmezett, figyelmesen imádkozzál mindig és ne szándékos elszórakozással! „Hogyan kívánhatod, hogy Isten téged meghalljon, ha magad sem hallod tenmagadat?”, mondja Szent Bernát.

2. Állhatatosan imádkozzál; Isten nem szolgád, feltétlen Urad, tetszésétől függ, mikor hallgat meg; joga van neki kipróbálni, vajon komolyan kérsz-e. „Kezed ne fáradjon el a könyörgésedben!” int a zsoltáros.

3. Szíved is imádkozzék! Buzgón, ne a szalmaláng tüzével, hanem a nap melegével imádkozzál! Isten szent akaratán megnyugodva, imádkozzál! Kérheted ugyan az Úrral a baj és betegség megszüntetését, de mindig Isten szent akaratára bízzad: Atyám, ha lehetséges, múljék el e pohár tőlem, mindazonáltal, ne úgy legyen, amint én akarom, hanem amint te!” (Mt 26,39) Tiszta szívvel imádkozzál, csak ez kedves neki! Bizalommal imádkozzál Jóbbal, mondván: „Ha meg is öl engem, benne reménykedem!” (Jób 12,15)

4. Végül térdeddel, egész testtartásoddal is tanúsítsd a külső áhítatot, alázatot. „A térdelő ember Isten koldusa”, mondja Stolz Albán. Az alázatos vámos imája a térdre hulló ember imája. Az egész ember imádkozik benned? Van feje, keze, szíve, lába imádnak vagy csonka, hiányos, férges? Az ima a te repülőgéped Istenhez, az ima a te rádiód; az egész éggel összeköt mindig.

8. A munkáról

I. „Arcod verejtékével edd a kenyeredet.” (Ter 3,19)

I. A munka általános törvénye.

Mindenki, minden dolgozik.

1. A felséges Úristent semmiféle törvény nem kötelezi és mégis ő az örökös, állandó tevékenység, mint a hittudósok mondják; teremt, fenntart, közreműködik minden teremtmény tettében. Gondviselésével mindent javunkra fordít.

2. A szentek és angyalok az égben folyton dicsőítik Istent, közbenjárnak értünk.

3. Minden állat az Istentől beleadott ösztöntől vezetve megteszi a maga munkáját. A legbámulatosabb a méh s hangya, mily kitartóan, előrelátóan dolgoznak és mily önzetlenül is!

4. A kristályrendszerek az ásványvilágban mennyi munka eredménye, halmazaként mutatkoznak.

5. Tehát a teremtés koronája, az ember sem lehet kivéve e törvény alól. A teremtés koronája még a paradicsomban megkapta a munka parancsát Istentől: „Hajtsátok a földet uralmatok alá!” (Ter 1,28) Ez munka nélkül lehetetlen volt, bár akkor a munka még nem volt verejtékes. A bűnbeesés után Isten állandó, leghathatósabb bűnbánati cselekedetként rótta ránk a munkát, a verejtékes munkát. „Átkozott legyen a föld munkád alatt; fáradalmak árán egyél abból élted valamennyi napja alatt. Tövist és bogáncsot hajtson az néked. Arcod verejtékével edd a kenyeredet.” (Ter 3,17) Az Úr Jézus égi, isteni rangra emelte 30 évi názáreti, ácsmunkás élete által a munkát.

II. Hogyan dolgozzunk?

Szenteljük meg a munkát, varázsoljuk szinte imává! Mivel? Reggel keltsük fel a jószándékot: Mindent Isten nagyobb dicsőségére! „Ha nem az Úr építi a házat, építői hiába dolgoznak rajta,” mondja a zsoltáros. (126,1) Isten áldása nélkül nincs tartós siker. Munka közben úgy tegyünk, mint mikor írunk, ismételve bemártjuk a tentába tollunkat, úgy kell sűrű röpimával, fohásszal Istenhez fordulnunk. Míg kezünk-eszünk a munkán, lelkünk Istennél legyen! „Akár esztek, akár isztok, akár bármi mást tesztek, mindent Isten dicsőségére cselekedjetek!” (1Kor 10,31) A munkát fejezzük be szívből jövő hálaimával: Istennek legyen hála! Így a munka Isten legszebb szolgálata és az égre érdemszerző, különben rabszolga, pogány munka lesz. „Dolgozzál, mint Krisztus jó munkása!” Istennel kezdd, jó szándékkal, Istennel folytasd, Istennel fejezd be minden munkádat! Két szárny kell a repüléshez: ima, munka, imádságos munka. Egyik a másik nélkül nem ér sokat.

9. A megfeszített Üdvözítő hét szaváról

Első szava: „Atyám, bocsáss meg nekik, mert nem tudják, mit cselekszenek,” (Lk 23,34) Első hagyatéka, öröksége az ellenség szeretete, a nagylelkű megbocsátás az ellenünk vétőknek.

Második szava: „Bizony mondom neked, ma velem leszesz a paradicsomban!” (Lk 23,43) A második szent örökség a bűnösök szeretete, apostolkodás, tévedő testvéreink megtérítése, ima, jó példa és jó szó által.

Harmadik szava: „Asszony, íme a te fiad! … íme a te Anyád!” (Jn 19, 26.27) A harmadik szent örökség a szülők, testvérek embertársaink tetterős szeretete az irgalmasság testi-lelki cselekedeteinek folytonos gyakorlása által.

Negyedik szava: „Én Istenem, én Istenem, miért hagytál el engem?” (Mk 15,34) Negyedik szent testamentuma az Isten szeretete, önzetlen szeretete e megpróbáltatás, elhagyatottság, lelki szárazság idején.

Ötödik szava: „Szomjúhozom!” (Jn 19,28) Ötödik szent hagyatéka lelkünk és mások lelke üdvének szeretete, folytonos szomjúhozása.

Hatodik szava: „Beteljesedett!” (Jn 19,30) A hatodik szent örökség Isten és Egyháza minden parancsának, minden keresztény és állapotbeli kötelmünk szeretete és sírig hű betöltése.

Hetedik szava: „Atyám a te kezeidbe ajánlom lelkemet!” (Lk 23,46) A szent végrendelet utolsó részlete az ég szeretete.

Nézz végig a szeretet hét fokán, járj fokról-fokra és felelj őszintén, megvan-e benned az Úr szent szeretet hagyatéka, ennek minden fokozata szerint. Azt gyakorold főképp e hónapban, amelyik neked legjobban tetszik vagy hiányzik még! Szeretet legyen a pályafutásod. Csak jót tégy, gondolj, beszélj mindenkivel. Járj körül, mint az Úr, mindenkivel folyton jót cselekedve.

10. Az Úr Jézus szent Szíve szeretetéről

„Íme a Szív, amely az embereket annyira szerette”, az Úr szava Szent Alacoque Margithoz.

„Amint engem szeretett az Atya, én is szerettelek titeket.” (Jn 15,9) Hogy szereti az Úr Jézust a mennyei Atya? „Ez az én szeretett Fiam, akiben nekem kedvem telt!” (Mt 3,17) Az Úr szent Szíve szeret minket az emberi szeretetnek mind az öt nemével.

I. Szeret, mint jó barát. „Már nem mondalak benneteket szolgáknak …, hanem barátaimnak.” (Jn 15,15)

II. Szeret minket, mint édes testvér. Feltámadása után Magdolnának meghagyja: „Eredj atyámfiaihoz, és mondjad nekik; Fölmegyek az én Atyámhoz és a ti Atyátokhoz, az én Istenemhez és a ti Istenetekhez.” (Jn 20,17) A szentírást magyarázók szerint a vacsorateremben egybegyűlt tanítványai képviselték az egész egyházat, minden katolikus hívet a világ végéig. Tehát minket is testvérének szólít, nevez.

III. Szeret, mint gyengéd ara. A szentatyák egybehangzó tanítása szerint az Énekek éneke az Úr Jézus jegyesi, lakodalmi éneke minden megkeresztelt lélek iránt, és itt mátkájának, jegyesének hí minket. „Belépek kertembe mátkám” (5,1) „Beteg vagyok a szerelemtől.” (5,8) „Be szép vagy kedves.” (7.6)

IV. Szeret minket, mint gondviselő édesatya. „Add nekem, Fiam, szívedet!” (Péld 23,26) Szól mindnyájunkhoz, mint lelkünk Atyja gyermekeihez.

V. Szeret minket, mint önzetlen és önfeláldozó édesanya is. Hát megfeledkezhetik-e gyermekéről az asszony…, de még ha az meg is feledkezhetnék, én akkor sem feledkezném meg rólad!” (Iz 49,15) Viszont-szereteted abban álljon, hogy engesztelő imáddal, engesztelő szentmise hallgatással és engesztelő szentgyónással és áldozással kérleld meg ma a szent Szívet tulajdon és embertársaid vétkeiért, ajánld fel egész napi jótetteidet és erényeidet elégtételül mindazon bántalmakért, amelyekkel épp ma szomorítják az Úr Jézust az Oltáriszentségben. Egy-egy engesztelő ima, jótett egy-egy tövisszálat tép ki a szent Szív töviskoszorújából.

11. A szentáldozásról

„Ez a mennyből leszálló kenyér … Aki e kenyérből eszik, örökké él.” (Jn 6,50.25)

I. Miről beszél a szent Ostya?

1. Gömbölyű alakja, mint a tökéletesség jele, néma ékesszólással ezt a krisztusi parancsot juttatja eszünkbe: „Legyetek tökéletesek, miként a ti mennyei Atyátok tökéletes!” (Mt 5,48) Szentnek kell lennem, csak szent juthat be az égbe.

2. Fehér színe: „Be szép a tiszta nemzedék dicsőségében, mert halhatatlan az emlékezete, mivel ismeretes Isten és ember előtt.” (Bölcs 4,1) Tisztának kell lennie testemnek, lelkemnek, de gondolat- és vágyakozó világomnak is.

3. Kicsiny volta: „Tanuljatok tőlem, mert szelíd vagyok és alázatos szívű!” (Mt 11,29) A szentségház isteni rabja az alázatosság felfoghatatlan fokát gyakorolja, és te büszke lennél?

II. Mit tesz Krisztus, hogy étkünk lehessen?

„Ő a földbe esett gabonaszem.” (Jn 12,24) A gabonaszem elrothad a földben és így nő ki belőle a kalász. Jelképezi, hogy a hibáink sírjából kell feltámadnunk, mielőtt a szentáldozáshoz megyünk. A búzát megőrlik, ízzé-porrá törik; a bánattal, bűnbánattal kell lelkünknek törődötté, megtörtté lennie. A lisztet a víz megnedvesíti, és így a lisztszemcsék tésztává gyúródnak. A tökéletesség verejtéke a legszebb előkészület. Mindenfajta kötelmemet verejtékezésig menő lelkiismeretességgel, állandóan hűen kell betöltenem. A tűz süti meg a kenyeret. A szeretet lángja lobogjon szívemben, mikor a szentáldozáshoz járulok! Krisztus hogy szeretett, mint kell viszont szeretnem őt!

III. A szentáldozás hatásai: 1. Mint az étel, megőrzi az életet a sorvadástól, enyészettől, ha naponta veszed. „Aki eszi az én testemet,… annak örök élete vagyon.” (Jn 6,55) Gyarapít, erősít. „Azért jöttem, hogy életük legyen és minél több legyen” (Jn 10,10) 3. Meleget, munkakedvet, életörömet ad. Akarsz vígan sírni, szívesen szenvedni? akkor sűrűn áldozzál! 4. Egyesít legbensőségesebben. „Aki eszi az én testemet… énbennem marad és én őbenne.” (Jn 6,57) Aki sűrűn áldozik, el nem kárhozik. Légy havi, gyakori áldozással Krisztus szellemétől telített lelkűvé, így tányérrózsa lelked, odafordul folyton Krisztushoz, a lelkek égi nagy napjához. Krisztus-hordozó leszesz.

12. Szűz Mária 12 ágú erénykoronájáról

„És nagy jel tűnek fel az égen: Egy asszony, kinek öltözete volt a nap, és lába alatt a hold, és fején tizenkét csillagból álló korona.” (Jel 12,1)

1. pont. A 12 csillag közepén ragyog a 3 isteni erény; a tetterős élő hit, a rendíthetetlen bizalom, remény, a mindenekfölötti Isten-szeretet. A 3 isteni erény a tökéletes máriás élet gyökere. „Hiszem az Istent”, hitvallása. Ő előtte járok folyton. Isten lát mindent és mindenért megfizet. Tehát csak Istenért dolgozom. Bízom rendíthetetlenül a mindent javamra fordító, bölcs, isteni Gondviselésben. Teljes szívvel szeretem Istent, semmi teremtményt magáért, csak Istenért. Teljes lélekkel szeretem Istent, csak neki tetszem. Minden erővel mindenemet érte áldozom.

2. pont. A négy sarkalatos erény: okosság, igazságosság, lelkierősség és a bölcs mértékletesség a tökéletes Szűz Mária életfájának törzse. Okos Szűz, okos a hallgatásban, beszédben, tettben. Minden alkalmat, időt, kegyelmet felhasznál az erényes élet gyarapítására. Az igazság tükre megadta mindig a magáét Istennek s felebarátainak, önmagának. Csodás összhangot, harmóniát teremt mértékletességének erénye ég és föld, testi-lelki képességei közt. Lelkierőssége a vérnélküli vértanúk Királynőjévé teszi: szeretve, dalolva szenved, tűr a hallgató Jézussal.

3. pont. A szent Szűz tökéletességének lombkoronája az öt szociális, társadalmi erény: alázat, engedelmesség, felebaráti szeretet, türelem, szelídség. Az Úr szolgáló leányának nevezi és tartja magát, mikor az angyal Isten Anyjának köszönti. Nagy lett Isten szemében, mert kicsiny volt maga előtt. – „Legyen nekem a te igéd szerint!” volt életelve. Isten akaratának hű betöltése lelke éltető eleme. Szent Fiával is körüljárt, és most is körüljár, és csak jót tesz mindenkivel. Kifogyhatatlan volt türelme, nagylelkűsége: hallgatva tűri a sérelmeket. Hálás a türelme Isten iránt a megpróbáltatás s szenvedés idején. Kitüntetésnek tart Isten részéről minden bajt és jajt. Szelídsége nem ismert határt, a béke angyala, az irgalmas szamaritánus és a jó pásztor szép szerepét tölti be szent Fiával, míg a földön járt, és most is az égben.

Nézd meg, mid van meg e 12 alapvető erényből, őrizd s gyarapítsd híven, és ami még hiányzik, pótold, ültesd be fogékony máriás szívedbe! Ebben van az igazi Mária tisztelet. A jó gyermeknek hasonlónak kell lennie jó anyjához minden szép vonásban.

Égi Anyád ilyen, hát lelked milyen?

Gondolj sűrűn a Manrézára és évenkint térj vissza hozzá!

„Búcsúzó anya fiának szent ereklye képet ad; az, habár az évek szállnak, mindig kebelén marad!”, mondja egyik költőnk. Midőn a Manréza, mint gondos anya, visszabocsát otthonodba, búcsúzásra ereklyeképp gyanánt engedd meg neki, bevésni fogékony, nemes, ragaszkodó fiúi szívedbe az ő szép nevét, de úgy, hogy minden betűje egy nagy manrézás örök életelvet írjon be eltörülhetetlen betűkkel szíved közepébe! Ezeket naponta olvasd el szorgalmasan, és hűen váltsd is tettre! Legyen hét vezércsillagod lelked égboltján ez, s ha folyton ezek szerint élsz, élő Manréza leszesz, életed állandó lelkigyakorlat, és jutalmad nem kisebb, mint maga a fölséges Úristen: „Én leszek a te felette nagy jutalmad!”

Mentsd meg a lelkedet, tied a mennyország!

Anyádként tiszteljed magyarok Asszonyát!

Napod legyen Jézus, Oltáriszentségben!

Rendet tarts munkádban, jó szándék kísérjen!

Évenkint újulj meg Manréza szellemén!

Záloga üdvödnek van Jézus Szent Szívén!

Akarj és győzni fogsz lelkednek ellenén!

Mi a Manréza Liga?

A lelkigyakorlatos mozgalom felkarolására alakult egyesület. Célja, hogy Magyarországon minél többen részesüljenek a lelkimagány áldásaiban. A Manréza-Liga tartja fenn a Manréza lapocskát is.

Mi a Liga tagjának kötelessége?

1. Imádkozni a lelkigyakorlatot végzőkért és a mozgalom apostolaiért.

2. A lelkigyakorlatok eszméjét szóval és írásban terjeszteni.

3. Lelkigyakorlatot végezni és férfiakat, ifjakat a lelkigyakorlatok végzésére buzdítani, csoportokat megszervezni.

4. Önkéntes adományok által (természetben is!) a cél elérését mások számára is lehetővé tenni.

A Jézus Szíve Szövetség ismertetése

A Jézus Szíve tisztelet gyakorlásának egyik legkiválóbb eszköze a Jézus Szíve Szövetség, ezért azt minél szélesebb körben ismertetnünk és terjesztenünk kell. A Jézus Szíve Szövetség a Jézus Szíve tisztelet által Isten dicsőségét, a lelkek üdvét és az anyaszentegyház megbecsülését mozdítja elő. Jézus Szívének ígérete: „Szívembe írom és soha ki nem törlöm azok neveit, akik Szívem tiszteletét terjesztik”, főképpen a Jézus Szíve Szövetség tagjainak szól, ha tudniillik kötelességeiket a Szövetség szellemében hűségesen teljesítik. El ne mulasszuk tehát ezt az egyház által jóváhagyott és az egész világon elterjedt, mindenfelé bevált, biztos és kitűnő egyesületet nálunk is megalapítani.

Mi a kötelességük a Szövetség tagjainak?

Napi felajánlás

A kötelezettség könnyű.

A tagok kötelessége, hogy reggelenkint minden imájukat, munkájukat, örömüket és szenvedésüket ajánlják fel, a Szövetség 31 millió tagjával egyesülve, Jézus szentséges Szívének egyrészt engesztelésül, másrészt pedig az anyaszentegyház szándékaira. Az anyaszentegyház szándékait minden hónapban ismerteti a Jézus Szíve Hírnöke és a Szívujság és azonfelül külön lapon is megkapják a Szövetség tagjai.

A kis imának elvégzésére egyetlen perc is elegendő. Még a legelfoglaltabb ember is, férfiak, nők, gyermekek, (Szívgárdisták) könnyen elvégezhetik.

A reggeli felajánló ima a következő:

Úr Jézus, szentséges Szívednek ajánlom fel Boldogasszonyunk Szívével egyesülve, mai napom minden imádságát, munkáját, örömét és szenvedését, engesztelésül vétkeinkért és szándékaid megvalósítására, különösen a havi szándékra …

A felajánlás fontos!

Ennek az imának elmondása minden tagnak lényeges kötelessége. Aki elmulasztja, nem szűnik meg ugyan a Szövetség tagja lenni, de az ima nem egyéb, mint a jószándék fölébresztése, amellyel egész napunkat megszenteljük és minden munkánkat, örömünket, szenvedésünket imává változtatjuk. Ennek a jószándéknak végig kell kísérnie egész napunkat. Gondolnunk kell Jézus Szívére, hogy érette dolgozunk, tűrünk, szenvedünk és iránta való szeretetből minden kötelességünket becsületesen végezzük. Így visz minket Jézus Szívének szeretete a buzgó katolikus életre, amely Isten törvényeinek megtartásában és az állapotbeli kötelességek hűséges teljesítésében áll. Aki így él, természetesen kerüli a bűnt, Isten törvényeinek megszegését. Ez az Istennek tetsző élet a Jézus Szíve Szövetség tagjainak legfőbb kötelessége.

Fokozatok

Aki a napi felajánló imánál többet is akar végezni, mondjon el a boldogságos Szűz Anya tiszteletére naponkint egy Miatyánkot és tíz Üdvözlégyet a Szentatya által kitűzött haviszándékra. Ha a buzgóbb tagok még többet akarnak tenni, végezzenek hetenkint, vagy havonkint engesztelő szentáldozást.

Szervezet

A tagok valamennyien 10-es csoportokba vannak osztva, melyek élén csoportvezető, buzgólkodó áll. A csoportvezetők azokból a buzgó tagokból kerülnek ki, akik a Szövetség részére tíz új tagot szerveznek, őket a Szövetség kötelességeire buzdítják, a havi cédulákat köztük kiosztják stb.

A csoportvezetők az igazgatóval havonkint gyűlést tartanak, amelyen az apostolkodás módját, a Szövetség terjesztésének ügyeit, a közös szentáldozások idejét, az ünnepélyek rendezését, az irgalmasság gyakorlását stb. megbeszélik. Ugyancsak gyűlést tartanak az összes tagok is minden hónapban.

A Jézus Szíve Szövetség tehát szervezett egyesület, amelynek élén a helyi igazgató (plébános, lelkész), azután a csoportvezetők, mint tanácsosok állnak. A helyi igazgatók felett az egyházmegyei igazgatók vannak, akiktől a helyi igazgatók kinevezésüket kapják. A Jézus Szíve Szövetség székhelye Rómában van, magyarországi központja pedig Budapest, VIII., Mária utca 23. Ide forduljunk útbaigazításért, ha valahol meg akarjuk alapítani a Jézus Szíve Szövetséget.

Miképpen alapítsuk meg a Jézus Szíve Szövetséget?

Minthogy a Jézus Szíve Szövetség az egyház által jóváhagyott hitbuzgalmi egyesület, azért csak a lelkipásztor (plébános) vezetése alatt alakulhat meg. Miután megismerkedett a plébános úr a Szövetség mibenlétével és híveit is tájékoztatta, kéri a helyi igazgatóvá való kinevezését az egyházmegyei igazgatótól (l. a Jézus Szíve Szövetség kézikönyvében) és a budapesti Jézus Szíve Szövetségtől beszerzi a szükséges nyomtatványokat. Mikor a Szövetség működésével életrevalóságát megmutatta, ünnepélyes tagfelvételt tart és a tagokat a Jézus Szíve Szövetség helyi törzskönyvébe írja be. A Szövetség vezetéséről bőségesen tájékoztat a Szövetség kézikönyve.

Ki lehet a Szövetség tagja?

A Jézus Szíve Szövetség tagja lehet minden katolikus keresztény, aki a szentségekhez szabadon járulhat. Aki be akar lépni a Szövetségbe, iratkozzék be a plébánián levő helyi központba. Ha valakinek tartózkodási helyén nincs megalapítva a Jézus Szíve Szövetség, az beiratkozhatik a Szövetség központjánál, ahonnan megkapja a felvételi lapot. Az ilyen tagok ne nyugodjanak addig, amíg legalább egy tíztagú csoportot nem szerveznek és a lelkipásztor vezetése alatt meg nem alakítják a Jézus Szíve Szövetség helyi csoportját. A tagoknak sohasem szabad megelégedniük azzal, hogy ők maguk beléptek a Jézus Szíve Szövetségbe, hanem mindnyájan azon iparkodjanak, hogy csoportokat alakítsanak és terjeszkedjenek.

Haviszándék-lapocska.

A Jézus Szíve Szövetség haviszándékait Őszentsége, a római pápa hagyja jóvá és áldja meg minden esztendőben. Ezeknek magyarázata külön lapocskán minden hónapban megjelenik, erénygyakorlatokkal együtt. A havilapocskákat a csoportvezetők osztják ki a tagok között. A tagok elolvassák és a rajta kitűzött erénygyakorlatokat, mint a számukra előírt haviparancsot hűségesen megtartják.

A Jézus Szíve Szövetségre vonatkozó összes tudnivalók benne vannak a Jézus Szíve Szövetség kézikönyvében, amelynek ára fűzve 80 fillér, kötve, finom papíron 2P, – japán papíron, bőrkötésben 5P. A Szövetséget érdeklő összes ügyekben (nyomtatványok, könyvek, jelvények stb.), forduljanak a Jézus Szíve Szövetséghez, Budapest, VIII., Mária utca 23.

Énekek

Mise énekek

1. Áldozattal járul hozzád, ó nagy Isten hív néped, – Hogy végtelen jóságodért hálát adjon teneked. – A gyermeki hű szíveknek áldozatját nem veted meg, – Szálljon arra országodból isteni szent tetszésed.

2. Dicsőség a magasságban a fölséges Istennek, – Békesség itt lenn a jámbor, jószándékú embernek. – Add, hogy mindig élő hittel, hív reménnyel, szeretettel – Mondjunk méltó dicséretet, ó Atyánk, szent nevednek.

3. Úr Jézus, te hoztad égből az üdvösség igéit, – A te drága ajándékod az egekbe vivő hit. – Ez élessze szíveinket, ez vezesse tetteinket. – Uram, Uram, kihez menjünk, ha malasztod nem segít.

4. Az oltáron megújul most a kereszt áldozata, – Mint azt vérrel bűneinkért Megváltónk bemutatta. – Ámbár itten nincs vérontás, de megvan az Istenáldás, – Bőven árad ránk a váltság vérének szent harmata.

5. Az angyalok seregével zengjük! Szent az Úristen! – A tiszta szív örömével mondjuk: Szent az Úristen! – Zengje velünk az ég és föld, melyet dicső neve betölt: – Szent az Isten, szent az Isten, örökké szent az Isten!

1. Bemegyek szent templomodba, – Uram, a szent oltárhoz, – Az aranyos oszlopok közt – A királyi trónushoz. – Színed előtt leborulok, – Szegény bűnös elnémulok, – Égő füstnek illatával, – Uram, néked udvarlok.

2. Bölcs Salamon kőtemplomot – Épített az Istennek, – Hogy ott legyen lakóhelye – A szövetség szekrénynek. – Elkeríté kárpitokkal, – Aranyozott szép láncokkal; – Kerubimok ékesítek – kiterjesztett szárnyakkal.

3. Hát én, szegény, földnek férge, – Mit építsek nevednek? – Lakóhelyet hol szerezzek – Az isteni Fölségnek? – Aki por és hamu vagyok, – Bűneimtől roskadozok, – Lábam, hogy a földet nyomja, – Méltó arra sem vagyok.

4. Hogyha tetszik áldozatom, – Lelkemet fölajánlom, – Örökös hű szolgálatra – holtomig leláncolom. – Szenteld ékes templomoddá, – Szent lelkednek hajlékává, – Rendeld égi udvarodban – Engedelmes szolgáddá.

5. Hogy szívemben fölgerjedjen – Az isteni szeretet, – Piros véred harmatával – öntözgessed szívemet. – Add, hogy legyen tiszta lelkem, – soha többé ne vétkezzem, – Választottak seregébe – Engedd, hogy felvétessem.

1. Egybegyűltünk ó nagy Isten, – Buzgó imádásodra, – Lelkünk méltó hadd lehessen – Isteni áldásodra, – Mely a tiszta áldozatban – Számunkra elrejtve van. – Ó tekints hát kegyelmesen – Itt esdeklő nyájadra.

2. Legyen áldás és dicsőség – Mennyben a nagy Istennek! – Testi, lelki szent békesség – Földön minden embernek. – Az angyali seregekkel – Kiáltsuk nagy örömmel: – Dicsőség a jó Istennek. – Békesség az embernek!

3. Ó Atyánk, te itt a földön – Anyát adtál minekünk, – Kinek szívén mindörökkön – Békességet lelhetünk. – Szentegyházad e jó anya, – Az igazság oszlopa, – nem félünk mi, bármi jöjjön, – Amíg ő áll mellettünk.

4. Jézus Krisztus szerzeménye – A kenyér- s boráldozat, – Mit nevednek emlékére, – Uram, szolgád bemutat. – Legyen kedves, ó szent Atya, – Fiad vére harmata; – Lelkünket, hogy hófehérre – mossa, kérünk, elfogadd.

5. Szent örökké, szent az Isten, – Atya, Fiú, Szentlélek! Zengjen égen s földön minden – Hálát a nagy Istennek. – Áldott, ki az Úr nevében – Jő angyalok körében. – Szent örökké, szent az Isten, – Atya, Fiú s Szentlélek!

1. Kegyességgel hívsz ó Jézus, – Atyai szent kebledre, – Hozzád megyünk mindahányan, – Kik meg vagyunk terhelve.

2. A mennyei szent karokkal – Engedd, Uram, zengenünk: – Legyen áldás és dicséret – Neked édes Istenünk.

3. Kihez menjünk, Uram Jézus? – Igazság s út csak te vagy, – Benned hiszünk és reménylünk, – Soha, soha el ne hagyj!

4. Itt van, mit a végvacsorán, – Jézus, értünk szerzettél, – És a kínos szent keresztfán – Szent véreddel rendeltél.

5. A tiszta szív érzelmével – Zengjen buzgó énekünk: – Szent az Isten, szent az Isten, – Szent vagy édes Istenünk!

1. Szeretettel jönnek hozzád, – Atyánk, hívő gyermekid, – Meghálálni kegyelmednek – Nagy jótéteményeit. – Az oltár szent zsámolyához – Buzgó szívünk imádást hoz, – Áldozatul hozza néked – Legtisztább érzelmeit.

2. Szálljon égbe öröm hangja – A dicsérő éneknek, – Zengje velünk az ég és föld: – Dicsőség az Istennek! – Legyen áldás az Atyának, – Ő egyszülött szent Fiának, – Legyen áldás és dicséret – Együtt a Szentléleknek!

3. Üdvözítőnk tanítása – Szeretet szent törvénye, – Melyet hirdet szent egyháza – Lelkünk örök üdvére. – Uram, segíts megmaradnunk – Híven abban, amit vallunk, – Hogy hitünknek világánál – Lelkünk célját elérje.

4. Szeretetnek szent emléke – Ez az örök áldozat, – Mit most szolgád az oltáron, – Uram, neked bemutat. – Add, hogy kik most buzgón áldunk, – Érted áldozattá váljunk, – Szeretetben élve s halva – Lássuk egykor arcodat.

5. Az angyalok énekével – Egyesüljön énekünk, – Zengvén a szív örömével: – Szent vagy édes Istenünk! Szereteted bizonysága – Az ég és föld alkotmánya. – Szent vagy! ég, föld ezt kiáltsa, – Szent vagy, édes Istenünk!

Szentségi énekek

1. Áldunk téged ó angyali kenyér, – Váltságunkért adatott drága bér. – Szent vagy, szent vagy, szent vagy, – Te mindennél szentebb vagy! – Légy áldott e szentségben, – Rejtve kenyér színében.

2. Kérünk téged, irgalmas nagy Isten, – Áldj meg minket s hallgass meg kegyesen. – Szent vagy, …

1. Ez nagy Szentség valóban, – Ezt imádjuk legjobban, – Melyet Jézus nekünk hagyott – Testamentomban.

2. Jelen van itt test és vér, – Minden kinccsel ez felér, – Ha elhagyjuk vétkeinket, – Minden jót ígér.

3. Állj mellettünk nagy Isten – Titkos kenyér színében, – Légy irgalmas és meghallgass – Minden szükségben.

1. Imádlak nagy Istenség – Test s vér, titkos mély Szentség – leborulva. – Itt van Isten s emberség, – Véghetetlen nagy Fölség – Föláldozva.

2. Szent testével így táplál, – Hogy ne ártson a halál! – Mily kegyesség! – Szent vérével harmatoz, – így szelídít magához – Ez Istenség.

3. Üdvözlégy, te szent manna! – Ennél többet ki adna? – Nincs mód benne, – Ez az égi nagy Jóság, – A teljes Szentháromság – Nagy kegyelme.

1. Krisztus teste és szent vére, – Angyaloknak étele, – Elevenen van itt jelen – A kenyér és borszínben. – Boruljunk le és rettegve – Imádjuk e Fölséget, – Az Oltáriszentséget.

2. Bár e csodát, hitünk titkát, – Elménk meg nem foghatja; – De biztosít az igaz hit, – Melyre Jézus taníta. – Boruljunk le …

3. A keresztfán haldokolván – Rejlett csak az Istenség; – Itt elrejtve és elfedve – Istenség és emberség. – Boruljunk le …

1. Most az Úr Krisztusnak drágalátos teste, – Itt felemeltetett szentséges szent véré, – A kenyér s bor színe alatt – Ez a titkos nagy áldozat; – Jézust magasztaljuk, – Szent, szent, szent! kiáltjuk.

2. Imádunk tégedet, ó drága nagy Szentség, – Melyben elrejtve van Istenség s emberség. – A kenyér s bor színe alatt – Ez a titkos nagy áldozat; – Jézust magasztaljuk, – Szent, szent, szent! kiáltjuk,

3. Kérünk, ó Jézusunk, add, hogy hozzád térjünk, – Szent tested s véredben méltóképp résztvegyünk; – így hisszük, hogy majd menny-égben, – Mint most kenyér s bor színében, – Nevedet áldhatjuk, – Szent, szent, szent! kiáltjuk.

1. Most lett a kenyér Krisztus testévé, – Most vált a színbor Jézus vérévé; – Test már a kenyér, a bor igaz vér, – Hiszem ezt, ámbár elmémbe nem fér.

2. Itt az Istenség az emberséggel – Ím megegyezett nagy szövetséggel; – Ebben reménylek, amíg csak élek, – Ebben erősíts, Jézusom kérlek.

3. Itt a test és vér felmutattatott, – Mely a keresztfán értünk ontatott; – Ó nagy szeretet, érted mennyit tett! –Valld meg hát bűnös, mért nem szereted.

1. Üdvözlégy, Krisztusnak drága szent teste, – Áldott légy Jézusnak piros szent vére. – Ó mily áldott vagy – Oltáriszentség! – Angyali drága vendégség!

2. Üdvözlégy, nagy Szentség, élet adója, – Mi bűnös lelkünknek megorvoslója. – Ó mily…

1. Üdvözlégy Oltáriszentség – Csodálatos szent Istenség! – Téged szívből mind imádunk, – Oltárodnak trónján áldunk. – Üdvözlégy szent Szakramentom! – Százezerszer meg ezerszer én Jézusom!

2. Ha szenteknek nagy szívével – S angyaloknak lángnyelvével – Köszönthetne minden lélek, – Méltán úgy sem dicsérnének. – Üdvözlégy …

3. Öntsd szívembe olajodat, – Égesd benne világodat; – Nagy Szentség! ó térj be hozzám, – Mert szívem csak téged kíván. – Üdvözlégy …

1. Zálogát adtad, ó Jézus – Örök szeretetednek – Rendelvén e nagy Szentséget – És adván tieidnek, – Hogy teveled egyesüljünk – S téged viszont szeressünk, – Örök hála és ímádás – Légyen azért nevednek.

2. Irgalmadban nem vizsgáltad – A mi gyarlóságunkat – És ellened elkövetett – Sok hálátlanságunkat, – Megmenteni így akartál, – Azért értünk meghaltál, – Eltörölvén a keresztfán – Régi adósságunkat.

3. S hogy halálod szent emlékét – Mindennap megülhessük, – Hagytad ezt a nagy szentséget, – Hogy magunkhoz vehessük. – Csodálatos kincset adtál, – És közöttünk maradtál. – Véghetetlen jóságodért – Add, hogy mindig szeressünk.

Jézus Szent Szívéről

1. Add nekem Jézus, Szívedet, – Akarlak szeretni, – Mert az én szívem kedvedet – Nem tudja keresni, – Ha csak veled nem egyesül, – Ha szívedben nem részesül, – Jézus én szerelmem, – Jézus én szerelmem.

2. Érettem a Szűz méhében, – Te testbe öltöztél, – A kenyér és bor színében – Eledelem lettél, – Hogy teveled egyesüljek – És csak téged szeresselek, – Jézus én szerelmem, – Jézus én szerelmem.

1. Édes Jézus! én szerelmem, – Ó mily nagyon szeretlek. – Te vagy kincsem és mindenem, – Hű szívembe elrejtlek. – Jöjj el, jöjj el, siess már, – Jézus téged szívem vár.

2. Édes Jézus! mivel téged – Minden felett szeretlek. – Minden kincset és örömet, – Érted Jézus megvetek. – Jöjj el,…

1. Ó örök szeretet nagy mélysége, – Megváltó Jézusunk kegyes szíve. – Hozzád folyamodunk esdve kérve; – Tekints itt könyörgő híveidre. – Jézus szíve, kérünk, végy be – Minket szerelmednek kegyelmébe.

2. Előttünk a váltság keresztfája, – A mi vétkeinknek drága ára. – S ott oldalad sebe ki van tárva, – Az epedő lelket mindig várja. – Jézus szíve,…

3. Dicsőség, imádás az Atyának, – Érettünk szenvedett szent Fiának – S a Szentlélekkel egy Háromságnak. – Az örök irgalom forrásának. – Jézus szíve,…

1. Úr Jézus legtisztább Szíve, – Oltára a szentségnek, – Bűnökkel mocskolt szívemet, – Szent Szív, tisztítsd meg kérlek; – Mely undorra kelt tégedet, – Vidd el e lanyhaságot; – Ó önts belénk új szellemet, – S nagy lelki buzgóságot.

2. Szelídség s alázat Szíve, – Minden jósággal telve, – Adj szívet, milyen a tied – Gyullaszd föl lángszeretetre.– De mit? habár szeráfi láng – Lobogna is szívembe; – E láng se volna még elég, – S eléggé nem szeretne.

Mária énekek

1. Egek Ékessége, földnek dicsősége, – Magyarok Asszonya, Királynéja! – Hozzád buzgó szívvel, köteles hűséggel, – Járulunk szentséges szűz Mária, – Mint pátronánkhoz, édes Anyánkhoz, – Teljes reménységgel folyamodunk, – Minden szükségünkben fohászkodunk.

2. Tekints le jó szívvel, irgalmas szemeddel, – A mi szent eleink kérelmére, – Jöjj örökségednek, rettegő népednek, – Jöjj kérünk, ó Anyánk védelmére. – Míg bennünk egy ér mozdul s egy csepp vér, – Nem szűnünk Tégedet hűn tisztelni, – Kegyes jóvoltodat emlegetni.

1. Égi Szűz virág, áldjon a világ téged ó szűz Mária, – mert te mi hozzánk, mint édes Anyánk, jó vagy, jó vagy, Mária!

2. Ó légy oltalom, mert bűn súlya nyom minket, ó szűz Mária! – Égből kiesni, bűnben elveszni ne hagyj, ne hagyj, Mária!

3. Kérd szent Fiadat, ő malasztot ad érted, ó szűz Mária, – Hogy így megtérjünk és Istennek éljünk, segíts, segíts, Mária!

1. Máriát dicsérni – Hívek jöjjetek, – Mert ő fogja kérni – Fiát értetek. – Üdvözlégy, Mária! – Mondja minden hív, – Áldott légy, Mária! – Mondja nyelv és szív.

2. Ha értünk Mária – Fiát kérleli, – Kérését szent Fia – Meg nem vetheti. – Üdvözlégy …

Nagyasszonyunk, hazánk reménye, – Bús nemzeted zokogva esd. – Nyújts irgalom jobbot feléje – Botlásiért ó meg ne vesd. – Mi lesz belőlünk, hogyha elhagysz? – Bús árvaságunk sírba hervaszt. – Minden reményünk csak te vagy, – Szent Szűz Anyánk, ó el ne hagyj.

1. Ó életünk reménye, Istennek szent Anyja! – Dicsőségedből nézz le s légy néped oltalma; – Kik főképp bűnbe estünk, zokogva, sírva esdünk; – Mária! Mária! Mária! segíts!

2. Szent pártfogásod adjon erős akaratot, – Mely ahhoz hű maradjon, mit sokszor fogadott; – Hogy így Istennek élve célját lelkünk elérje – Mária! …

3. Te benned van reményünk, mert kegyes Anya vagy. – Akármi sorsban éljünk, ó kérünk, el ne hagyj; – Főképp, ha jő az óra, mely elhí számadóra: – Mária! …

1. Szeretlek szép szűz Mária, Isten legszebb leánya, – Kiben a menny és föld Ura örök kedvét találja; – Mert mint a hófehér galamb jövel a bűnös földre. – Szeretlek, szívem gyöngye.

2. Szeretlek szép szűz Mária! Jézusom szent szülője, – Illatfa melybe oltatott üdvünk arany vesszője; – Szívedből lett a drága vér, mely eltörölte vétkem, – Szeretlek én reményem.

1. Te vagy földi éltünk – Vezércsillaga,– Édes reménységünk – Kegyes Szűz Anya. – Téged rendelt jó Anyánknak – Az Isten Fia, – Azért áldunk örvendezve, – Ó Szűz Mária.

2. Te hajnal csillag vagy – Éltünk hajnalán, – Hogy kövessünk annak – Egész folyamán. – Téged …

3. Te remény csillag vagy – Éltünk tengerén, – Átragyogsz minden bú – És baj fellegén. – Téged …

1. Boldogasszony Anyánk, – Régi nagy Pátrónánk! – Nagy ínségben lévén, – így szólít meg hazánk: – Magyarországról, – Romlott hazánkról, – Ne felejtkezzél el – Szegény magyarokról!

2. Ó Atya Istennek – Kedves szép leánya, – Krisztus Jézus Anyja, – Szentlélek mátkája! – Magyarországról …

1. Lelkem tiszta lánggal ég, – Ó Mária, éretted. – Rólad szólnom édesség, – Szívem úgy megilleted. – Hogy szerelmeddel – Fölbátorítál, – Kegyességeddel – Hűn ápolgattál, – Köszönöm, mint Anyámnak, – Kegyelmes pátrónámnak.

2. Sok bajban és veszélyben – Segítettél s megvédtél. – Az Istentől énnekem – Sok-sok áldást megnyertél, – Ha fohászkodtam, – Hozzád szólottam, – Tőled mennyei – Jókhoz jutottam, – Köszönöm, …

3. Azért, míg csak élhetek, – Tiszta szívből dicsérlek; – Dicsérjen is tégedet – Földön minden jó lélek. – Ó nagy szeretet, – Érdemem felett – Rám terjesztetted – Kegyességedet;– Köszönöm, …

Bűnbánati énekek

1. Ments meg, engem Uram! az örök haláltól, – Ama rettenetes napon minden bajtól; – Midőn az ég és föld meg fognak indulni, – S eljössz a világot lángokban ítélni.

2. Reszket minden tagom, borzadok és félek, – Földipályát végzett szegény bűnös lélek; – Félek a naptól, mely vizsgálni fog s dulni, – Midőn az ég és föld megfognak indulni.

3. Haragnak napja az, ínség s veszély napja. – Nagy nap, mely a bűnöst gyötrelemnek adja; – Midőn te, ki mindig éltél és fogsz élni, – Eljössz a világot lángokban ítélni.

1. Keresztények sírjatok, – mélyen szomorkodjatok. – Keseregjen minden szív, – Aki Jézusához hív.

2. Nincsen abban irgalom, – Hozzád buzgó fájdalom. – Aki téged meg nem szán, – Ó Jézus a keresztfán.

1. A keresztfához megyek,–Mert máshol nem lelhetek, – Nyugodalmat lelkemnek. – S ott talállak ó Szűz Anya, – Fájdalom közt bágyadozva, – Tőr veré át lelkedet.

2. Mely gyötrelem volt neked, – Isteni szülöttedet, – Látni szegény jászolban, – S midőn annyi ellenségek, – Romlására esküvének, – Tőr veré át lelkedet.

1. Áll a gyötrött Isten Anya, – Kín az arcát könnybe vonja. – Úgy siratja szent Fiát, – Úgy siratja szent Fiát.

2. Gyász a lelkét meggyötörte, – Kín és bánat összetörte, – Tőrnek éle járta át, – Tőrnek éle járta át.

3. Ó mily nagy volt ama drága – Szűz Anya szomorúsága–Egyszülött szent magzatán, – Egyszülött szent magzatán.

1. Könyörülj Istenem, – Én bűnös lelkemen, – Szánakozz immáron – Szomorú szívemen; – Haragodnak mennykövét, – Éles, hegyes tőrét, – Vedd vissza vétkeim – büntető vesszőjét!

2. Továbbá, mosogasd – Bűnöktől lelkemet, – Tisztítsd meg, gyógyítsd meg – Sebektől szívemet! – Bűneimet megvallom, – Nyilván tapasztalom, – Miattok nem lehet – nyugságom, vígságom.

1. Hol szent Péter sírba téve – És Rómának dobog szíve, – Ezrek ajkán, ezer nyelven – Hő ima zeng édesdeden: – Tartsd meg Isten, szent Atyánkat, – Krisztusnak helytartóját!

Isten áldd meg a magyart – Jó kedvvel bőséggel, – Nyújts feléje védő kart, – ha küzd ellenséggel; – Balsors akit régen tép, – Hozz reá víg esztendőt, – Megbűnhődte már e nép – A múltat s jövendőt!

1. Irgalmazz nekünk!

2. Húsvéti időben: Alleluja.

3. Irgalmazz nekünk!

4. Könyörögj érettünk! vagy könyörögjetek érettünk!

5. Hazánkban a kiváló három magyar szent nevének közbeszúrására pápai engedély nincsen; kegyeletes szokás eredménye.

6. Ments meg Uram minket!

7. Kérünk Téged! hallgass meg minket!

8. A római pápa.

9. Ezen versszak az egész magyar királyság területén a római szentszék különös (1860. febr. 11.) engedélyéből közbeszúrandó.

10. Irgalmazz nekünk!

11. Könyörögj érettünk!

12. Irgalmazz nekünk!

13. Könyörögj érettünk!

14. Letérdelünk.

15. Felállunk.

16. Rövidítések magyarázata: n. nap: b. búcsú; m. mindannyiszor; e. h. egyszer havonta; t. teljes;  nn. negyven napi; t. b. e. tejes búcsú egyszer; e. n. egyszer napjában; † az elhunyt lelkiüdvéért felajánlható.

17. Irgalmazz nekünk!

18. Ments meg minket, Jézus!

19. Irgalmazz nekünk!

20. Ments meg, Uram, minket!

21. Kérünk téged, hallgass meg minket!

Table of Contents

Impresszum

Tartalomjegyzék

Előszó

A lelkigyakorlatok nagy értéke, lényege

Mi a lelkigyakorlat?

Előszó a II. kiadáshoz

Jó tanácsok a lelkigyakorlat sikeres végzéséhez

Ima Loyolai Szent Ignáchoz a jó lelkigyakorlatok végzéséért

Az elmélkedésről

Bővebb magyarázat az elmélkedő imamódokról

1. Az elmélkedés módja

Bevezetés

1. ima

vagy 2. ima

vagy 3. ima

Két előgyakorlat

I. Hogyan elmélkedjünk elvont igazságról?

II. Hogyan elmélkedjünk történetről?

Az elmélkedést befejező imák:

I. Krisztus lelke

II. Szent Ignác felajánló imája

Visszapillantás (reflexió) módozata részletesen:

Három imamód

Öt érzékünk lelki alkalmazása

Ájtatosságok

Első este

Veni sancte

Szentségkitétel alatti ének

Letenye Jézus Szent Szívéről

Tantum ergo

Első nap

Reggeli imák

Az Úr imája. Oratio Dominica

Az angyali üdvözlet. Salutatio Angelica

Az apostoli hitvallás. Symbolum Apostolorum

A dicsőség. Gloria

Az Isten tíz parancsa

Az anyaszentegyház öt parancsa

A hat főigazság

A két legfőbb parancs

Az irgalmasság testi cselekedetei

Az irgalmasság lelki cselekedetei

A nyolc boldogság

A hét szentség

Az isteni erények

A fő, vagy sarkalatos erények

A Szentlélek hét ajándéka

Erkölcsi erények

Evangéliumi tanácsok

A hét főbűn